text:
Friday, March 30, 2007
香港地唔係東北
以前有好多銀行﹐而家想混間都好難﹐行好遠﹐由其匯窿﹐總行條隊排好耐.
好多明芝﹐好多好似明芝既年輕人.
好多雜誌賣﹐好多免費報紙﹐好多免費雜誌.
好多新樓﹐好高既﹐加埋個好高既平台重高多兩錢.
好多GUCCI TOTE BAG既男男女女﹐而前著YORK公式化﹐而家係呢隻GUCCI袋﹐亂頭﹐黑FRAME﹐老牛﹐CONVERSE﹐貨車帽﹐拿住電話講講講既LOOK﹐我見到咁樣立刻反撲歸真﹐著D博人地買唔到既衫黎突顯個人品味.
好多雲吞麵鋪﹐有平有貴﹐品質參差.
好多不男不女既人﹐好SHE ELLA樣﹐頭前面齊蔭﹐後面長長既﹐但係我真係唔知拒係男定女.
好多電器鋪﹐但係都係好貴既﹐由其大電視﹐COSTCO平好多﹐好多SONY 專門店﹐又係好貴既電腦.
好少翻版檔.
華頭飯局
下晝係快必同拒阿媽PUSH介底下去左揾高佬﹐係利得街既高佬麵館﹐唔係別府或者味千個D年輕人竇﹐大家都知道個D地方滿足唔到我既﹐係D細路同唔識野既人先會去﹐利得街曾經出現過一班賊王﹐槍戰﹐如今變成高佬既基地.事先快必媽已經話會同D地盤佬坐埋一台係到食﹐我梗係唔怕﹐怕咩.吸收左上次係蛋河既教訓﹐先叫一碗雲吞﹐一食就知岩我﹐可能唔岩你﹐麵帶乾﹐似象根﹐豬油味﹐細細個﹐可口﹐食多個腩麵﹐今次有腩汁添﹐重正﹐廾二蚊兩樣.好野唔一定貴﹐當你知道麥根25蚊一兜.不過可能你唔鐘意去D污糟竇.
夜晚接放工﹐之後落番老銅﹐當然又係呢個家私時間﹐知道華頭都好TIRED架喇﹐好心急揾地方食野﹐兜過利園﹐行過怡和街﹐茶餐同粉麵都唔岩架喇夜晚﹐後來我見到金河越南野﹐記得好耐已經有﹐重係到應該唔會衰得去邊﹐生菜包住春卷食得過﹐粉皮包住碎豬肉﹐呢個正呀﹐兩個熟牛河﹐D河粉每條都好夠味﹐有晒牛肉湯係裡面﹐岩岩好﹐唔過火.唔錯既一餐﹐番歸.
番到黎快必無耐就番﹐重拿住碗雞湯比我添﹐太好喇拒﹐重有亞婆整既一D糕點﹐古法整既﹐香到爆﹐想唔肥都難.
Thursday, March 29, 2007
快必飯局
早上無出街﹐除左食楊州抄飯落過去﹐傍晚NESTLE打黎﹐嘩﹐太遠喇.買左D炸魚蛋兩份食﹐正爆﹐其間有細路走埋黎問路﹐送華頭走後﹐同快必一家人去到美食廣場食飯﹐食左個泰式海南雞飯﹐都唔錯﹐飯後快必媽重請我食東海強忙果蛋糕添﹐拒地一家人真係識飲識食﹐有拒地實有野食架﹐包唔會餓親.之後同快野個外生去左冒險樂園﹐之後翻歸睇碟﹐完成一日既任務.
下晝而家做緊我做既法網伊人﹐發溫加上ALLS 婆既牛郎織女﹐夜晚做亂世佳人﹐愛美神做既寫意人生﹐愛美做細路仔書喎﹐哈哈﹐呢幾套趕客野﹐晨早六點有樂仔餐餐有宋家﹐無線無媽必真係唔會惦﹐同樣地費城亦都係﹐世界亦都係﹐我D兄弟朋友家人都係﹐對世界好多貢獻﹐無左拒地個世界唔識轉.
Wednesday, March 28, 2007
正常飯局
前兩晚同MARK LUI去左奧海城食飯﹐今次重叫埋阿減添﹐識左拒地超過十年﹐大家依然咁有活力﹐咁鐘意玩﹐面貌都無乜點變.去左奧海城間假COVA﹐係一間有排BONE﹐介蘭食既一間COVA﹐D杯好平民化﹐杯上經過長年累月既洗禮﹐所以有一渣花紋﹐但係D野真係食得過.席間暢談往事﹐有D大家一講就記得﹐有D REMIND番就笑到瘋癲﹐ 我又發覺D路人望下望下了.我又扮遊客周圍影相﹐比MARK LUI串我話似變態佬.MARK LUI都識CREAM狗架﹐拒話成日留言個個丫嗎﹐不過唔知拒講乜既.
作晚同華頭去左新世紀﹐CREAM叔的第二個家﹐逐層行﹐體下有邊間野好食﹐入左間BALL鞋鋪﹐職員望下我對SUPREME TERMINATOR﹐叫我隨便體體.去左某回轉壽司食野﹐普通水準﹐普通價錢﹐飯後同華頭行旺角實惠﹐比我係咁彈.旺電﹐BALL鞋街﹐帶拒體拒D鞋既價錢﹐教我如此CREAM CREAM自喜.
近排成日去一間柏林餐廳﹐坐得好﹐大碟﹐好食﹐紅湯﹐重有一個好港男既侍應﹐唔係大隻佬個隻﹐係戴展國樣既﹐瘦D既.
亞視越黎越大陸﹐好國產FEEL.
體都市閒情見到彩玉﹐CREAM個女﹐好親切.
老婆比左個藍芽我用﹐好好用﹐好方便﹐好大聲.
旺角有舊樓成1000呎租4800蚊﹐應該好雜﹐大角嘴普遍黎講4500蚊400呎.
郵政局收埋電話費﹐搞到我無得撈﹐我要做番郵政局﹐但係沉日見到D人好老下﹐好頹﹐我著ZOO YORK係裡面好型.
天氣好熱﹐空氣裡面好多水﹐我唔使查野﹐成日著短褲﹐沖涼唔使用咁多熱水.
同D兄弟好親密﹐日日通電﹐見面﹐感情好過以前.
真係好多電話賣﹐玩具賣﹐電話好多款式﹐有平有貴﹐但係我有得用就會用到爛為止.
無必要再食漢堡飽﹐但係見到麥狗真係好唔抵﹐貴左好多﹐無得猛禁KETCHUP﹐猛飲可樂.
Sunday, March 25, 2007
痴伏七年﹐棠勢回歸 11
飯後同華頭入赤柱﹐星期日最多菲律賓人既地方中環搭車入去﹐赤柱好熱﹐影左好多靚相﹐好多無線拍戲既地方﹐架巴士轉到我同華頭都雲埋.行完赤柱出番灣仔﹐去左間洪興玩具﹐幾多野體﹐重有D開左盒既DESIGNER CHAIR 賣﹐有AE86賣.之後又肚餓走去食蛋河﹐叫通菜比左碟介蘭﹐重要問我可唔可以﹐邊有咁架﹐離晒大普.送華頭回家後﹐回到家裡﹐夜晚同快必屋企人食飯﹐有講有笑﹐久違了AUNTIE的雪園火腿津白﹐一頓溫情洋溢既住家飯﹐加上我既芒果蛋糕﹐人情味甚濃.
痴伏七年﹐棠勢回歸 10
中午出動去沙田﹐搭小巴上火車站﹐半個鐘去到.發覺大圍起左好多新野﹐新天橋.沙田就變左個新城市廣場﹐唔趕野下次去G2000理應開心.同老婆上去和民到食飯﹐係出面體餐牌款式幾少下﹐稔住裡面多D﹐點知又係個張.不過都好有我鐘意食既野﹐叫左叉燒拉麵﹐蒜香海鮮抄飯﹐但凡係用蒜既野唔會死得去邊.好快黎到﹐好快餐式﹐拉麵一食就知係香趕人整既﹐我同華頭講﹐下次帶拒去食橫綱啦.抄飯衰細碟囉﹐比我兩野KO.真係食大個胃﹐重食得好快添.飯後去左文化博物館﹐好鬼ART MUSEUM﹐應該係學拒既.都幾好體﹐唔錯.之後就去左IKEA﹐開始我奄尖鬼揀家私﹐間野好多人下.
白圓酒杯底餐臺﹐1690
黑色酒杯底凳﹐790
白書臺﹐640
紅白餐臺凳每張﹐238
橙色廁所地氈﹐30
白色意粉碟每隻﹐20
PS2黑色杯每隻﹐20
親埋係間屋度應該幾型幾靚.床辱唔夠梗﹐SOFA未體岩.
體完去沙浸﹐一所經過精密計算既教會﹐有短片﹐有詩唱﹐有年輕人﹐短而到POINT既道﹐驚大家尷尬所以無握手﹐無迫大家翻團細﹐臨走妹妹同你講拜拜.去完又等大家有時間去大快活食飯﹐粟米羹套餐﹐兩野又比我KO﹐SORRY.新城市有AGNIS’S B小物幾靚﹐NAUTICA﹐TOMMY HILFIGER﹐ARMANI EXCHANGE﹐去到間CD書局﹐有15蚊吳浩康VCD KARAOKE﹐全世界最平架喇.大量電話鋪驚大家無電話用.估唔到淨係個沙田都可以行成日.
Saturday, March 24, 2007
痴伏七年﹐棠勢回歸 9
起身都係體下報紙﹐中午肚餓喇就落左樓下富多來當辣撻野食肚腩米﹐發覺D肚唔錯﹐D腩就渣D.上去圖贏館﹐一日比一日多人﹐四點幾約左抄野王MARK LUI係奧運站﹐一齊出步高隧道行去海趕城﹐一邊行一邊等姨丈﹐海港城既商店變完又變﹐間間野都請左好多年輕人做店員﹐LCX﹐見到好多街牌﹐BAUHAUS﹐FOSSIL﹐間間都變晒名牌﹐係美國媽必唔會買既野﹐係香趕都變晒名牌﹐STUSSY T﹐係貴過美國一半既﹐320HKD一件﹐EDWIN都重係名牌﹐ISO重係度﹐95 AIR MAX 賣989HKD﹐華頭個對200HKD﹐足足平800.繼續有PORTER INTERNATIONAL﹐繼續話自己先係正貨﹐X LARGE係新港有店﹐D野唔錯﹐幾靚﹐MARK LUI都想買帽﹐重有件抄BAPE既間條POLO賣399同埋一個斜咩袋799好靚架.姨丈終於係七點多露面﹐等拒個時重有個假蘊華企係我同MARK LUI格黎添.
七年無見﹐亞丈依然咁陽光﹐咁有活力﹐不過拒岩岩咳緊﹐著衫多過我.我呢期成日可以扮大佬著短袖.體過幾間酒樓價錢都唔係好岩﹐因為我地亞丈WATER SUPPLY 同 MONEY SUPPLY都係NO PROBLEM既﹐要拒食茶餐廳拒唔會濟﹐一路行晒成條柏麗大道落翻佐敦﹐新寶戲院格黎既富臨酒樓就試下啦﹐一坐落唔夠一分鐘﹐起碼問左我地六次叫得菜未﹐真係抵死﹐好似落單會有COMMISSION分咁款﹐係各人同意底下叫左個四人餐﹐D竹絲雞湯就真係幾好既﹐其他就真係一無是處.最慘係每人二百﹐叫拒收啦﹐無下次.食完重比亞丈老點搭錯車去左紅磡﹐報翻我改拒衰名既仇.
Friday, March 23, 2007
痴伏七年﹐棠勢回歸 8
一早起身又去食粥先﹐碎牛﹐抄麵﹐D麵既顏色真係好靚﹐幾條牙菜點綴﹐我自己加左D芝麻﹐除左好食重可以講D咩先.係香趕落街都要著條501﹐SCENE TEE架喇﹐唔係會比人笑架.翻歸揾工﹐下晝先再出動﹐原本想去圖贏館既﹐點知星期四休息﹐過海先﹐機鐵去到中環﹐坐叮叮落筲箕灣找老婆﹐係電車上面揾到個尾位﹐我係咁影﹐我係咁影﹐影到總站落車.事前係無同大嫂話我要黎既﹐稔住驚喜啦﹐其實係我最鐘意既唔出聲遮.
原本稔住揾下港島D屋既﹐沉日坐完叮叮發覺唔係幾惦﹐大廈外牆好烏黑﹐空氣唔多流通﹐華頭話電費重貴D﹐越黎越鐘意大角嘴.
我地圖王去到都有少少考起﹐因為以前真係好少去個頭﹐我落地鐵又望唔到有老婆座野個名﹐咁我唯有估估下啦﹐行行下見到安利當野﹐間野係食片頭河﹐切腩出名既﹐又係個D懶多明人幫親個D食肆喇﹐我食左個清湯腩米﹐OK啦﹐唔係好得咁交關遮.都係大角嘴D野親民D.裡面有個後生伙記著到成套X LARGE帶晒帽黑FRAME既﹐串D囉﹐把聲又煙酒聲﹐個樣又黃子華.不過唔係SERVE我既﹐SERVE我個個我叫完野問我要唔要油菜囉﹐我梗係唔會叫啦﹐得個幾條收我十蚊.夠我食咩.食個米粉都19啦﹐已經貴人好多﹐D出名鋪係衰D既﹐所以我都係鐘意自己揾食.
想講講香趕既人情味﹐無翻黎幾年﹐我心目中其實會覺得D友應該好衰格﹐無乜禮貌﹐點知比我遇著幾次好人﹐買野個D假禮貌唔講啦﹐公司要班友咁做﹐其他既好似係大角嘴食飯買野咁﹐大家都好街坊街里﹐沉日我落電車個司機又提我體車﹐驚我比車車瓜﹐係街市行緊有架車係我後面慢行﹐有個阿叔又提我小心﹐最尾我唔識去華頭座野﹐問個亞嬸拒叫我跟住拒行添﹐改觀囉.
估到華頭會夜放﹐但係比我想重夜﹐拒見我唔到﹐我係後面嚇拒﹐落翻老銅CEO時間岩岩好﹐間野扮酒店﹐上到房三支咪﹐獨立廁所﹐唱翻我MISS左幾年既GOR.食翻我幾年無食既BUFFET.D TOBY舒淇妹唔叫酒都好好笑容﹐無話D客玩得癲得濟遮.
送完華頭自己坐小巴﹐發覺搬左位﹐十皮翻到旺角都係住市區好﹐翻歸快﹐以前我就大鑊喇.
Thursday, March 22, 2007
痴伏七年﹐棠勢回歸 7
嘩平時坐慣車﹐行兩行好鬼TIRED﹐翻去喇.買左D炸魚蛋﹐矮瓜﹐豆腐﹐老香趕係食呢D架喇.
大角嘴重有好多古式鋪頭﹐辦館﹐有香蕉糕既餅鋪﹐我鐘意呀.
經過先達門口有交通意外﹐多人望就梗架喇﹐幾廾歲人重拿住D電話影添﹐又YOUTUBE呀﹐香趕真係痴孖筋.
便利無人買架喇﹐而家五蚊渣.
我真係盡量唔買野架喇﹐QUALITY太渣﹐太多假野﹐我會買VCD﹐同個SONY ERICSSON插耳藍牙囉.媽必係留翻D錢食野架遮.
痴伏七年﹐棠勢回歸 6
第三日喇﹐晨早訓醒就落樓下食碎牛炸両喇﹐唔唔唔﹐就係呢種味喇﹐對路到呢.要做野架喇﹐體報紙啦﹐電腦喇﹐去埋圖贏館添﹐成左綜合大樓多野到丫.多謝阿嫂既意粉﹐係喇﹐個個對我咁好﹐我一定覆你地CHEK架﹐無論係美國既定係香趕既朋友兄弟父母﹐放心喇﹐我唔係D無本心既人黎架.
晏晝過後走左去幫老婆買碟﹐我買野點會買唔到呢﹐實幫你搞惦拒既﹐見咁虛撼行下旺角喇﹐聯十變左D囉﹐女人野多﹐始創無鬼左宜家﹐先達差唔多﹐條電器街咪鬼咁多人囉﹐BALL鞋街話要拆丫嗎﹐我淨係知D友好鐘意著埋D薄底CONVERSE囉﹐亞大都係學呢D友喇.重賣得鬼咁貴添D BALL鞋﹐好在我買定咁多. 見到好多渣野銀介子囉﹐328一對﹐岩情侶﹐刻名. 又好在買定咁多介子遮. 行過花園街﹐媽必唔會買架喇個D野﹐你明架啦.潮流特區啦﹐無變﹐有MASTERMIND﹐有BAPE﹐有PORTER﹐成街HEAD PORTER電話繩重要賣129﹐假架啦. 係地牢撞到人呀﹐你地識架﹐見到羅佐﹐羅君佐呀﹐BANKER呀﹐著住件ASTRO BOY JACKET﹐彩色ADI﹐原來拒都鐘意呢D野架. 七年前既G SHOCK好鬼平無人要﹐七年後升翻值﹐痴筋.
痴伏七年﹐棠勢回歸 5
去到中旅囉籌﹐填好表﹐望一望個COUNTER﹐有排喇﹐去食蛋河先﹐師父幾點開呀﹐十一點呀﹐哦﹐好轉頭黎﹐行一陣先覆CHEK﹐一坐落就叫蛋河雲吞麵﹐前者一樣正﹐後者比快必老點左. 拒D辣油真係好鬼勁﹐幾滴已經辣到飛起﹐華頭實岩喇. 翻翻去中旅都要等多兩個鐘先搞惦﹐之後就翻歸了.
翻到去凳都未坐定﹐頌德就打黎喇﹐問我得唔得閒喎﹐梗得格﹐兄弟即係兄弟﹐即係好似媽必要提對方買底褲一樣.頌德知我無電話用﹐有多即刻囉黎同我分享﹐係奧海城食完米粉之後就去出咭﹐比較下之後去左新世界.好野有電話用.
行左去先達一個圈﹐之後就走喇﹐夜晚同我另一條菜快必食飯﹐點解無阿嫂呢﹐因為翻工丫嗎. 拒帶左我去一間經濟實惠既餐廳搞惦﹐食黑椒牛扒飯﹐羅湯﹐香趕風味囉﹐真係正.
痴伏七年﹐棠勢回歸 4
星期二喇﹐之前一日預定左今日晨早八點去整身分證﹐大家都知我好訓得架啦﹐一訓就訓到七點九喇﹐趕到去已經八點半﹐好在拒認得我係智能身分證代言人﹐雖然今期係銘SIR呀﹐但係都照比我做﹐好在.係門口已經見到陳唔知咩蘭議員辦事處帶左大量耆英黎大量整證﹐好在我跑得快遮﹐唔係就有排等喇.影相﹐揀相﹐填下野就走得.
又撞到人﹐撞到隻鮑魚﹐重唔認得我添﹐係認得把聲﹐後尾先認得.拒問我係咪翻黎唱GOR喎﹐笑到我丫.
無逗留尖嘴呀﹐拿拿臨翻到去旺角玩下一劑野﹐就係整回鄉證﹐之前係地鐵見到李力馳牧師又有怖道會喇係紅館﹐嘉賓計有原子彈﹐森美同蘇施黃添﹐笑到我呢﹐都唔知班友係咪教徒黎既.
Wednesday, March 21, 2007
痴伏七年﹐棠勢回歸 3
睡了少少﹐又餓啦﹐掛住D粥D雲吞麵﹐晨早親拒地番晒工﹐我執好D衫先﹐出動啦﹐竟然比我見到黎明﹐唔係﹐係馮明﹐一位中學既同學﹐常露出一些奸笑的他﹐原來已經做緊D CIVIL野﹐拒又知我係外國讀書喎﹐不過應該係禁岩比拒講中既遮﹐都唔熟既.心稔做戶口都係去總行好D﹐行到旺角匯窿總行﹐個種親切感真係好正﹐而家既對客公司都係用好多年輕人做GREETER然後GREET 住大家去做服務﹐當然匯窿亦係一樣.我無著綠褲﹐因為我驚﹐驚拒唔比我開戶﹐所以我成身香蕉﹐好一個騙徒LOOK﹐接待我是一位姐姐仔﹐拿住我張美金支票﹐唔識點做﹐重想耍我話新開戶要成年先可以過到呢張票﹐重要介紹我一隻理財戶口拒先會幫我做﹐之後又CHECK到我以前有戶口﹐我話係咪OK呢﹐拒又話唔係﹐我頭也不回就走.
去到痕身銀韓﹐經驗姐姐非常經驗協助﹐重介紹好多保險戶口添﹐埋到櫃台﹐櫃員問我有無港紙﹐象徵式打簿﹐我話我得美金﹐打左個零落去﹐吹到卑一聲.去兌換美金既時候﹐部門主管主動打招呼﹐都話著好D有著數架啦﹐你著條綠褲去﹐人地以為你D美金假架.
買發達窿去尖嘴整身分證﹐嘩﹐原來而家D隧道可以產到去尖東架喎﹐真係唔使帶遮囉.去到點知無位﹐額滿排期聽日.之後走去D電話鋪到問下出咭喇﹐新世界D友仔好積極﹐123班友仔好似我以前咁態度散慢.一貫電信員工態度.
去過通利琴行﹐見到今個星期六阿強會係APM做蘇.
終於都無出到﹐走番番旺角食好旺角﹐無鹼水既雲吞麵真係好味﹐叫多個魚片粥再黎支可樂﹐個麵好食在臨上臺前既豬油﹐太耐無食喇﹐好掛住呀﹐雖然貴左少少﹐算啦.格黎阿伯係到食及弟粥想同我鬥快﹐我都係輸少少遮.但係我食兩個喎﹐而家下下食兩個﹐真正既食大左個胃.
食完已經搞到我熱鬼辣辣﹐成身老西﹐隻LEG又行到有少少痛﹐拿拿聲番歸先﹐經過豪華戲院﹐重有既﹖頂得住﹐不過做我既美女食神﹐下期就有ON豆去旅行﹐正呀.
夜晚再出尖嘴同老婆一齊同拒D同事食飯﹐UCC﹐我呢位地圖王雖然係2000年出版既但係重有效﹐無去錯地方﹐食下講下﹐食咖哩海鮮飯加沙律﹐OK啦﹐飯後飽覽傷城夜景﹐真係好靚﹐再送老婆上火車站告一段落.
痴伏七年﹐棠勢回歸 2
終於等到喇﹐有野派啦﹐一盒盒﹐裡面係一杯杯麵﹐同埋兩包ALMOND COOKIES﹐唔理啦﹐咩都食晒拒.飲好多茶﹐萍果汁.臨落機重有一兜雞麵添﹐食晒﹐真係好唔夠.偷望有位年青亂頭人﹐係咁叫喜力.
過關係好輕鬆既﹐無乜人﹐出到閘口離遠已經見到快必夫婦﹐無辦法真係好槍眼﹐螢光既快必﹐之後重走去華頭後面指下問係咪呢個添﹐我示意話係﹐出到黎快慢必見到不亦樂付﹐大吵大鬧﹐有途人望下係正常既.先頭拒地重估我一定係帶住帽或者黑超了﹐點知估錯晒﹐我真髮示人.然後互相介紹一番.
兩對人一齊乘車反大角嘴﹐我一上到車已經同老婆說﹐香港這麼多年青人哦﹐真係好多﹐男既長長亂亂金金頭﹐女既大頸巾﹐黑絲襪﹐手另小保齡袋一式一樣.安頓好行李﹐落街吃飯﹐去到奧海城一所茶餐廳﹐快必是熟客﹐兩嫂要了咖哩﹐我卻愛介蘭.好耐無食過咁好食既客飯了.
送走華大﹐回到快必住處﹐夜晚十二點竟然停電﹐摸黑訓覺.
痴伏七年﹐棠勢回歸 1
終於都離開左費人唐城街喇﹐前一日落晒大雪﹐搞到一班錫我既人係部電腦面前不斷REFRESH﹐今次的而且確係DELAY NO MORE﹐無事發生﹐準時離開﹐多謝媽必及妹既送別﹐永記於心﹐落狗雪都黎﹐唔話得﹐爸媽當然唔捨得﹐但係人始終要長大﹐希望可以快D再見面喇.前一晚係電腦已做好登機手續﹐去到無乜人﹐順利搞惦﹐係排過機長左少少遮﹐一人另兩袋重要咁鬼重﹐真係幾吃力﹐上到內陸機真係好好訓呀﹐又爆喎﹐你想係窗口位出黎都好難.好快黎到芝加GOR轉機﹐係飛機上面窗邊三個位﹐我坐路口﹐貌似ENGINEER既印度就坐窗邊﹐好一個禮貌周周既印度呀﹐我同拒中間無人都無話呀晒開黎﹐不過唔知聯合航空係咪自從1965年之後無請過人呢﹐D空中阿嬋好老下﹐點解現實裡面係無ALL‘S婆﹐慧珊同鐘麗棋做空姐既﹐咁有無飛機頭同馬德窿先.
一黎見到個大銀幕就知大鑊喇﹐連自己電視都無﹐第一餐食左個雞飯TV DINNER﹐我食得幾鬼快呀﹐有個沙律仔﹐有個飽仔﹐之後口乾乾﹐走去問阿嬋有咩食﹐阿嬋都有阿嬋好丫﹐似阿媽搞親切呀﹐以為有D沙律食下啦﹐點知拒話要九點半先有得食﹐我話咁有咩呀﹐拒指下D PRETZZEL﹐我咪囉包囉.忍住肚餓﹐係到看PRESTIGE﹐又係呢套野﹐之後係LAWU JU﹐豬蘿館﹐時為深夜﹐全人訓晒.
Friday, March 16, 2007
戇居士生日
禮拜日買完野番黎﹐無耐﹐CREAM﹐妹就打黎喇﹐拒地知我無乜野鐘意﹐乜都無性趣﹐又唔想出街﹐執個爛鬼喼執成廿幾日﹐所以就渣埋車黎接我出街喇﹐首先落左去CIRCUIT CITY買多隻眼仔﹐之後去左媽必發跡既地方好遠既媽素﹐發覺無正野﹐之後去埋格黎玩具反狗城﹐成個廢墟咁﹐得D細路係到玩玩下.之後番黎我屋企睇我既細路相﹐睇陳寶猿主演既傷城﹐好正.之後食左D好好食既粥﹐阿媽留拒地出去食飯都唔制喇拒地﹐各自為政﹐我就同老豆阿媽去食韓燒﹐火窩﹐賈思樂間野都幾貴下﹐又唔夠個度新鮮﹐唯一係近.呢幾個月收到來自阿CREAM既禮物計有MB TEE﹐中(母)指筆同頸鏈﹐多謝.
Wednesday, March 14, 2007
Sony , 是我的伯樂
Tuesday, March 13, 2007
舊情棉棉
柔情的媽必係庶扮老醒﹐
無聊媽必沒法可企定
我帶著抵死的表情
YAK隻蟹槓然而像已經﹐甚有台型
從前的媽必的確像阿炳
遊魂孤單沒法可斷定
卻有著一點小聰明(很狗的表情)
喊晒救命仍然係咁英﹐獨愛肥平
條蛇還派來隻KING
爆笑卻有如王晶
盼望重遇你﹐走去滑下冰
但願現在在你的心中願化做黎明
估唔到我戇居士咁快就...
又係我戇居士呀﹐成世人收收埋埋﹐變變態態﹐戇戇居居﹐人話乜我就話乜既應聲菜﹐淨係識聞下拉鏈﹐同埋REPEAT D 雞﹐REHEAT 又REHEAT﹐這旋律先算最強﹐同埋去過泰國幾日就話要移民去個度.梗係啦想食翅同埋街邊D銀車仔麵當丫嗎.
岩岩個周末﹐做野啦﹐你地知我鐘意做野多過玩架啦﹐之後去左六旗OUTLET﹐買左D手信﹐買左隻介子比自己﹐我都唔知價錢既﹐不過買開大慨廿皮到啦﹐一過機五皮﹐又露出個開心樣喇﹐無乜人見過架渣﹐我呢個樣.
番黎個時係條195跟住架好快既車啦﹐條路又靜﹐一路渣一路渣﹐拒去快線我又去啦﹐之後我發覺有人跟住我喇﹐重頂得好行添﹐個車頭對對下我﹐我知你咩車啦﹐我實讓既﹐一讓﹐閃前面架車喇﹐埋州.
個頭都無野食既﹐阿媽醒呀話去CENTERTON FRIDAY﹐我都好少去既﹐叫LEMONADE飲啦﹐我唔係成日飲樂可既﹐稔稔下﹐姐姐仔ICE TEA有咩味呀﹐PEACH...嘩PEACH PEACH﹐正呀﹐好味到呢﹐食咩呢﹐都係魚架啦﹐我都無牙食扒﹐老豆阿媽就叫扒囉﹐好哽呀拒地話.我叫個MAHI MAHI﹐即係上次係金神叫過個隻呢﹐甜酸汁配白米飯﹐嘩幾好味喎.不過就細D﹐梗係收你個十二皮晚餐館﹐想點唧.我好滿意呀﹐其實我好少食貴野架唧﹐都係食D普通係人都食得起既野.買好野同食好野梗係要自己發掘架喇.
Saturday, March 10, 2007
JOE LAU
沉日睇下D樓幾錢租﹐有幾大﹐發覺自己要求原來唔係咁高﹐三四百呎既單位我都無乜所謂﹐主要因為個人懶﹐坐係到樣樣伸手可及﹐方便就夠啦﹐有位比我訓啦總知﹐交通方便﹐太遠我怕怕啦﹐試過搭成個鐘車先番到屋企﹐係車訓左幾次喇.我情願早D番到屋企大覺訓﹐遠係一個問題﹐車費又貴D﹐重要十二點後鐘無車到要轉的士﹐認真大鑊. 其實屋真係無乜必要咁大﹐你無咁上下人﹐咁大間又空洞洞﹐無乜人氣﹐一闊三大﹐電費﹐水費﹐媒氣﹐GAS乜都多好多﹐地稅呢﹐又要剪草﹐剷雪﹐唔好搞我.係間屋到行上行落都攰啦﹐D人見你咁大又話要黎﹐州際咩.係話比人聽你有本事威D遮﹐可能.我情願留錢黎食好野﹐CHECK機票(我既嗜好)同埋去旅行好過﹐買電玩囉一係.
廁所企理啦﹐唔一定要有浴缸﹐企缸都夠架喇﹐細個個時就慣左坐﹐黎到美國慣左企﹐不過呢﹐個窿要去水去得快﹐唔係我頂唔順.重有個浴缸唔好係有四隻腳懶古典個隻﹐我覺得好牙煙既﹐好似會爆咁.
無大電視或者擺唔落玩細野都OK架啦﹐無乜所謂﹐不過一定要SONY﹐大陸牌免問﹐無錢唔買住都得﹐總知一定要SONY﹐唔係我無心機用﹐細細個打機都幾好玩架﹐高登D友咪係咁囉.
床我又未必會買住﹐或者買個辱先啦﹐CREAM叔知我可以成世唔郁都得﹐對住部腦﹐部電視﹐有張被擒住就得.而且得個辱唔訓既時候可以擺埋一邊都得﹐換床單又方便.搬屋又唔使咁重﹐我見到大衰個底褲櫃就怕怕﹐成個實木太重太大個﹐我自己搬唔到.有錢買張橙色凳﹐白色凳好過﹐ELAINE.
窗簾我唔要百葉簾﹐積左塵好難抹﹐布簾成幅令去洗方便﹐又遮光﹐一拉埋黑晒.
衣櫃唔要﹐重﹐大舊﹐唔美觀﹐係美國學識CLOSET呢個英文字﹐有間細房就當CLOSET﹐無就買一個掛衣架﹐好似賣衫個D咁既擺我床邊﹐但係要實淨既不秀鋼通﹐唔要膠做﹐散散下個隻最怕.揀衫著方便﹐唔使再接﹐掛起搞惦.
有無見過D好幼好高既大廈呢﹐一碌好高既大廈﹐一梯一伙﹐應該好細下既﹐但係側邊係D舊樓﹐拒就亭亭玉立﹐可以望到好遠﹐格黎屋又無人﹐私隱度高﹐私家LIFT因為一梯一伙﹐睇下有無先.
Wednesday, March 07, 2007
WiFi
Tuesday, March 06, 2007
WW INSIDE STUFF 7
黎狗來臨前是最美﹐依依不捨地擁著你﹐互望著心愛的人﹐這句再見怎說起.要走的始終都要走﹐黎到禮拜六喇﹐前一晚大嫂重問我使唔使好早起身去機場﹐好擔心咁款﹐因為拒最怕早起.我就加以安慰話唔使﹐重可以過埋D FILES先走添﹐食埋個蛋糕﹐HOAGIE﹐大嫂完全無理過時間﹐因為拒根本唔想走﹐無呢個意識﹐無呢個蓋念﹐又知我個人有分寸知道幾時應該出車﹐熟我既人都知我有分寸﹐當然包埋我老豆阿媽阿板阿CREAM喇﹐拿頭姐姐就未必﹐以為我重係細路﹐青春期BLOOD氣方剛(樣衰版鄭少秋)個隻哈哈.
好喇﹐真係好唔捨得﹐整理好行裝之後﹐將所有野盡量隊落喼﹐之後就落95 NORTH去NEWARK喇.天色依然常藍﹐天空的小飛鳥﹐小飛鳥﹐情況有如走左四個來自艱難大既男子組合出黎唱野﹐唔係WIGGLES呀.
去到機場以為大把在手啦﹐早兩個鐘重想點唧﹐一上到去國際線櫃位﹐嘩﹐大鑊喇﹐咁多人既﹐有位女職員一路解緊D就黎夠鐘既行班添﹐哦﹐斯里蘭卡詐下﹐無事﹐再講多陣喇﹐框剛喎﹐即刻拉住華頭行上去﹐先有個非常港式既一家人被安排處理先﹐之後到我地架喇﹐點知好耐都未輪到﹐唔得喇﹐女職員叫我地去頭等做呀.
好趕呀...因為著住NIKE好大舊AIR﹐所以跑得好快﹐第一個行到去頭等﹐點知比人當打尖噤濟﹐叫華頭頂住﹐我船頭番去班馬叫個女職員同個邊講﹐女職員非常HELPFUL幫我CALL齊D SUPERVISOR﹐我跑番過去個時﹐老婆已經搞惦D行李﹐同拒落番閘口﹐老婆驚裡面有阻濟﹐所以真係要入閘喇﹐唯有忍著淚說GOODBYE啦﹐過金屬機機﹐臨過前重有一對母女叫華頭幫手睇住舅父商台金剛添﹐唔知係咪因為太緊張既關係啦﹐兩個都過左幾次﹐囉完一個餿璣又一個﹐係咁擺晒D野落去﹐擾釀左一陣先入到去﹐我臨走重打手勢指大嫂過去個邊閘口添﹐拜拜喇老婆﹐後會有期﹐赤臘角見啦.
Monday, March 05, 2007
WW INSIDE STUFF 6
偷懶左幾日﹐編輯又追我囉稿喇﹐得得得﹐無問題﹐因為我愛拒.黎到禮拜五喇﹐係架車到聽聽下竟然彈埋我首野出黎﹐老婆問我咩名﹐依依不捨囉﹐真係唔老黎﹐知道重有一日.一如前幾日﹐比各團友訓到夠先出車﹐今日都係自由活動﹐其實係手信之日﹐唔係點同人交代﹐雖然唔係幾使﹐但係都要買D既.先去SAM‘S CLUB買個IPOD先啦﹐平出面十蚊到啦﹐唔算好多既﹐但係萍果D野都公價既﹐OK架喇﹐呢個自用架唔係手信.正想比錢﹐原來我張會員證過左期添﹐無得買﹐之後行下郁以馬啦﹐行下遮﹐無野買既.買D女人手信啦﹐BED BATH AND BODY WORK﹐個人推介生果味既洗手液﹐撈唇﹐茶手糕﹐開過比老婆聞過都覺得好香好好味.
肚餓呢﹐食飯把啦﹐好多野都想試﹐越南HOAGIE﹐否﹐都未輪到﹐去CHERRY HILL DINER食啦﹐因為大嫂想食蛋丫嗎﹐拒叫左個煙肉﹐蘑菰﹐洋蔥庵列﹐我就叫左燒牛仔肉配肉汁﹐岩我補充體力呀.大嫂眼見我個周打蜆湯好味﹐叫多個拒試下﹐好杰身﹐飲完已經好飽﹐我地重大PAT大PAT牛油整落D飽呀多士度食添﹐和味﹐最尾送多個甜品﹐我要左朱古力雪糕比我姐姐﹐食到姐姐開心到呢.我重要包底添呀.
好啦﹐之前買唔到IPOD唯有番COSTCO買啦﹐YEAH﹐搞惦﹐買多包HERSHEY朱古力添﹐美國特產﹐個人覺得好食過瑞士阿連﹐無咁甜.買完做咩呀﹐打波囉﹐碌下齡先﹐連玩三局﹐大嫂係美國做出左拒個人最好成績﹐番到去一定再打﹐但係可能打Wii.
小休片刻之後接到媽媽電話係時候出車去銀泉喇﹐重快過松仔到達﹐先行買個蛋糕先﹐重有特價麵飽喎﹐買埋啦﹐去到銀泉拒地已經係到﹐一家人食左一餐好開心﹐感覺輕鬆既飯﹐其實呢餐飯已經係遲左一星期架喇﹐如果唔係DELAY既話.飯後同大嫂車遊費城名勝﹐去到ART MUSEUM落車影相﹐凍到飛起﹐拿拿聲番酒店.
番到去竟然電話響起﹐原來係警察投訴科MISS LEE﹐拒問可唔可以黎﹐梗係得啦﹐四人圍埋睇電視﹐影到大嫂搭住我﹐一幅趣怪既相片.
Friday, March 02, 2007
WW INSIDE STUFF 5
THURSDAY﹐好喇﹐幾日外景拍晒喇﹐拍廠景啦喎﹐連續幾日都好好天﹐好暖﹐岩鬼晒我呢個怕凍呢﹐到左星期四終於落番D雨水喇.今日係自由活動既﹐起身都差唔多中午喇﹐就係CREAM叔摸門釘個日囉﹐我衰﹐對唔住.搞到你自己一個食早餐﹐不過你唔好以為神不知鬼不覺呀﹐我後來發現印度成日望住個細路電視架﹐你食完行開走個時都望一望你.
一上車就車左大嫂去一間名為ITALIAN VILLAGE既小商店﹐呢間野係我經常幫親既﹐帶拒黎既目的就係要試下費城特產CHEESE STEAK﹐即係芝士牛肉飽喇﹐我估到拿頭會問﹐喂係紐澤西食費城野﹐搞錯呀﹐唔係SOUTH PHILLY食咩﹐我同你講﹐我試過晒架喇﹐你問阿CREAM叔﹐我唔怕得罪SOUTH PHILLY個D又乾又唔好食既CHEESE STEAK﹐所以我揀左呢間我食開唔錯既比大嫂食﹐重叫多舊ITALIAN HOAGIE添﹐大嫂都食得津津有味架.其實大嫂幾岩係美國住﹐食芝士﹐飲奶﹐食肉.我呢個老饗反而鐘意雲吞麵﹐好唔好調轉住呢下.
無乜時間喇﹐外賣啦﹐番屋企慢慢嘆﹐話左會參觀我屋企家嗎﹐一路食住野一路睇詹SIR﹐食完野就愛得太遲﹐十分菜﹐好心好報﹐滾一番﹐棉棉既情歌怎不教人陶醉呢.不過講真時間真係好蒼拙﹐下次啦﹐大把機會.又跳到下個節目啦喎﹐係咩呀﹐打野囉﹐打咩呀﹐打機囉﹐整左個TIME CRISIS 3比大嫂玩槍槍﹐不過玩兩玩大嫂開始有D倦意﹐轉尖尖BALL YOU GET啦﹐當堂成個生猛晒﹐出慢波﹐向前噤重拳﹐撻﹐TIGER ROBOT COP﹐個日我一個尖尖都出唔到﹐但係我用E HONDA出到用個羅友去坐落人度﹐之後扣好多能源﹐同埋用阿KEN﹐出超級升龍﹐打到大嫂飛起﹐一D係現實我一定唔會做既野.快樂不知時日過﹐好快媽媽就番黎喇﹐松仔跟住﹐一家人開開心心傾下計﹐之後我就帶大嫂去最後購物﹐送禮自用﹐必屬佳品.去左CENTERTON既COSTCO有試食﹐拒就快收檔所以叫我地囉晒拒D脆片點點黎食添﹐TARGET買LEGO野﹐GAME STOP﹐TJ MAXX﹐73 SOUTH萍果﹐香蕉.
行到天黑了﹐時間相當尷尬﹐夜唔夜早唔早又唔係太肚餓﹐揀左WAWA﹐叫左兩碗雞麵湯﹐大嫂店內兩頭踱﹐我又見到餐牌上面有BOWL﹐唔知乜鬼﹐問下啦﹐燒牛肉飯喎﹐岩食喎﹐兩個啦﹐唔該.回酒店慢慢嘆﹐飯係相當唔惦既﹐但係牛肉好惦喎又有汁.


c: text/html

text:
2013年12月7日 星期六
14個月
嘩嘩嘩﹗我又大多一個月啦﹗媽媽話我呢個月有驚人嘅進步,學嘢學得快咗好多,已經識聽好多指令,尤其係講嘢方面有突飛猛進嘅表現添,當佢睇返我一年前影嘅相之後,就好堅持咁話我唔再係燒腩仔BB,話以後要叫我做燒腩仔小朋友喎﹗
今個月都係繼續一日五餐,早晚兩餐飲七安奶,午餐晚餐食一個大人碗嘅飯仔,下午茶就食生果加其他零食,平時同爸爸媽媽食嘢都會嘈住要佢哋畀D我食,有時緊張得滯仲會扯媽媽夾緊餸隻手埋來搶嘢食,基本上每次都成功呃到D嘢食㗎﹗而我宜家已經可以自己將叉或者匙羹入面D嘢食放入口(即艾菲幫佢叉好或者畢好,佢跟住就會自己放入口食),自己畢的話十次都會好簡中有一次成功畢到一兩粒飯嘅,雖然仲未可以自己食飯,但媽媽都已經勁讚我叻啦﹗
媽媽日等夜等,終於等到我今個月出多兩隻牙啦,我宜家總共有六隻牙仔,出牙時無發忟無發燒,不過就成日流口水流到塊面幾乎爆擦,而且成日口痕食手指食到扣喉咁聲(隻手指已經頂到喉嚨都仲係要繼續食),次次飲完奶都咬住個奶樽唔放係咁啜,瞓覺時又鐘意咬被咬枕頭袋,搞到媽媽連枕頭都唔敢畀我用,仲要等我瞓咗先敢同我蓋返張被.
呢個月瞓覺瞓得幾好,每晚十點半食完奶就上床瞓覺,瞓到第二朝九點先起身,雖然有時會七點幾八點醒,但見到媽媽未起身就會再瞓返,keep住一日兩次晏覺,加埋都瞓到三個幾鐘㗎,宜家定時定候媽媽一話「夠鐘覺豬」,我就會自己乖乖行入房,媽媽抱我落床之後叫我「僕僕瞓」,我就會自己扒底係床到瞓,有時唔願瞓時仲要媽媽拍pat pat,但好攰時碌兩碌就瞓著㗎啦﹗嘻...我係唔係好抵鍚呢?
至於行路方面,媽媽話可以用健步如飛來形容我喎,我已經行得穩陣咗好多(但左腳仲係有少少向內灣),跌低咗唔使扶嘢都可以自己起返身,仲開始學緊行樓梯添(扶住上一兩級都無問題,但落就仲未識點樣遞隻腳出來缷力),最勁一次係由中央圖書館穿過維園行到銅鑼灣(除咗樓梯之外無抱過),雖然唔想行或者行到攰時會扭抱,但如果媽媽同我講拎住嘢好重,又或者婆婆話手痛抱唔到,我都會肯乖乖地自己拖住佢哋慢慢行嘅,不過因為宜家識行,就唔會再企定定畀媽媽影相,所以最近商場D聖誕燈飾,媽媽都採取放棄態度唔打算打搞我啦﹗
我到宜家都仲未識得眼耳口鼻係邊,但媽媽就教咗我做小檬哥哥嘅招牌動作Happy Face,每次有咩唔想做時,我就會整Happy Face或者飛吻來氹爸爸媽媽成全我,而除咗呢個咁殺食嘅冧人動作之外,我仲學識咗點蟲蟲,入形狀,耍手擰頭,點頭(餵佢食飯時問親佢好唔好味就會點頭,wakaka),鍚鍚,踢波,掩口扮咳,同埋飲杯添﹗
我嘅自理能力都有好大進步㗎﹗經過媽媽一個月嘅訓練之後,宜家每次換完片我會自己拎條片去廚房掉落垃圾桶,夜晚飲完奶又會拎返個奶樽去廚房畀爸爸(爸爸負責洗奶樽),有時媽媽漏咗嘢係廳又唔想突登出房拎或者跌嘢落地唔得閒執都會叫我幫手拎返畀佢,佢係婆婆屋企走時無放返好對拖鞋我仲會幫佢擺返上鞋架添(呢個真係笑死艾菲同婆婆,有次艾菲換好鞋顧住同婆婆講嘢無放到對拖鞋,佢就自己執起艾菲對拖鞋逐隻放上鞋架,雖然放錯位但都好抵讚呀﹗)﹗仲有﹗仲有呀﹗就係我已經認得路返屋企,每次一出電梯就會自己行返屋企,而出街或者返屋企經過lobby都一定會自動自覺同管理員揮手say hello.
婆婆一直話我係口水佬,成日自己講BB話講到唔停口,又周街撩D哥哥姐姐同姨姨講嘢,最近仲成日拎住個電話好肉緊咁唔知同邊個煲粥,而自從我打咗水痘針之後就忽然開金口,除咗爸爸,媽媽,姐姐,阿婆,嫲嫲之外,今個月仲突然對住爺爺叫咗聲阿yeah,至於單字就有mum mum,燈,飽(有幾次餵餵吓佢推開我手耍晒手話唔要,艾菲問佢點解唔食佢就好認真咁講個飽字出來),包包,抱(有次扭抱時好激動咁講),apple,唔愛/係(lur住咁講,每次都會配合埋耍手擰頭嘅動作),車,波,踢,鍚,杯,乞痴(艾菲完全無特別訓練,基本上都係同佢玩時佢自自然然咁跟我哋講).
唔...一口氣講咗我咁多好嘢,媽媽話點都要自爆返D衰嘢喎,宜家我嘅表達能力越來越強,情感亦越來越豐富,每次我唔捨得一個人走,尤其係爸爸返工,我就會企係門口到爆喊,有個朝早我知爸爸就出門口就衝埋去扯住佢隻腳唔放,連媽媽埋來想拖我走都一手將佢推開(艾菲:無良心嘅衰仔﹗),而當我玩得high時,想要一樣嘢但拎極都拎唔到就會忍唔住出手打人(暫時只係打過爸爸同媽媽,呢個世界仔對住其他人通常唔敢咁過份),畀媽媽鬧或者有嘢唔鐘意時會發脾氣,成個人扒係到撼個頭落地(佢好鬼精,次次都係細細力咁撼,同一定揀係playmat到撼而一定唔會係磚地到撼),不過畀至愛婆婆好惡咁鬧過之後都叫做收斂咗㗎啦﹗
不如唔好嘅嘢就唔好再講啦,等我送返幾張靚相畀大家睇吖﹗呢個月爸爸超忙,完全無時間帶我四圍去玩,於是媽媽就帶咗我返公公婆婆屋企度假兩日,仲帶咗我去大埔海濱公園到玩吹泡泡添呀﹗全靠公公好落力咁吹泡泡,婆婆又係側邊搞氣氛,媽媽先終於同我影到泡泡相,好...唔講咁多廢話...去相先啦﹗
嘩﹗好多泡泡呀﹗
等我試吓捉住佢先﹗
捉到啦﹗捉到啦﹗
最後等我扮林峯哥哥chok吓先﹗
訂閱: 張貼留言 (Atom)

robotstxt: allowed

filter: keep


text:
出完尖沙咀交貨,一家三口就去食晚飯
悠悠話想食壽司,所以去左食元氣壽司
元氣壽司我地都算係常客,因為我同悠悠都好中意食壽司呢..
第一次去尖東依間,舖隻細細,位置唔多,
但又好彩唔洗點等位喎..
但又好彩唔洗點等位喎..
我一向最欣賞元氣壽司既等位安排,
佢可以係到前10個時電話通知你,
佢可以係到前10個時電話通知你,
咁拎左張飛,我地可以出去行街啦,
如果你係會員,仲可以上網攞飛,跟住等電話添呀,
行得一陣間電話就到,去到等多一陣就有位了,
前後大約只係10-15分鐘,都幾快
一座底就見到佢出左新野喎,叫左個八爪魚小丸子食,
佢個小丸子同出面有小小唔同,個面炸到有啲硬,麻麻地
另外都有一款新食品,係甜品尼,一碟有三杯仔既,
分別有綠茶,吉士同意大利芝士
三杯都好好食,綠茶好香濃茶味,吉士其實係焦糖,
都好香滑,而意大利芝士都好香濃
依個好想再去食多次,岩晒我地一家三口,
仲要係我至愛綠茶,我老公至愛意大利芝士..
悠悠就係甜品都中意架啦..KAKA
飯後好飽要散散步,行左去K11,
其實係為左去Smile Yogurt & Dessert Bar 買笆菲食
依到既笆菲係用乳酪雪糕整既,而且仲超靚添喎
淨係門口依個show window都睇到花多眼亂,
細細既鋪仔,迫左好多人係到,買好快出好快,
係啲人揀最慢呢...kaka
我揀左依個叫做Golden Smile, 面有一片好脆既菠蘿乾,
酸酸甜甜幾好味呢,另外有粒士多啤梨,
上面搽左金粉糖漿,真係靚到震
中間白色係乳酪雪糕,入面仲有紅桑子果凍,
有啲脆脆片咁,跟住我已經好飽,唔知個底仲有乜野了...
整體尼講,都幾好味既, 一杯65蚊,可以一試!!


text:
重有啊,我想講,原來今朝有場大火,以前學校附近既屋苑裡面果隻大木船成隻燒晒.我地果個唔知係點既過去,原來都已經俾場無情既火燒毀左.我重記得我嚮果度影過相,跳過爬過,果陣重係長頭髮直頭髮,無而家咁肥,單單純純有少少 baby fat,件衫有頂毛毛帽,大家一齊玩滑梯.我好記得果日著住條 b+ab 既短牛仔褲,著住 x-girl 爛粉紅色既長袖衫,揹左個兩個扣既 gucci 書包.到左而家,個袋同條褲去左邊我都唔知喇.記得有一次你同我講起,呢一個靡爛既回憶.啊,係啊,果個我地唔知係點疑似記得又唔記得既過去真係過去喇.船都燒埋,我地大家只係剩番破碎到不堪既回憶咋.
呢一種,到底係唔係一種成長.我地發現無情既世界,一件無得控制同阻止既事發生左,突然間,有一個 moment 我地知道呢種矛盾同衝突係必然既事,無得避開無得唔要.忽然間明白個故事係點又同時知道遊戲規則,只係我地無得改變只有接受.呢一種,到底係唔係一種譚家明鏡頭下既成長.
其實果個並唔係一個我要生要死好懷念好鍾意好迷戀而且會久唔久返返去既地方,只不過,我覺得呢件事太突然,而且我竟然有種唔捨得.
我只係忽然之間,好唔捨得,果個我去過一次既公園.


text:
去到都已經12點幾,食完lunch我地就起行去擇. 其實地方吾係好大,人都吾係好多,同埋都吾駛入場費,同佢地入去行個圈都得,身為城市人,去到郊外吸下新鮮空氣,人都精神D. 雖然個度D士多啤利吾算得上係大同靚,但醉翁之意不在酒,都係想同佢地去玩下啫. 見到佢地兩個玩得咁開心,我覺得都值得,同埋hannah一路幫手一路唱歌,同場既人以為我地帶左個收音機,哈哈哈!
Monday, June 15, 2015
擇士多啤利記
去到都已經12點幾,食完lunch我地就起行去擇. 其實地方吾係好大,人都吾係好多,同埋都吾駛入場費,同佢地入去行個圈都得,身為城市人,去到郊外吸下新鮮空氣,人都精神D. 雖然個度D士多啤利吾算得上係大同靚,但醉翁之意不在酒,都係想同佢地去玩下啫. 見到佢地兩個玩得咁開心,我覺得都值得,同埋hannah一路幫手一路唱歌,同場既人以為我地帶左個收音機,哈哈哈!
18 comments:
難得夏天(雖然仲係涼涼地)可以一家人出去走動下,做咩都真係其次,享受下陽光加新鮮空氣已經夠快樂啦!ReplyDelete
Hanna 紮起頭髮個樣即刻大個咗呀!:)Replies
係呀,空氣好人都精神D呀!Delete
- Replies
does it include me? heheheDelete
妹妹好犀利喎,自已行唔駛人抱,依家香港D細佬郁D就叫人抱,唔肯行ReplyDeleteReplies
佢就係行得太誇我先驚呀,唉! 出街好危險呀!Delete
採士多啤梨好玩呀, 你地收穫好豐富!ReplyDeleteReplies
係呀,都幾好玩,不過要揸咁耐車去又好似有D無聊 :pDelete
哩個親子活動正呀~~有得食,有得玩^^ReplyDelete
真係好好天, 同埋Hannah最後個張好少女~~~ReplyDeleteReplies
個日真係好好天呀!Delete
hannah已經係個小朋友,無哂以前既baby fat啦!
自己擇應該係特別好味D㗎﹗ReplyDeleteReplies
都係呀,呢D比較organicD,平時買個D好似變哂型咁,好恐怖Delete
好多好多士多啤梨,我上次香港摘,摘得好少咋.ReplyDeleteReplies
其實我呢D已經算少呀,我見其他人摘到滿架!Delete
妹妹食得好好呀, 乖寶寶~ReplyDelete
自己摘佢地好有記憶架, 之後實會問你mami我地幾時再去過~~~~hahahha~Replies
哈哈,我都吾知會吾會再問,但佢地又好似麻麻enjoy :PDelete


text:
原本想同姑姐及dede去買壽司及小食, 搞個小型的小食會, 但因為掛住睇電視重播既哈利波特(我之前從未睇過..) 所以到最後都冇去到, 只係去附近既公園仔玩下及去餐廳食飯
dede去公園自己玩緊, 我又覺得悶悶地, 於是同雞雞袋影下相, 希望佢都可以同其他小朋友一樣係公園玩
雞雞袋唔夠手長, 只好在係軑盆上面玩下
仲學人玩井字過三關, 唔知雞雞袋有冇輸呢??
見到地下好多圖案, 呢個花花幾cute, 擺下雞雞袋係度影相先~
仲有呢朵花都幾靚, 再影多張相先
dede見我影得咁開心, 佢自己都想影返張相先, 加上佢咁鍾意隻雞雞袋, 就比佢地一齊影相啦!! 但唔好扯住個雞雞袋啊~~
返到屋企都係食飯, 睇下電視咁, 仲有我要重畫fashion illustration既功課, 希望可以拎更高分. 當中想讚下就係姑姐整既什果沙律
碗沙律好七彩繽紛呢!! 雖然除左士多啤梨之外, 全部都唔係新鮮水果, 但食落好好味, 尤其係我至愛既桃
kumi's new life
2010年12月27日 星期一
聖誕假的家庭日
原本想同姑姐及dede去買壽司及小食, 搞個小型的小食會, 但因為掛住睇電視重播既哈利波特(我之前從未睇過..) 所以到最後都冇去到, 只係去附近既公園仔玩下及去餐廳食飯


text:
成個政府咁撚大,成十幾萬人,將啟晴邨單嘢賴落一個水喉佬到,知唔知醜嫁!開記者會班高官,個個坐埋最少十幾萬一個月,將啲責任卸晒落一個人身上?痴撚咗線?
就算個水喉佬有做錯,都應該係追究返間公司,何況而家水喉佬已經出咗黎澄清:屌你老母,係啲預製組件出事呀仆街!
啲預製組件邊個造?成個工程係邊個負責?中國建築.
咪又係中國嘢!咪又係大陸嘢!
大陸社會係點?做生意唔係講質素,係講關係,唔係講誠信,係講政治背景.夠惡就做乜都得,都「有人保」.你敢講呢個唔係大陸社會嘅遊戲規則?你夠膽出黎鬧啲人鬧中國建築係「以偏概全」?你試下同啲鉛水受害者講係個別例子?不知所謂之極.
根本呢件事,同政權移交後種種荒謬事惡毒事一樣,源頭係乜嘢大家好清楚,仲記唔記得中石化石油氣事件?最後又係不了了之!今次成個政府咁撚大,提中國建築不忘帶挈個水喉佬呀,客觀效果係乜?咪就係轉移視線囉.
香港搞到今時今日咁,大中華嘅幽靈絕對係禍首之一.講過五萬次大陸社會點樣由制度導致風氣敗壞,你唔做壞人就無得撈被人搞含冤莫白,都仲有一大堆左聖,哲棍撲出黎搖頭擺腦同你拗應該叫「民族性」定係「文化特質」,簡直係一群置香港水深火熱於不顧嘅垃圾.仲要到今時今日都仲不停講咩叫以偏概全,叫大家要懶係點客觀點理性,根本就算用經濟學概念都好易理解:國企有政府有形之手干預,效率同質素一定低,而且唔係一個自由市場.
啟晴邨班村民點諗?咪就係諗緊被你班搖頭擺腦為大陸吶喊助威嘅人真係害撚死佢哋囉!諗!
(原文刊於作者面書,承蒙答允予以轉載)
(圖片來源:中國建築國際網頁截圖)
原文連結


text:
夏天已經黎到, 好快就好熱, 我同joejoe暫時唔可以周圍去, 就算去既地方一定要有屋企既地方, 我又冇去過慈雲閣, 於是joejoe同我去果邊, 想睇下自己未見過既地方~
終於到左慈雲閣啦~由中心行過黎時, 都要用十幾分鐘, 咁熱真係行到死左=.="
門邊外既石龍, 好似好有威嚴咁, 究竟入面係個咩地方呢?? 聽姑姐講話係擺骨灰位既地方時, 自己都有D驚..
睇黎仲有好多樓梯行呢, 加上天氣咁熱, 行上去都幾辛苦架!! 門口真係如姑姐講, 有兩個印度人係度, 同個成人一樣咁高..
雖然係個擺骨灰及介紹中國神佛既地方, 但一點也唔恐怖, 部分景色仲幾好. 呢個公仔都幾特別~
座假山及假魚都幾靚, 好有中國園林既style~
之後去到一個叫做慈光亨既地方, 加埋天上既藍天, 好靚, 可惜太曬, 唔可以係個亭度坐底休息...
亭上既燈也好靚呢, 簡單得黎, 又混合了中西特色, 唔錯!!
仲有呢個用石堆砌而成既石柱, 全部都用石整實在太勁啦!!
最靚既相信就係呢條布滿樹支既樓梯, 好難想像果個地方有咁靚既景, 不過太熱冇行上去..
用左一個鐘既時間終於行完, 之後再返慈雲山中心食少少野, 見到有間餐廳好似幾靚咁, 加上我地又累了, 都係快D去休息下先~間餐廳既食物價錢雖然貴左少少, 但都幾多人去食, 真係咁好味嗎??
地方都算大, 感覺比人覺得坐得好舒服, 真正enjoy自己份餐~
我同joejoe好好彩可以坐卡位~附近仲有好靚既畫
我哋卡位附近既一張畫, 幅畫實在太靚, 覺得自己置身於畫廊之中~
joejoe叫既生牛肉烏冬, 個湯好香, 生牛肉半生熟, 超好味, 早知叫佢個麵啦><
我叫既keep fit餐!? 其實只係冇咩胃口食野, 唔想食熱野, 於是叫左呢個沙律蕃茄火腿雞肉三文治, 又真係幾新鮮!!
今日買既兩件物品, 好似有d細路女咁....包括一把扇及一個證件套, 係我至愛既兔仔, 只有最後一個都可以買到, lucky!!
kumi's new life
2010年7月3日 星期六
同joejoe去慈雲閣
夏天已經黎到, 好快就好熱, 我同joejoe暫時唔可以周圍去, 就算去既地方一定要有屋企既地方, 我又冇去過慈雲閣, 於是joejoe同我去果邊, 想睇下自己未見過既地方~


text:
大家好!唔好意思咁遲先打番我個首爾之旅實況篇 ~
今次自遊行都相當順利, thx God ^_^
9成plan左想去 ge 地方都去左, 自由行最開心ge地方就係去左一d你無預期會去ge地方同遇到好多新奇事 ^^" 立刻同大家深入 share 我lee個五天自遊行之旅 !! Go Go Go!
Day 1 (南山谷韓屋村, 明洞, 明洞天主教堂, Seoul Tower,南大門食街 )
雖然plan好晒 d 時間, 不過到步時總會有d小問題, 所以一路玩, 一路睇時間做人, 個行程表都次序上有dd改動 ^^"
一到步 Guest House 唔難搵, 不過去到發現無人, 門無鎖(唔似香港, d 人真係唔驚有人亂入屋)但有晒指示叫你可以坐一坐休息, 有個電話可以 call 主人家, 不過我地見太早又唔好意思打比人, 好在主人家好醒目早過來 ^0^ 之後面對 ge 問題係, 佢 11am 先可以 check in, 睇你放唔放心放底 d 行李係 Guest House 個廳, 等佢 11am 幫你放入去你間房鎖好 !! 最後我地都放底左係 guest hse 一個隱bi 地方 haha ~
出發去玩!!
1st station ~ 南山谷韓屋村
搭地鐵用左幾分鐘研究買第一格 fix 左一程係 1000won ge ticket 定 中間個格都係一程 ge ticket =..= 兩者分別在於中間個格係點對點搵站 ^_^ 基本上去首爾自遊行真係坐地鐵都可以去到晒大部份地方,同台灣, 香港差不多, 唔難搭, 不過要有d耐性去搵 Line 幾 to Line 幾轉車 ^^" 同埋要有心理準備佢地 Line 與 Line 之間轉線就好似係 中環站行去香港站咁樣, 要行好遠, 感覺好似自己行左成個站 =..= haha !
去「南山谷韓屋村」坐地鐵到「忠武路站」, 3號出口直行5分鐘到,你會見到有間叫做 Hollys Coffee , coffee shop 背面(後門)一出向左望就已經係「南山谷韓屋村」^_^ 起初我都搵唔到, 不過直覺話比我地知個到似係 la ^0^ hahaha !
行完「南山谷韓屋村」, 完先 plan 左上 Seoul Tower, 不過經大家 discuss 過後覺得夜晚上 Seoul Tower 影夜景會靚d, 所以我地就提早行過去明洞來過 shopping 先 ^0^
2nd station ~ 明洞
由「南山谷韓屋村」去明洞其實好近, 為左 save $ (首爾地鐵每程都係 HK$7起) 我地用左 10-15mins 行過去, 係南山谷韓屋村」大門直出到街口向左行 10-15 mins 就係明洞, 行行下你會見到明洞站其他出口你就知道你無行錯路 la ^0^
登登登登 ~ lee 條就係明洞主街入口 la (近明洞6號出口)
當你見到 Nature Republic 就証明你可以開始 crazy shopping la ^0^
明 洞話大唔大, 其實半日都行得晒, 去到你唔會有咩 surprise, 因為好多都係大 brand, 香港都有, 女仔最開心係去 Missha , Etude House, 因為真係比香港平一半 ^^" 不過係明洞行街個 feel 都幾正, 因為佢地每間 shop 外面都設計得好靚 (去到首爾 ge 感覺係一充滿藝術ga 城市)
3rd station ~ 明洞天主教堂
去到明洞我地無第一時間 shopping, 主要係食左 lunch 先, 再去朝聖 「明洞天主教堂」,係明洞10街個邊, 其實唔難搵, 不過係我地睇天書搵路行 ge 時候, 有個好好心ge 中學生好主動問我地想去邊, 指比我地睇點行,真係好開心, 當地人都好 nice,去到邊 d 人知道你係遊客都好主動忙幫, 無論佢地同你語言溝唔溝通到 ^_^
行街行到累, 去左 Starbucks 坐左半個鍾 feel so good ^_^, 係首爾週圍都有 Starbucks, 可能地方大, 每一間 Starbucks 都好有特色, 係個到 hea 下真係幾歎 ga ^0^
4th station ~ Seoul Tower
見天開始黑, 我地就起行去 Seoul Tower, 都係行去
look 番落地鐵搵 明洞站 2,3 號出口 (其實係地面6號出口大馬路對面) 之係跟天書指示行, 我地行上山, 中途發現見到d地標但有d 唔同樣, 又係我地唔上唔落之際, 有一對韓國情侶好好人,主動問我地係唔係去 Seoul Tower, then he said "follow me" ^0^ 正, 有人帶路 ! 一路行發生都好多當地人去 Seoul Tower, 大概就好似係香港d情侶拍拖會去山頂一樣 ^0^
last station ~ 南大門食街
由 Seoul Tower 坐番 lift 去大街, 直行5分4到, 大馬路對面就係 會賢站 4號出口, 之後跟天書行, 行3 分鐘到就到南大門 ga la ^0^
(好難係 blog detail 講點行, 有時自由行開心ge 地方就係當自己搵到路會覺得自己好醒 oh ^0^, 大家都體驗下 lor )
係南大門, 你可以順便買埋手信, 紫菜, kimchi etc
仲有, 個到有好幾間賣豬手的 ^^ 要 try oh !!
南大門食街食 ge 野真係平好多 又好味, 老板仲好好人, 見我地特登來, 送多左個菜比我地 tim ar ^0^
Day 1 開心又累, 因為坐 1am 機, 無點訓, 落機就玩, 我地大約 9am 返到 guest hse 排隊洗白白就大覺訓 ^0^


text:
到大個後唔喜歡一般腸仔,鍾意脆皮腸,德國腸,johnsonville
鍾意食腸仔更喜歡熱狗
細個爸爸帶我行海運大廈,以前晌海運大廈近香港酒店有個熱狗檔,係商場內一部類似外國小型熱狗車,我諗唔係太多人記得或知道
咁呢佢似外國,有隻熱狗,然後有酸瓜,洋蔥,番茄等等問你要乜
其中係墨西哥辣椒,殺人於無型,係辣到會跳舞,仲係Hip hop,到我大約十歲後就無左呢部熱狗車
然後15歲度到Supersandwich興起,當時金鐘PP樓下有一間,因為老豆鍾意去行,我永遠都話要食熱狗
食完行落灣仔禮棧酒莊,當時得番一個老酒莊,個酒莊係我姑丈開,每次爸都會傾一輪,我地再返炮台山
再大d已經對熱狗情懷減退
有時我會去丹麥麵包店買熱狗,因為有時一個人出去行街唔知食乜都會求其一隻熱狗,佢既熱狗最吸引係個醬
而家…我會晌屋企整熱狗,哈
星期日一班朋友又上我家,佢地話肚餓,我就同佢地講:放心d麵包發酵中,好快焗得
佢地好驚訝,未試過有人同佢地講:d包發酵緊,等陣焗
如是者到包出爐一陣震憾!哈哈
我好懶,只用亨氏三文治醬,個醬有酸瓜有紅蘿蔔酸酸地好好味,一篤攪掂晒
哈
出爐時大家都好開心!呢個包真係好好食,湯種我已放埋一邊,又再日本麵包書,哈
糖 25g
蛋黃 一隻
牛油 20g
做法:
然後再撻至起薄膜
第一次發酵45~60分鐘,排氣(排氣後我會蓋上擰乾濕布放雪櫃2個鐘,會更鬆軟)


text:
2015年8月18日 星期二
Le Very Parfait
26 則留言:
熱到發癲回覆刪除
HK日日34°C回覆
我呢度中午先至廿幾度, 涼快好多刪除
一杯500好勁呀,1/3都夠喇回覆刪除回覆
食完非常後悔 T-T刪除
我好少食雪糕,有忌廉更加唔食~回覆刪除回覆
可以用 quota 食其他野刪除
其實係D cream高卡,雪糕無咁犀利.回覆刪除回覆
唔明點解有D人可以成枝唧入口刪除
好大杯,冇欺騙食客喎回覆刪除回覆
同海報見到差唔多, 無欺場刪除
歐洲人很愛cream, 食雪糕, 蛋糕, 飲杯朱古力, 凍咖啡, 全部加舊cream, 煮食又用cream. 甜甜地嘅cream 又確係好味, 不過, 我盡量都走cream架喇, 唔想食上癮呀.回覆刪除回覆
專員個老友仲可以成枝唧入口, 好嚇人刪除
走cream吖下次.回覆刪除
有時同個女去行街,都會買一杯share食回覆刪除回覆
好 sweet ~~刪除
我齋要雪糕就得喇!回覆刪除回覆
走 cream, 無問題刪除
我家中一年祇買一次雪榚和汽水,今年汽水配額已用,雪糕尚未 ^_^回覆刪除回覆
一年一次? 典解嘅?刪除
好好好好正丫.....回覆刪除回覆
亦好好好好肥...刪除
食完返屋企同狗哥跑返廿個圈應該可以消耗到XXD回覆刪除回覆
我怕我會虛脫呢刪除
麥記d雪糕用料超恐怖,我唔會食回覆刪除回覆
唔好嚇我, 我以前有時都會食新地筒刪除


text:
雙料情人節
諗左好耐想點同老公過
最後我地決定唔出街食
(因為一定好難 BOOK 位 + 貴!)
諗左好耐唔知食乜
周圍八下
點知又俾我 CLICK CLICK 下見到佢有情人節餐喎
拿拿林 SEND 料俾老公
佢話 OK 就即訂
$568
有咁多野食, 都算合理
滿 500 仲可以免費送貨
不過怕佢送貨會好早送到過黎
最後揀左去觀塘自取!
之後我地仲加左個龍蝦湯
加左個紅毛豬前火腿
仲加左個海膽
加加下加到成千蚊!
hahahahaaha
放工即飛車去觀塘拎野
嘩嘩嘩, 超多人呀
好明顯 OCEAN THREE 有備而戰
15 分鐘左右就完成交易
滿滿一袋
同老公會合之後去左又一城再買罐頭桃 + 士多啤梨 + 沙律
終於, 返到屋企啦
6 隻蠔
返到黎要用冰水浸一浸佢先
是日晚餐
好! 頭盤黎個海膽先
不過...呢個海膽麻麻地咋
無之訂過第二間既鮮甜
有少少失望囉
懶係浪漫咁點下蠟燭先
(實情係呢 D 蠟燭已經放左好耐, 咁啱行過見到佢先點黎用咋!)
YEAH~~ 老公第一次開蠔成功!
蠔身唔算肥美
不過我鍾意食呢 D 呀
太肥美我反而覺得好 "漏"
呢隻啱我食, 有少少海水味
近呢兩年想食沙律都會去買呢類包裝沙律
勁方便
啱晒我呢類懶人!
今次買唔到蜜瓜
所以用黑醋沙律菜伴紅毛豬腿
不過呢個豬腿比較硬 & 太油
係我整前菜既期間
叫左老公表演扭波仔俾我睇
就係咁...我有花收啦
雖然係叫先有
不過都多謝你啦
哈哈哈哈
收完花又要繼續煮啦
鵝肝
上網有好多食譜
今次我揀左用蜜桃伴碟
鵝肝撲粉
用熱左既煎 pan 每邊大約煎分零鐘就得架喇
之後就到蜜桃
連汁煮下佢
留返幾舊落去返去煎完鵝肝既煎 pan 度煎
再加黑醋
嘩,,,完成了
跟住又到龍蝦湯
座返熱佢就飲得
不過可能係佢太大樽啦
座熱需時
最後拎到出黎都唔夠熱
老公又諗到蠟燭既另一用途啦
(其實幫助不大)
眼見都好夜了
所以就飲左呢個唔凍唔熱既龍蝦湯啦
呢樽湯推廣價都要 $168 架
但....可以唔駛買囉
唔知係咪我地座得唔夠熱啦
覺得佢好粉丫
其實食到黎呢度
我已經有 d 飽
但仲有牛扒豬扒未煮
老公話佢仲有位食
最後決定只係煮牛扒, 豬扒留返下次吧!
澳洲和牛肉眼扒
輕輕煎, 落少少鹽, 少少黑胡椒已經夠晒味!
sweet sweet 甜品就係大大粒士多啤梨!
嘩,,,好 FULL 呀~
老公仲由一支花扭到變一束花
多謝你
是日晚餐食到十一點幾
仲要洗野沖涼訓覺
早抖!


text:
洛奧民 學習愛人
洛奧民 留學海外5年 2011年回港投身社會 由寫一個人的生活 到現在她終於出現了
Sunday, November 6, 2016
經已揸乾
本來9月起開始操練,準備10月去特訓,點知臨到去果個星期先發覺整親條腰,本來想夾硬去,但好彩冇,因為到而家都未好返
去唔到自己都好唔開心,因為準備左幾個星期,亦覺得自己好冇用,人地唔知既肯定覺得我係扮死. 但透過呢件事,都令我明白到,欲速則不達,太急進有時會有反效果,慢慢學啦
十一月本身係我既淡季,仲諗住可以有多D時間整行程同溫書,點知事與願違,好多ad hoc野做,加埋要頂埋同事果半份,雖然唔洗OT到好夜,但每日都做到冇停手
由7,8月旺季到而家,真係冇點停過,好想好想放假,但中間放既一兩日散假都唔能夠讓我恢復過黎
主要因為我真係好多野做,唔洗返工,就要溫書,做運動,準備行程,冇乜時間可以比我靜落黎做自己鍾意既野
連韓劇而家都要放工先有時間係地鐵上面睇,仲只可以追到一套,想睇多套都放棄左. 今個星期攰到直程成個weekend都冇睇過,非常難得
我既時間就如我既人工一樣,斬下眼就冇左,但又唔知用左去邊
本來想去camp離開下屋企抖下,但又臨門一腳撻Q
黎緊終於可以去旅行,但個心又掛住溫書D野,而且行程會chur過返工
上一份工個男同事終於都走了,好恨佢有得放一個月假先返新工
由11年9月返第一份工到而家,中間真係放假冇野做既時間只有少於一個禮拜
我真係好攰,好想抖下,好想放空個人,咩都唔諗,咩都唔做,但係短期內都冇咁既機會
今日夾硬返學校溫書,結果效率唔太好,個人好累好唔情願,冇留到好夜就走左
再咁落去,我真係怕我條橡筋會扯斷
Thursday, October 20, 2016
Don't want to be here
今晚得我同老豆食飯,食食下又黎,又講,講返以前,講佢好後悔,講佢點唔忿氣
我已經好唔想聽,因為講既真係好多餘,況且佢應該同我老母講,而唔係我
係佢講既時候,我心中只諗到一樣野,就係如果要我聽呢D野,我真係好唔想返黎食飯
我都覺得自己好冷漠,對身邊既野感到事不關己,個人越黎越冷血
但都係呢兩位造成的,十鳩幾年都keep住嘈埋D白痴野,由以前細個佢地一嘈我就喊,到而家我同自己講,我唔會亦唔想再為佢地呢D野流一滴眼淚
我要頂住,因為我唔咁做,連我自己都會痴埋線,什至連命都冇,試諗下上次我阿媽同我講既時候,我係條高速揸緊車,如果我比自己collapse,大家就係咁先,有時我都佩服自己既冷靜,or冷血
以前一遇到屋企野,我會好努力祈禱,希望天主快D幫我解決
由上次開始,我已經決定唔再咁做,因為經過咁多次,都有失望既教訓,即使解決到,亦會好快重演
所以寧願冇期望,自己就唔會失望
諗諗下好想走,不過唔知走去邊,呢個年代世界再冇樂土,況且我真係未有勇氣,因為暫時我都仲有份穩定既工作
除非冇左份工,就可以迫自己去闖
呢個城市再冇希望,樓貴到得人驚,買到只係得2,300尺,結埋婚有咩鬧交大家走都冇得走
係呢到,真係睇唔到將來,但真係去得邊度?
Monday, October 10, 2016
四方八面的壓力
同team同事生仔去,要頂佢一半工作,雖然有錢補返,但做多半個人既野真係唔係咁易,錢唔易賺
最大獲係賺完都唔夠洗. 我審視過自己既開支,除左去旅行,其實洗錢真係唔太多,唔知點解會個個月冇錢剩,雖然有部份錢係儲起左
呢兩個月月頭扣晒卡數得返3千幾蚊,所以好努力帶飯,因為真係唔想洗錢,最大筆都係學費,今年讀返兩堂,學費係我一個月既人工,即係白做
屋企果度就仲係咁,冇咩好講
讀書其實真係冇咩時間讀,雖然keep住有睇野,但始終顧唔到咁多
月尾要入camp,聽講要上山下海,所以收到通知即刻恢復跑步,暫時仲keep到每星期一次,但平日想跑就真係搞唔掂了
其實個人好累,好似一舊叉唔滿既電池咁,weekend抖完都係叉得一半,返一日工又冇晒,然後星期一累到星期五
好需要放個假,但要等多一個月
有時同自己講,做野係咪唔需要咁上心,但真係控制唔到,發夢都會諗住
咁樣落去,唔知自己會唔會好快就冇力,所以我成日提醒自己要留一留力,之後仲有好長既路要走
Friday, August 26, 2016
想了很久
7,8月忙都顛左,無限既OT,無限既工作,令到我冇時間去諗任何野
今年7月加人工同加point,錢多左,但生活唔見得開心左
兩老又黎料,上次到而家應該都有成年,唔知應該開心定唔開心
間屋經過廿年,最後仲要幾個人既努力,終於供完
兩老行得走得,仲搵到錢,好似老豆咁講,應該可以舒服咁生活,但事與願違
差唔多年幾冇返教堂,連祈禱都唔想,唔係唔信,只係之前去完camp,寫左封信比兩老,我以為可以解決到屋企既問題,點知不但冇幫助,仲令到果次兩老鬧交比老母揸住黎講,實在唔想諗起
好無奈,香港呢個地方真係令人好無奈,生活得耐你會發覺,係呢個城市,你係冇選擇
我有諗過搬出去住,雖然而家搵多左錢,但而家租金起碼過萬,食左半份糧,仲點生活
香港就係咁樣,冇錢就係咁樣,大家困獸鬥
多年前我認為我既兄弟好冇責任感,結左婚有個仔,同老婆唔岩就一野自野搬出去住冇返屋企
佢可以咁做,因為屋企可以support佢,但而家諗返起,我覺得佢做得岩,個仔係冇左老豆係身邊,但起碼唔洗好似我咁,身處係一個老豆老婆成日開拖既屋企度
上個星期,OT加上唔想返屋企對住佢地既關係,差唔多日日lunch同dinner都係出面食,真係覺得好辛苦,洗錢都唔緊要,但每日兩餐味精唔好受,只想返去煮個麵
如果自己有個地方,件事就唔同好多
份工做左一年多一個月,自己仲未hea做,仲有點火,老細好,同事好,係多野做,已經滿足
呢一年,仍然愛上k pop,仲愛上睇韓劇,睇韓劇最能夠放鬆令我放鬆,每個晚上咁樣已經好好
做左一年既呢份工,其實得著唔少,起碼自己做野妥當左,認真左,唔會再成日等到Deadline先做,仲會迫自己要用腦
有一話一入左黎就會變hea,其實真係好睇你既心態同做野既能度,做野要對得自己對得人,我兩份同事日日遲到當食生菜,早收工,唔理野,一樣可以生存到,但要我咁做,我會對唔住自己. 對自己冇要求,去到邊都係咁. 最要學既,就係唔好理人點,做好自己先
暑假又就黎完,又關我事,9月又開學,今年讀返兩班,讀得掂既讀多兩年就收皮,雖然讀書真係攰,亦洗左我好多錢,我成日口講話唔讀,但係我知道,讀書令我個人係weekend時仲有D用,而且亦都係我既興趣,加上趁住自己仲有個勢,努力chur埋佢. Summer果科本來打定輸數會肥,點知最後居然拎埋A,一開波已經知奶野,但冇得揀,決定唔跳船,同佢搏到最後,有賭未為輸,以前讀degree都係咁,跳船少之又少.
Tuesday, June 7, 2016
酸葡萄
好想寫呢篇blog
今日又開月經無聊會.作為全場食物鏈中最底層既一員,除左難得一開波要講幾句野,其餘時時都係諗住鳩過
點知去到中間,被阿姐一言驚醒夢. 佢居然係班大佬面前讚位新同事,無論點逃避,都控制唔到自己既葡萄
主要佢讚既其中一樣野,背後出力既係我黎的,靠的係我既人脈,d人俾面. 從來我都唔係一個善於溝通既人,點解d人會比面我,主要係我平時真係花左好多時間同心機答人野,幫人解決問題.每一個人都係我花心機儲落黎既.
果下真係灰,覺得自己冇被recognize. 好想把心一橫,從此hea做,横掂做完都係幫人抬轎,日日早返都冇用,人家遲半粒鐘返,d人係度呆等佢,都被阿姐讚話接待做得好,咁少野就已經係d大大佬面前讚,平時自己做做埋埋d屎,做撚埋d唔柒關我事既野,打去追人野比人屌返轉頭,我覺得request個勳章都唔撚過份
講到尾咪又係自己唔識做人,只識埋頭苦幹,唔識湊老細. 一開始的確諗,只想幫阿姐做好件事,冇諗過領功,邊個做都冇所謂. but now that the treatment is unfair, 呢個最令我吃不消
呻完,今晚睇左句野, 專注做好自己,不要半途而廢. 專注自己工作算了,自己既性格,一定會將手上既野做好,好彩既,路遙知馬力,日久見淫心. 黑仔既,懷才不遇亦係常見,整定的,
Sunday, April 24, 2016
諗唔到野
對上一篇原來係1月1,差不多5個月冇寫,其實中間都冇乜野發生過,冇野好寫
工作除左一月比較忙之外,唔忙既時間較多,D野上左手易做好多
突然想寫,係因為呢兩日都睇到D文章講香港人要離開香港
一篇係講一個香港人移民去美國,係washington state接近加拿大邊境住大屋,2百幾萬港紙,打華人公司IT工,唔係大富大貴,但可以慢慢享受生活
第二篇就係沈旭輝終於決定離開香港,繼續追求佢既國際關係事業
我記得當年畢業,一心只想返香港,完全冇想過要留低,因為係外國住過,先知返屋企係最好
作為一個外國人/外族人,係人地國家生活會比較吃力,而且香港實在太好,咩都有,緊係返黎
返到黎幾年,有諗過走,但係主要都係因為屋企既原因. 諗深一層,走得去邊.
不過返左黎5年,慢慢忘記當年係外國生活既辛苦,而又逐漸比香港既生活搞到抖唔到氣
每日趕地鐵迫地鐵返工放工,OT既生活,冇時間享受生活,就算想享受,出到行人多車多,搵個地方食飯一係就迫死,一係就趕死
可幸既係香港雖然生活成本高,但人均收入總算唔錯. 有聯繫匯率,趁住其他貨幣貶值,香港人出到外地遊行雖然唔係大款,但都唔洗一定要窮遊
加上上年年中終於轉得成份叫做比較好既工,人工總算唔錯,份人亦越黎越追求安穩. 如果繼續做落去,目標好明確,兩年半黎過bar,五年左右有機會升,升左一級後就坐十幾年等機會
份工做左半年,除左一開始辛苦之外,上左手之後其實都冇咩野,有D月份仲好得閒.
我自己都估唔到可以咁快適應到份工,仲差唔多完全能夠理解同配合裡面D人既思想同做野模式
經過半年,我仲係好有心去做呢份工,入面學到做野要認真,要確保交出黎既野唔可以有大錯,小錯都要盡量避免.
到而家為止,我都仲係正面的.
至於讀書,其實越黎越冇心機,一來份工已經穩穩定定,二來學費太貴,用既時間又多.
我計過,讀完大學之後,只係休息過半年,之後就重投以前weekend溫書既生活,好困身
但讀到一半,洗濕半身,都係要完成埋佢
我呢批人,冇退休金,要走比前人容易,只係諗,走又如何,走得去邊? 但係呢度真係睇唔到十年之後會點
還是按照我一生做人既宗旨: 見步行步,隨遇而安,好多野都冇諗過會發生,發生左亦冇得諗,只好去面對.
Friday, January 1, 2016
2015回顧
今年年頭,舊公司自己條team個老細走左,都冇乜心機做,因為佢係一個好support我,對我好好既人
睇返舊post,原來上年一月set比自己既目標都係要轉工
老細走左,情況比想像中仲要差,成條team冇晒方向,冇人理會,大老細又唔理,真係唔知係度做乜
但無啦啦,大老細係過年前叫埋我同佢一齊出差去馬來西亞,初初真係嚇到嘔,最終都順利去左,仲自己玩左一日咁多,叫做體驗下D國際會議,感覺都係吹水多過乜,覺得係度都係冇乜希望,冇影響我要走既心.
不過呢個會有個bonus,就係訓練返我講英文,話說做左呢份工成兩年,完全冇機會講過英文,睇都少,搞到開始驚講英文
點解呢個係bonus,因為去完返黎,就展開我每年既interview季節,簡直係一個好好既準備.
第一個係大野A,14年果次見得好差,差到自己冇眼睇,今年比自己既目標係比上年好就得,結果我自己都滿意,雖然最後都係首圈止步
但對之後既細野E增強左信心,加上個人成熟左,呢份工令我講野多左,同人接觸既機會都多左,而且d interviewers又好nice,我對自己既表現都滿意,簡直係我見咁多年以黎算係見得最好,信心係有,但經過咁多年白果,實在唔敢存有厚望
3-4月,舊公司新senior同新老細上場,兩位都係不敢恭維,前者冇經驗,後者最愛開會,已經對佢地唔存在任何希望,但又未走到,所以都別無選擇. 上場後亦一如所料,開會多過食飯,鳩up多過做野,senior又要干涉呢樣果樣,但D橋又屎到冇人有,日日就係同Teammate 呻.
4月初有個長既公眾假期,收到張form,呢張form被喻為收到既話就十拿九穩會有offer. 心裡間自興奮,但又知道自己天生黑仔,即使有0.1%唔confirm,都唔能夠掉以輕心
期間都係要做野,但明顯個心已經唔係度,加上樓上果兩位既做野方式已經令我好嘔血,實在冇眼睇. 同時又唔敢同朋友同同事講,怕食詐糊.
但結果都要先同大老細講,因為我屎忽痕睇中左個有用既training係外國,大老細又肯比我去,好彩我一路係度拖個visa,一路都唔Firm. 結果比我拖到張form黎,冇辦法之外都要同大老細講,我Expect我有機會走,所以無謂浪費資源去.
大老細有留我,我話因為讀書冇錢,佢講到佢試過借錢比同事讀書(不過之後冇再提過),又話只係爭幾千蚊人工(但我係度要坐多7,8年先收到果個人工),當然我冇諗住留,亦冇同佢講樓上兩位既因素
點知鬼整,成個5月都冇消息,灰到爆,大老細知你想走已經唔想理我,老細同senior又係大老細都知到左,肯定會覺得我有D放軟手腳,真難做
等到五月尾都冇料到,網上討論區D人又係咁鳩up話係咁派offer,已經灰到諗住實冇行. 結果6月就去左出差,一個好Q攰既trip,日日都轉酒店,係trip既期間,屋企人終於whatsapp我,offer終於收到了.果一刻可能唔係親身體會,唔係特別興奮,可能烘得太耐了.
最柒既係呢個trip有兩日同老細同房,去到最後一日check out我先敢同老細講,因為實在太老尷.
返到香港,加埋要考試,實在剩返冇幾多時間係office,最後仲要賠好多錢走,一來通知期唔夠,二來呢個馬來西亞trip要簽undertaking,刑期未滿. 呢樣野好多人都替我不值,因為唔係我自己話佢,亦係返到黎先話要簽,但算了,呢間公司對我好好,同事好好,我兩年黎過得好開心,走亦好唔捨得,所以我真係唔想同佢計.
結果之前諗,希望放個假先返新工,個願望達成唔到了.只係短短抖左兩日,就上左一個星期Training. 七月中就去handover一個星期,七月尾正式開工,一開工就做到仆晒街,瘋狂地ot,晚晚起碼9點先走,weekend都要返,一路直到十一月先靜落黎.
期間,真係有D想放棄,但我實在覺得我學緊好多野,見識左好多,而且我其實係鍾意做野(雖然呢個level係有D overwhelming),但我走既部份原因都係因為越黎越冇野做,所以係辛苦,但我做得好有幹勁.
老細同之前果個唔同style,係嚴既,亦唔會同你咁fd,但我覺得呢種正正係岩既相處方式,佢亦係教我野.同事亦算唔錯,但同之前,當然係冇得比.
呢幾個月係辛苦,但其實冇後悔,因為舊公司變得更差,冇野值得我返去.
但慢慢係度做左差唔多半年,可能呢兩個月太得閒,有D懶散左,同埋可能諗住留係度時間唔長,做野都比較短視.
我都知呢種能度係唔得,所以真係要改下. 可幸既係,而家老細都鍾意我,欣賞我既拼博.
無可否認,而家既手頭鬆動左,可以買同食既野選擇多左,但我都冇點亂洗錢,都係帶飯,仲經常叮米粉食.
呢一年另一個最搞笑既轉變係鍾意左kpop,特別係我OT期間,返工放工為我打氣. 到十一月得閒時,仲有夜晚煲韓劇,直到十二月考final先停. 我鍾意咁樣,因為佢比左樣寄託我,等我唔會睇D唔好既野.
十二月,生日病左,不過今年安排都不錯,但之後睇醫生,醫生話係流感,辛苦到爆,到而家仲係休養中,希望快D好返.
2016年,最重要自己,家人同女友身體健康,工作順利. 一月又要開始瘋狂OT,又要加油!


text:
2007年1月29日 星期一
一輝Annual Dinner再報導
本來今年真係唔係好想去annual dinner , 一來已經去咗幾年, 二來仲要食中式自助餐,
但係老婆又好想去喎, 咪去囉!
去到酒樓已經鬼咁多人, 點知預先編排好的位都俾人坐埋, 搞咗一輪, 都叫做有位坐, 但係
我們親愛的同胞已經好似餓狼咁搶啊! 殺啊! 可憐的我地連餐具都未有, 咁我地就好自助咁
自己搵餐具啦, 好, 終於搵到啦! 準備搶啊! 出到去發覺比想像中好, 仲有好多野可以搶,
但係行咗個圈, 我只係搶咗一碟介菜(好大碟架, 諗住清清地食吓齋算啦)同一個蛋tat, that's all!
點知碟菜超咸, 怪得之俾我搶到啦! 即是話我只係得個tat可以食吓! 諗住去行多轉啦,
點知就在此時, 老闆竟然出嚟講話(講吓d開場白咁啦), 咁未乖乖地坐係到聽吓囉,
但係完來只係得我地香港個幾圍乖乖地, 其他同志門仍然係到殺啊! 跟住又要幫手舞台劇喎,
連食都冇得食, 好慘!
好在表現完之後d 餓狼已經食飽咗!又好彩地仲有好多野食, 都可以食得飽飽地
(不過都係d抄麵之類)!
跟住去到浴足又係好慘, 同我按腳過個女仔係到勁"遼"我, 又話我得意, 又話我耳朵小, 咀小,
跟住又話我唔似咁老喎, 最恐怖話我似韓國人喎, 攪錯啊我有雙眼皮架喎, 勁起上嚟三眼皮都得啊!
點會係韓國人啊! 好彩我老婆係到, 如果唔係佢一定問"先生要唔要特別服務啊?"
第二日話說我要開會, 入到去見個broad寫住"西點xx"....,
整餅? 唔係啊! 咁好玩, 叫埋我老婆一齊玩開心d喎!
完來西點xx係一間管理學園的名, 佢地搵人嚟同我地上咗一個management的course!
由於我國語有限, 雖然昨晚跟按摩女郎講咗好鬼耐國語, 但仍然唔知佢講咩鬼,
仲衰個開會, 好彩講得超快, 不過都成個半鐘, 最後係一篇熱烈的掌聲中完成, 跟住食埋餐飯
就可以見反老婆啦!好嘢
訂閱: 張貼留言 (Atom)


text:
一早起身就執好行李,因為今晚要轉第二間房.跟住就落去食早餐喇,早餐好豐富,個賣相好靚,味道仲幾好添!
之後我地就喺出面個花園等車黎喇,呢度個環境真係好靚,坐喺度真係好舒服.
等咗一陣,我地就見到有架好可愛嘅車仔駛過黎!呢架車咪係我地結婚租嗰架花車?(心心眼) 我同積一心都諗住佢只係經過,點知佢停喺我地間民宿前面,仲有一個好後生嘅靚女落車,
原來...佢就係今日我地包車嘅車同司機?
我地都覺得難以置信,我地即時覺得好抵!即係坐架咁靚嘅車都抵晒!之後上車靚女司機介紹自己之後就略略介紹我地今日嘅路線,再問我地有D咩地方特別想去.聽兩句就知佢好專業,仲好好傾!我亦都好佩服女仔人家可以揸到咁大架車仲揸得咁好!靚女司機叫文屏,佢望上去真係好後生,後黎我先知道,佢同我同年,但已經有兩個小朋友,一個8歲一個5歲!天啊~~~真係點睇都唔似!
我地第一站就去咗船帆石,其實呢個景點同黎緊幾個景點都一樣,都係喺個海邊望向遠處舊石頭.雖然我講到咁,但其實個風景係好靚.
之後靚女司機話幫我地影相,仲教我地企邊個位會影得靚.我第一下就諗起上兩年我地去台中包車嗰個女司機事件....之後佢幫我地影咗幾張!
嘩!真係好靚wo!
之後佢直情好似婚照攝影師咁教我地擺pose,但影出黎又真係靚架wo!仲要我地平日如果要有合照嘅話,我地set腳架都有排set,所以真係慳番好多時間!今次包車真係物超所值呀!
下一站就係砂島,司機姐姐話因為要保護個環境,而家都會封住唔俾人落去.所以我地都仲見到D咁清澈嘅海水同咁幼白嘅沙啦,咁我地都係喺度影幾張相就走人lu~
之後我地就去鵝鑾鼻公園喇,呢個景點比較大,所以預咗差唔多成個鐘頭去參觀.司機姐姐帶我地去買咗飛之後,就叫我地去到燈塔嘅時候就打俾佢,咁佢就會去出口嗰度接我地.
我地沿住個地圖指示一路行,今日仲諗過好唔好著拖鞋,好彩最後都著咗波鞋,原來好似遠足咁架!
沿住D小徑行會見到好多呢D山洞
呢個步道望到成個海,好靚
呢舊叫親吻石,真係好似兩舊石親吻呀
最後就去埋呢個燈塔公園,墾丁嘅標記,點都要黎啦!
之後我地就上番車去下一站喇!
因為之前我地同司機姐姐講我地想去鹿境餵鹿,咁佢就話有個地方有機會可以睇到野生鹿,就係要坐沙灘車入去,咁佢問我地想唔想坐沙灘車入去睇,我明明記得之前搵資料見過沙灘車係喺哈你波特飛球隔離架,咁既然呢度有就玩咗先啦~~
我同積一架車,有個師傅會帶住我地行.我地開咗一陣,個師傅一支箭就開到好遠,咁剛剛上車,我就梗係叫"汽車殺手"開慢D啦!開到中段,真係見到有一埋梅花鹿喺遠處跑過,不過其實咁遠,係咩跑過都唔知^^" 咁個師傅話係梅花鹿就信架喇!
一開始時,出面收錢D大嫂話如果我地要影相,同個師傅講佢會幫我地影.但佢真係一支箭開到好快,大叫佢都唔會聽到,所以再開多陣,見周圍都冇人又冇車,我就話我地停低自己影,佢見我地停咗就一定會等我地啦!哈哈!
一望無際嘅草原,真係亂影都好靚!
不過影完之後,唔知係我地唔小心熄咗匙定係佢太耐唔郁會自動熄匙,架車著唔番,要個師傅老遠行過黎幫我地著番車,哈哈!邊個叫佢開到咁遠!
去到有個沙地,見到有幾架車係度兜圈,個師傅帶我地兜咗一兩個圈,就話俾我地知呢度我地都可以兜,積兜咗一陣就換我兜,兜咗都有成十個圈,師傅就叫我地回程喇!
之後我地上番車就去下一站風吹砂,呢度同樣都係喺個岸邊望過去,都係影幾張相就走喇!
再下一站就去咗佳樂水,本身話係去食飯既,但唔知點解原來要買入場券.司機姐姐幫我地買咗兩張學生票,佢話呢度唔會check,見我地兩個個樣都好年輕,所以可以買半票,呵呵!
我地去到見到有幾間海鮮店,我地叫咗龍蝦,海膽,燒生蠔,炒菜,炒飯,海鮮湯...龍蝦真係好好味,但個海膽就真係失望D喇...同埋呢度原來無生魚片架 > < 咁點都要去一躺後壁湖就得喇!無生魚片嘅墾丁點叫墾丁!?
我地本身唔知點解會背住個海景坐,之後司機姐姐過黎問我地點解唔向住個海,我地都覺得自己傻仔,望住個海好味好多!哈哈!
食完之後,司機姐姐帶我地入去佳樂水入面參觀,原來頭先張飛係用黎入去入面參觀嘅.原來係坐住架旅遊車喺入面遠觀D不同嘅石頭.
雖然咁啱遇到一大群強國大媽,要迫入同一架車,不過呢個觀石嘅參觀要自己俾D幻想力去睇一舊舊石都幾得意丫!
唔講其實睇唔睇到似咩呢?!
最唔駛幻想係呢塊鬼面石@@
之後我地就坐番出去,仲買咗好多一包包嘅零食手信,講好唔好買咁多野,買下買下又愈買愈多,不過都係買俾人為主啦!
下一站我地就去咗出火,本黎呢個景點應該係夜晚黎先好,不過時間夾唔啱就冇辦法啦!但其實日光日白黎都好似幾無聊,就咁見到地下無啦啦會有D火走出黎,就成班人圍住喺度唔知睇咩咁,哈哈.
因為之前睇景點介紹,係夜晚見到D火光,同埋會見D人會喺度玩煙火仙女棒,咁成個畫面會好唔同.同埋之前睇介紹話D人會喺度燒爆谷,但我見D指示話而家已經唔俾咁做.所以呢個景點真係望一望就走lu~~~


text:
萬里長城
萬里長城(粵拼:maan6 lei5 coeng4 sing4)喺現代意義上係指中國嘅明長城,由東面鴨綠江嘅虎山長城,到西面嘉峪關,全長7,300幾公里,總共有36,500華里,所以叫做萬里長城,亦有人叫佢做中國長城(zung1 gwok3 coeng4 sing4).長城平均高6-7米,闊4-5米,係起喺中國古代嘅浩大軍事防禦工程.亦係世界上僅有嘅幾個巨型結構[1][2].
中國嘅萬里長城係人類文明史上最偉大嘅建築工程,喺2000幾年前春秋戰國時期開始起,秦朝統一中國之後起好萬里長城.漢,明兩代又曾經大規模咁修築過.
由甘肅嘅嘉峪關伸展到遼寧丹東嘅虎山,全長6700公里.長城平均高7.8米,平均底部闊6.5米,頂部闊5.8米.佢每隔100米就有一座長方形石台作瞭望之用.
萬里長城曾經俾人認為係太空人登陸月球嗰陣可以一眼望到嘅地球上建築物,但亦有人認為係冇可能.
材料同起法[編輯]
春秋戰國時代到明末,長城起咗兩千幾年.由於各個時代嘅生產力,技術水準唔同,亦由於各個政權所面臨嘅軍事形勢都唔同,歷代修建嘅長城喺構造,建築方法同埋形制方面都有唔同;而由於各地方嘅地理條件嘅差異,即使同一時代修築嘅長城面貌都有唔同嘅地方.
就唔同歷史時期同築城技術嘅發展嚟講,北魏之前各朝修築嘅長城,主要係版築夯土,北魏時期出現咗磚石結構嘅長城,明代長城就廣泛運用石砌法,磚砌法同埋磚石混砌法.
就長城沿線各地嘅地理條件嘅唔同嚟講,建造長城所需嘅材料都按「因地制宜」嘅原則就地取材解決.喺山地,就開山取石壘牆;喺黃土地帶,就取土夯築;喺沙漠,就用蘆葦或者柳條,加以層層鋪沙修築.另外,砌牆所用嘅磚,瓦,石灰同埋木料等等,除咗就地設窯燒製或者砍伐之外,官府重設有專門部門供應.
長城體系主要由關隘,城牆同樓臺,烽火台三個部分組成,此外重包括其他附屬設施.城牆同樓臺又可以分為城門,城樓同城牆三部份.
喺出入長城嘅咽喉要道上一般都設有關隘駐守住.關隘一般起喺狹窄嘅通道上面,好似兩座山之間最窄嘅地方,山水之間嘅狹長走廊,同埋溪流,河谷嘅相交處.由於關隘喺軍事上嘅重要意義,呢處嘅長城有更堅固,完善嘅防禦體系.關隘一般由關口嘅方形或多邊形城牆,城門,城門樓,瓮城組成.有啲重有羅城同埋護城河.
城門[編輯]
城門係進出關口嘅通道.元朝以前多數用木過梁,後尾改用磚或者石塊砌成拱券形嘅門洞,叫做「券門」.門洞入便裝有巨大嘅包鐵木門,門外就用巨釘嵌鑲,門內側裝有門閂同埋鎖環,有啲重裝有機關.
城樓[編輯]
城門上面起咗城樓,係重要嘅觀察所,指揮所同埋戰鬥據點.城樓係三層以下嘅木結構或者磚木結構建築.
烽火台[編輯]
長城體系設有好多烽火台作為情報傳遞系統.根據歷史文獻,出土漢簡同埋實地考察可知,烽火台嘅數量有好多而且一直延伸到長城以外好遠嘅地方.按烽火台嘅位置同埋功能,可以分為四組:設喺大漠深處嘅烽火台係發出警訊嘅最前線,沿長城兩側設置嘅烽火台向沿線傳遞情報,由長城通往京師嘅系列烽火台同王朝中央聯繫,重有一組烽火台同長城所在地附近嘅地方政府同埋駐軍聯繫.按明朝嘅制度,舉一煙鳴一炮即係解來敵有100人左右;舉二煙鳴二炮係解來敵有500人左右;1000人以上就舉三煙鳴三炮.
其他附屬設施[編輯]
長城體系除咗作為情報傳遞系統嘅烽燧以外,重建立咗以城障等設施構成嘅縱深防禦配置.秦漢時各種設施得到完善,而且喺長城內外設置咗屯戍城作為屯駐重兵之所,而且向縱深發展,形成網絡.喺城牆,城堡嘅外側,重有專登設置嘅障礙物,好似僵落,虎落等等.秦朝喺河套長城一帶,廣植榆樹去阻擋匈奴騎兵,人稱榆關.北齊嗰時喺長城入便側設戍,險要之處置州鎮,築扎軍隊,形成前沿嘅線狀佈防.
參考[編輯]
- ↑ "破解長城千年之誤". 人民網. 2000年9月2號.
- ↑ "中國長城". 中國中央電視台. 2002年9月28號.


text:
Wednesday, July 2, 2014
Kiki餐廳
23 comments:
我覺得普遍台灣人都好老實好友善.ReplyDelete
嘩!好正喎!最吸引我一定係五更腸旺呢D麻甩嘢啦!ReplyDelete
老皮嫩肉係炸豆腐定係臭豆腐呀?Replies
係炸豆腐嚟架,好滑.Delete
最鍾意人多食呢啲内臟嘢,唔駛自已食得太多.
係臺灣同上海,我都試過侍者提醒叫既餸足夠,反而香港d食肆叫得少會晚娘面口!ReplyDelete
蒼蠅頭,老皮嫩肉,水煮牛肉,芝麻蝦及鹵蛋,等我去試下^^Replies
最重要, 佢地嘅服務態度一流, 成日都笑臉迎人, 呢D先令人欣賞ReplyDelete
我以為係 Little Twin Star 個 Kiki 添.ReplyDelete
你喺台灣食咁多餐,呢餐最啱我心水.ReplyDeleteReplies
有辣有唔辣,樣樣餸都有,又多菜又有豆腐,我哋都好滿意呢餐.Delete
我喜歡老皮嫩肉,焦香又嫩的豆腐很正.ReplyDelete
大快朶頣一番是挺過癮的!!~Replies
我都喜歡老皮嫩肉,少食多嗞味.Delete
Jackie green:ReplyDelete
~去旅行無論食咩, 都係好開心!! 好享受!! 因為身處台灣, 感覺食咩都地道啲!! 睇相, 我就覺口水雞好吸引!!
~其實, kiki 係我由細到大屋企人or 親戚稱呼我嘅名!! 可能, 我去依間鋪頭食, 會問他們送隻蝶比我!! 哈哈~~Replies
呢一餐個個都啱食,辣嘅我仲啱添.Delete
早知我幫你攞隻Kiki碟啦,Kiki!


text:
今次試蜆+雞湯 ~ 都幾夾架喎~
食飽就去紗帽山浸温泉啦, 可以去石牌或者士林站搭巴士上去, 我地揀左去石牌站搭, 因為有3架巴士可以揀
去到 行義路(三) 落車, 係路口就見到有好多間温泉比你揀架啦
我地去左最多人去既 湯瀨 ~ 如果食飯夠NT800, 可以加NT100 就可以享用普通湯屋40分鐘
不過我地揀左VIP湯屋 140分鐘要 NT980
浸完就搭左巴士落 士林 去左食 意式主義 食西餐
食完行左一陣街, 就去左 圓山站 都八卦啦, 事源搭捷運果陣望到呢個站唔知有乜活動, 都幾多人去, 所以我地決定去八卦下~
原來係 2013台北花卉展 喎, 咁又去影影影先
係門口仲有農產品展, 見到有即整魚旦, 梗係要買黎試下啦
行完就去西門町join埋今日先到台北既朋友仔, 一齊去食打邊爐啦, 本應book左食馬辣, 但去到佢堅持我地搞錯左分店喎, 態度好差, 所以我地轉場~
好彩行左過對面間 瘋麻辣 到食, 又OK唔錯喎, 兩人一鍋, 肉就任點, 可以攞既都超多, 簡直眼花花心思思, 雪糕雪條, 汽水果汁真係多到唔識點揀好呀~
食飽左去左行家樂福, 行完返去又食魯肉飯做宵夜
今次試苦瓜排骨湯 ~


text:
2005年5月27日(六)
今日去佐配CON, 因為我終於約佐6月3日早上十一時去試妝啦(係太子), 所以嗱嗱臨去配CON先. 去佐高登配, 諗住佢地應該專業D, 驗眼等各方面會準D, 咁我第時就可以去第二度買CON麻. 去到佢話我散光度數太勁, ONE-DAY果D最多都係去到75度散光, 如果以我既度數, 只有兩星期果隻CON先啱我. 之後再驗眼, 佢話我而家戴緊副眼鏡度數, 比我本身既正確度數多佐一百度喎?!!(所以我以後都唔會再去A-LOOK配眼鏡, 當初都知佢地唔多專業, 但就諗住平D, 但結果我呢副眼鏡都唔平). 驗完就試戴CON, 佢話有散光果D要訂番黎, 所以比佐ONE-DAY無散光既我試戴下, 我同佢講我係諗住結婚所以先配CON, 都唔係諗住長戴, 視光師就話如果你戴佐ONE-DAY無散光呢隻都覺得睇野OK既話, 咁你都可以買ONE-DAY. 最後我當然選擇ONE-DAY啦, 價錢平D麻, 同埋我真係有特別場合先戴, 所以梗係揀隻平D啦~
高登買要$150一set, 我因為左右眼度數唔同, 所以要買兩set唔同度數既, 盛惠$300, 佢叫我星期二/三再去多次正式學試戴同試除. 但係… 我都係覺得自己唔戴眼鏡個樣好醜樣, 面肥眼細, 睇見自己個樣都想打爆塊鏡. 即使我結婚化晒妝SET晒頭都唔慌會靚得去邊… 只希望到時唔好太醜嚇親人…


text:
2006年8月31日 星期四
認識了很多從不同國家來的同學仔
今日係8月份上法文文法堂的最後一日,所以導師安排了每人帶點自己國家的特色食品於課後來個大野餐.最後因為導師要趕下一堂課,所以無去到luxemburg公園而留係課室,每人攞出自己帶來既食物放滿整張長枱,甜品都無地方放.有位同學仔更表演長笛.課室大野餐後,我地還轉到附近既咖啡室繼續我地既細細聲講大大聲笑,不知不覺就3點幾.有幾位同學仔會返會佢地既國家,不過大家交換咗電郵同地址,雖然好大機會都唔會再聯絡而且大家都係相識很短時間,但係就覺得好warm同close.
係法國文法栛會所識既同學仔有啲同我既背景都好相同,都係過埠新娘,所以就比較投契,想我地同樣遇到困難同問題,其他人好難會明白同了解,跟佢地傾談感覺人好像輕鬆咗...
2006年8月29日 星期二
上法文課都差不多3個星期了
係法國文化栛會上法文課都差不多有3個星期了,由最初因為學費昂貴,怕上課後沒有多大進步,怕浪費了金錢和肥外會對我的法語能力加深期望而有所壓力,不過到現在卻享受每一天的3小時上課時間(雖然要早起).本應只付到今個星期的學費,不過應該會多學一個月,到時再決定怎樣.
其實由報名到上課到轉導師的整個課程中,我覺得好像有「人」暗中幫我的,不要誤會我是什麼教徒向你說什麼見証.我只是覺得好似生命在提示自己,凡事並不是這麼壞,只要肯試,結果往往出人意料.
就好像我剛報名做評估法文水評的測驗中,因為寫文的一環做得很差,所以給編去A1,是beginner之後的一個level,買了課本回家看過後,導師會教都很淺,比我會講的淺很多,心想所付的6百歐羅快泡湯既時候,在上課的第一日,準時到達課室,但一個人都沒有,再多等5分鐘如是.心知不妙,(可知我係法國這般段日子,凡事都會有些「意外」,就如申請上網一樣)所以就走到office問,才知因為我上的那班因人數不夠被取消了.而早上都沒有A1的班,所以給安排到A2.上了兩星期的課,又開始覺得導師欠缺耐性,總不給我們嘗試講的機會,正考慮好不好繼續的時候,就由於接著的星期,繼續報讀的學生只有兩位,所以我們便給安排到另外的一班.而現在這一班既導師都比較有耐性,會慢慢給我們機會去講再加以糾正,而且她亦喜歡和學生溝通,好像我們將會在星期四上課後到jardine du luxembourg野餐.所以想想凡事都不要想太多,「船在橋頭自然正」.
不過......我到現在仲未有得合法上網,而且之前以為就快得,其實係仲未得......
2006年8月28日 星期一
法國人幾點食飯
我諗我同好多香港人一樣,都係鐘意大概7點至8點食晚飯,不過自從同個法國人拍拖起,7點鐘食飯係要好努力爭取番來.來到呢個巴黎,係敵衆我少既情況下,只係可以係世界杯法國比賽既日子食個「早飯」之外,其他既日子都係大概9點到食飯.
法國人愛餐前先飲一些雞尾酒,好似如果我地邀請朋友到家中作客,通常佢地都會係8時至8時半到達,先來餐前酒同小吃,有講有笑一個鐘至會正式進餐.所以9 點後食飯都好難走雞. 另外法國人如果應邀到8點朋友家中食飯,佢地一定會至少遲到10分鐘,如果準時到就會唔係咁有禮貌.好可能因為呢個原因,除左去人屋企食飯外,法國人應約十次有十次都係遲.
早前我地約左個朋友食飯,起初話9 點(我已經覺得好遲)點知改下改下仲搞到10點半先齊人,餓到我差不多想投降俾係左近麥記.跟住仲要飲杯cocktail先叫野食,到個餐上枱既時候己經係午夜時間.除左話明係消夜外,我咁大個女都係第一次咁夜食飯,食完之後,第二日都唔知食唔食早餐好….
呢間餐廳叫Libre Sens,由於係遊客區Avenue des Champs Elysees同走restaurant-bar 既間局,所以我地咁夜都可以order.而呢到以紅黑為主要調,所以夜晚來都幾黑下.不過就好有情調. 而今次由於好夜既原因,我地都只係叫左主菜,並無叫頭盆.而我就叫左beouf tartare (生牛肉),而肥外就叫左Blanquette de veau (牛仔肉).兩個賣相都不差,而且份量都好大份,可能呢區美國遊客比較多.
我既beouf tartare (生牛肉)都生鮮,餐飲亦花左時間醃牛肉,同加左好多配料.而跟餐既薯條亦都好脆,最後雖然好大份我都差唔多食晒.由於我都係第一試Blanquette de veau(牛仔肉),剩係覺得牛仔肉好「林」,而肥外就覺得個汁煮得好正.如果唔計酒水,每個主菜都概都係20 歐羅之下,以遊客區同份量來計係非常化算,而且我亦好滿意食物質素,所以下次都會再來,不過就唔會再咁夜啦.另外一提,如果要confirm有位就一定要book位呀!
餐 廳 資 料 :
Libre Sens
33 rue Marbeuf
75008 Paris
1 線Franklin D. Roosevelt地鐵站出行一分鐘就到
電話: 01 53 96 00 72
2006年8月27日 星期日
巴黎很有名的雪糕店
係巴黎近聖母院附近有幾間同一個名既雪糕店叫Berthillon,係巴黎進住既人都會識得呢間雪糕店,來到呢區一啲都會搵唔到,一來因為佢有好多間分店係個ile de la cite岛上面,二來佢地都會有係龍係到排隊買雪糕.我試過佢地個朱古力味,好似咬緊真正既朱古力咁,一啲都唔覺得係人造既味道,用料都應該唔會差.不過尼到賣既都係一啲傳統既味道,而且一個雪糕球都要2個7歐羅,一啲都唔平.不過如果遠道而來,都要一試.呀,聽人講好似棋街入面既會平過啱啱過橋嗰間,所以要格下價呀!
Berthillon
係1區
rue de la cite, ile de la cite
有幾個metro station都行到過去
1, 4, 11, 14線既Metro Chatelet
4線既Metro St Michel
2006年8月26日 星期六
巴黎既秋天
自從8月頭起就凍到而家,諗住會熱返,不過都成個月都係咁涼,而發現啲樹有啲都開始灰,所以都應該係秋天啦.所以如果近排會來法國玩既話,記得帶多件衫,因為呢到既秋天就好似香港既初冬咁,得十幾度咋.而且呢到好乾燥,我每日都要擦好多cream,仲要一日幾次,如果唔係就會好癢.所以記得帶多支cream添呀.
2006年8月22日 星期二
日光日白係巴黎市被突襲
星期日去咗第五區既清真寺行,本來打算到裡面走走,不過突然落大兩,所以只係去咗清真寺背面既cafe坐同歎杯薄荷茶同中東既甜點.呢間餐廳都好多人到,大部份都係遊客.我地選擇係花園坐,週圍都係花花草草,環境好遊閒.當肥外買咗甜點坐底既時候,一群麻雀已經係週圍守候,係我地唔覺意既時候就會走近兩步.搞到我地好似打仗咁,守住我地既甜點,一唔小心就會俾人突襲成功,偷咗啲餅碎,情況都幾搞笑.
呢到既薄荷茶都幾好飲,係我expect之外,而我就唔係咁好佢既甜點,因為真係好好好甜架,肥外呢個甜怪就差唔多食晒3件,唔怪之佢來咗巴黎之後,身形一路......
係清真寺後面就係 jardine des plantes,又好多唔同種類同既稀有品種既花花草草,都係一個影相既好地方.
清真寺Mosguee de Paris
Rue Geoffroy
Metro Place Monge (7綫)
星期四至日 9am-12pm, 2pm-6pm開放
回教假日休息
另外今日有個好消息,好可能我好快(等多兩個星期)可以合法上網啦,horay!!
2006年8月21日 星期一
救命呀....唔怪之細個唔肯去睇牙醫啦
星期六唔小人整"bun"咗隻門牙,咁就約咗今日去睇牙醫.不過我都帶咗肥外同我一齊做翻譯,但係唔知點解,當搞完一輪,俾埋錢出到來先知其實無補過,最慘都係肥外要係食飯時間趕陪我,搞到佢今次白走一次.本來諗不如聽日返去叫佢再搞搞,不過睇佢咁馬虎,都係搵過第二個好啲,今次睇完之後個口入面都好似有啲痛.係香港我係去我個小學同學Winnie度搞我啲牙架,我覺得佢細心同手工好好多.如果再整唔好我諗都要等我年尾返香港搵佢先得啦.
2006年8月18日 星期五
繼續没有合法上網的日子
都差唔多兩個月都仲未裝到上網,所以大部份時間我都係企係窗邊上網,而且又唔係咁穩定,所以咁耐都仲未upload到啲相俾朋友睇,真係唔好意思,我記得架,當我一裝好上網就會第一時間搞架啦,等我呀!
聽日要返學所以要早啲瞓,so far都唔錯,而且都唔覺得悶,個人覺得比香港既alliance francaise教得好,係到既老師都可以提起我學法文既興趣.好多人都係係外國來一個月至一年來學法文,如果有興趣學法文可以check吓af係香港同法國既網頁.
2006年8月16日 星期三
好攰既星期三
今日上咗三個鐘既oral堂,雖然唔悶而且好快就過咗三個鐘,但係上完堂之後就有啲心力交瘁,就死就死,突然覺得metro station好似好遠咁.返到屋企食過晏後就要出去carrefour買聽日邀請朋友到屋企食飯既野.自從搬咗入新屋後,計計埋埋都已經係第8次啦.無計,外國人興呢味,我地亦到過好多朋友屋企食飯,叫做有來有往....走都走唔到.一陣間update完呢到就要整定啲甜品,唔係聽日無時間整,今次整panna cotta,最緊要簡單...
講番巴黎,有好多建築物都過百年歷史,昨日行過ile saint louis,即喺係seine河上同係聖母院座落既嗰個岛,有啲屋都成3,4百年歷史,仲係住緊人架.我地家陣住嗰間都叫後生,得70年歷史.每個時期既建築物都有嗰個年代既風格,睇得多就開始估到係咩年代既,再唔係大部份既建築物都會係外牆標明「出生年份」.另外如果曾經有個名人係個建築物進過或係到死咗,佢地都會標明架.所以就算唔係行緊旅遊區都可以感受到巴黎深厚既歴史文化.我諗如果香港既大厦都咁做,實俾人話係凶宅啫.
人造沙灘
上個星期二終於都攞到居留證,亦都話我可以搵工做,因為7月同8月巴黎大部份既人都會放長假去旅行,9月就會開始返工,所以9月都係搵工既黃金期,我當然亦都砌好份CV,今日已經開始上網搵工(不過我仲未裝到internet),仲寄咗幾份CV出去,希望快啲有回音.而今個星期一仲開始法文堂,每個星期上五日,星期一至五,9點至12點.到目前為止都ok啦,起碼知佢講乜啦.
今日係法國既假期,同肥外去咗seine河旁既Paris Plages行,初初以為無乜突別都係擺啲沙係到啫,點知去到都幾多野玩,又有表演,爬石等等,氣氛都搞得幾好.不過成個8月既天氣都幾凍吓,所以都無乜人係到曬太陽.呢個Paris Plages會去到8月20號為止,如果來開巴黎都值得去行吓.
2006年8月9日 星期三
因為無聊所以呑咗成十幾粒藥丸
天氣差,落緊毛毛兩,又凍,又無乜地方想去.唯有係屋企偷隔離屋既無線上網.點知條線又唔生性,每五分鐘又斷線.咁諗住不如睇下書,但係睇緊啲本Hogo's 既"The Last Day of a Condemned Man" 講1931年9月既法國,有一個男子被判上斷頭台死刑,係行刑既時候唔知係乜原因,刀落咗四次都砍唔斷個死刑犯既頭,而當時個死刑犯仲要係完全清醒.最後佢抬住個斷又唔斷得晒既頭企咗起身,求啲人放咗佢.不過最後佢地都用咗把屠夫刀張個頭切斷,估唔到當年既法國人咁蠻夷,佢地知知乜為人道架?
越睇就越灰,所以都係放低本書等心情好先同佢來一個人道同死刑既論點"intellectual torture".咁唔睇書又無聊呀,咁我就諗起不如來做一個實驗,就係呑藥丸,我走去厠所攞起肥外用來去"魚"既內服藥一口氣就呑咗十粒.吞咗之後又好似唔係咁足夠引證要想表達既,所以就呑多幾粒,心諗都係時候打電話俾我既致愛同佢講番幾句話.但係講咗俾肥外知之後,佢竟然除咗笑到半死之外,就係講咗句「小心肥呀!」唔係應該立該趕返屋企睇吓個嬌妻有無事既咩,再唔係都問吓我係咪撞得好"魚"呀?
不過我唔係想引證肥外有幾關人心我,而係想話俾大家知我吞既藥係法國發明,適合任何人士服用(糖尿病患者除外),同一類藥唔同包裝可醫唔同既病,只係成份多少唔同,小朋友食多多都無問題.點解,因為其實佢地只不過係糖,而樽上既號碼代表糖既濃度.咁你會問我點解糖都可以去"魚",我都唔知,不過食呢啲藥既時候就要非常之小心唔可以接觸到啲藥,所以每個樽口都有待特別裝置,如果唔小心掂到啲藥呀.........咁啲藥就會無效架啦.
講真我唔知點解法國人會咁信隻藥,一來佢係100%糖,而一支5g既價錢可以買到成兩kg既糖,似乎法國人比我地中國人更迷信.都係上網搵吓邊個咁有商業頭腦發明隻藥先.
好彩肥外唔識睇中文,唔係俾佢知我係到取笑法國人既文化實俾佢捉上斷頭台,哈..哈...
2006年8月6日 星期日
巴黎既公園
今日好開心咁發現咗個公園,仲要離屋大概行15分鐘就到,位置係巴黎既西邊叫-Bois de Boulogne,個公園面積都很大,而公園內有個湖,湖中心有個岛,岛上有間餐廳.如果有時間可以係湖中'餐'艇仔,亦可以租單車快快咁走成個公園一圈.而今日我地兩個就去咗呢到跑步,來咗巴黎今日都係第一次做運動,所以都未住個湖跑到一個圈就要上氣唔接下氣咁叫停.不過如果你會係巴黎逗留一段日子,又睇到啲舊野有啲悶,咁你可以來呢到走走,或都野餐都可以,而且呢到都有好多靚景影相呀.
呢到一啲都唔難去,坐metro line 10,Porte d'Auteuil 落車行兩,三分鐘就到.
Labels: 係巴黎去邊好
2006年8月2日 星期三
住巴黎酒店以外既選擇
之前有位網友問我租Service apartment既資料,諗吓諗吓不如介紹埋俾你地,因為呢個網站我都用咗好多時問搵,一來平同佢地收既agent fee都比夠平.不過就比租酒店麻煩,原因係個網站係做一個中間人既角色,幫屋住搵租客,所以佢地未必即刻可以話你知個單位係咪available,而confirm之後又要簽contract,所以都要兩至三日時間先可以搞掂.不過我都覺得佢地好efficient,所以如果你地逗留巴黎多過3日(不過大部都要租一個星期)既可以試吓,個網址係www.lodgis.com
Labels: 巴黎旅遊資料
2006年8月1日 星期二
没有(固定)網上的日子
没有固定上網只因由搬到新居到現在都有一個月既時間,但係都未裝到.可憐老外每星期都打電話到isp問,第一次回兩星期,接着係三星期,四星期,而今日既回覆係唔知幾時裝到.要法國人認識服務質素﹐非將「服務質素」納入小學的公民教育課程不可.否則同法國人埋怨服務質素,佢地好大可能以為你覺得餐廳收10%服務費太多.
又或今次係我地「申」不馮時,只因法國人七月同八月係放假既日子,佢地放足一個月都不足為奇,所以今次我地好大可能要等到9月先有得固定上網...
如果你咁啱係法國,又想搵ISP既話,我可以介紹我嗰間俾你架,叫FREE,唔好問我點解叫「唔使錢」,有時法國人用英文都係幾莫名其妙架.
講開法國文化,我久唔久就會係地鐵見到醉酒佬(又真係好似未見過有醉酒婆),同好多法國人講巴黎既生活,佢地都話巴黎既人生活緊張,比好多大城市更誇張,來自香港既我固然覺得奇怪,不過經過兩個月既巴黎生活又開始感受到生活迫人既壓力.一來入息稅沉重,消費稅又差唔多成20%,人既收入扣除税後都以經無咗一大部份,消費又高,而租金以收入比例來計又高.所以普通既巴黎人並唔可以好似香港人咁成日出街消費減壓,所以唔知係咪咁佢地都好多時借酒消壓(法國既酒係歐洲都係數一數二平).有時見到啲醉酒漢尿濕自己同架車廂,都有警惕作用.
訂閱: 文章 (Atom)


text:
[占卜] 甚麼星座最死剩把口?
第一位:雙子座無得講,心情好嘅時候,無人會夠雙子人咁識講說話,仲要係講乜就似乜,好鬼厲害!咁犀利,無他,你個腦轉得太快,又好鬼醒,當然,串人亦可以唔使本,所以見到你面,記得第一時間走開,費事遭殃!
第二位:白羊座白羊人做咩都好有衝勁同熱情,所以對你講,非常享受嗰種人哋由唔信,然後講到令佢信嘅過程,能夠死都拗番生,你會視之為非常有滿足感同成功感嘅表現,所以一日你講唔掂人,你都誓不擺休,咁厲害係邊個?咪係白羊人你咯!
第三位:天蠍座唔好以為陰陰沉沉嘅天蠍人會鍾意玩一個人感覺而唔識sell自己,咁大家就對你有誤解喇!你份人直覺強烈,好多時大家都未出聲,你已經識投其所好講好話,可惜爭在懶,有時連氹人都懶,你話抵唔抵死!
第四位:獅子座喜歡成為眾人主角嘅獅子人,愈多人就愈能顯現佢嘅吹水本質,講咁多,無非你都係想成為其中主角.不過話時話,獅子人吹嘅範圍好廣,有咩新產品,靚貨你都會吹得好有心機,但一啲唔熟嘅野,唔該死開!
第五位:人馬座人馬座出名唔負責任,吹水通常都有少少呢啲元素,咁你話喇……!!咁又講真,你嘅幽默感同失驚無神彈句野嘅多項,又真係會令人鐘意到你死!但記住吹水要抹嘴,有時都要對自己講嘅說話負責任先得!
第六位:天秤座出名圓滑嘅天秤人,要你吹水真係易過借火,但論深度,你又真係唔夠獅子人咁有心機,至少人哋都會見識多啲,然後先至吹!但你仲好野,無野喺手,有時都會俾你吹番轉頭,咁厲害,你話點頂!
第七位:水瓶座吹水通常都係得啖笑,但水瓶人就好奇怪,你可以成日唔出聲,但一出聲又有可能令大家好聽你講,但不得不提,你係又講,唔係又講,有時都會嚇得死人!所以講野之前,唔該經一經大腦,咁對聽嗰個同講嗰個都會好啲!
第八位:雙魚座你要雙魚人主動同人Sell野,除非嗰件事可以令你好威,又或者做左之後令你好有面,否則你都寧願做幕後功臣!不過又好奇怪,一班人裏面,總會有啲特別靜嘅人,而你就特別鍾意同呢啲人吹水,簡直係與別不同!
第九位:金牛座金牛人出名有耐性,所以對你唔明嘅事,佢會一直講,一直講,直至講到你明為止,好鬼有心機之餘,大家亦可視之為長氣!不過金牛人講嘅內容都唔會差,特別係食方面,可以講到好似真係喺你面前咁,好鬼勁!
第十位:處女座處女人面皮都幾薄,所以要你喺啲生保人面前講好多野,你會有啲唔識應對,所以你最叻就係扮Cool,同埋懶係有性格!但如果同你熟左,就知道你係一個好有理論嘅人,凡事一定有條rule,同你傾計,有時都幾殺死人!
第十一位:巨蟹座巨蟹人太過敏感,所以吹完水之後,你會擔心自己吹成點,吹得好唔好,然後又會覺得自己好似呃人咁,好鬼搞笑!基本上你份人比較內向,鍾意無聲勝有聲,所以要你主動吹水,真係有啲「不如就咁殺死我啦!」嘅感覺!
第十二位:山羊座由實事求事嘅山羊人口中講嘅野,通常十句裏面嘅八句都係講緊功(工)事,你要佢講多啲風花雪月,真係有啲難度,然之後你會覺得佢有啲口吃Feel,自己都唔知自己想講咩,然之後大家會憐心生起,唔好再迫佢啦!


text:
第二十天
今日終於到可以順利出發去香格里拉啦,等左咁多日總算係冇白費;我講既香格里拉當然唔係香港都有既香格里拉酒店,而係小說《消失的地平線》裡面描述既一個「永恆和平寧靜的土地」;藏語之中香格里拉意思係「心中的日月」,亦即係藏民心目中一個最理想既生活環境,為左呢個咁靚既地方,我無論等幾耐都要去!而家就向香格里拉(原名係迪慶)出發!
一朝早咩住小背囊,向南門方向出發,旅遊巴已經係南門等住我啦,好彩我係住南門呢邊所以好快就行到;一早麗江古城人影都唔多個,望上天空萬里無雲,相信今日一定有好天氣,暫時要同古城講再見
車開左冇耐,開始穿越一座座大山,小小既車就係大山之中轉來轉去;要由海拔二千三百米既麗江爬上海拔超過三千三百米既香格里拉唔係一件容易既事,需要係迂迴山路之中行駛,車程要大約四個鐘;就咁睇四個鐘以為好耐,但只要望住沿途風景就完全唔覺得耐,因為風景實在太靚啦
經過一個叫雄古觀景台既地方,可以落車走動一下,又可以睇風景
右邊就係日日都見到既玉龍雪山,中間係哈巴雪山,左邊既我都唔知係咩雪山(左邊既山已經位於香格里拉,今日天氣好望到好遠)
zoom近啲睇先
兩座大山之中就係金沙江,亦即係我地平時叫既長江
高山之上都有唔少人住bor,有田地有屋
大山懷抱之中,好好享受美麗風光
係觀景台有間廟,有專人負責介紹!呢間係咩廟就唔知啦,只係知佢會叫你做咩做咩,又叫係摸呢個,又叫你做個個,最後九成九當然係收你錢啦!我都冇佢咁好氣,出去睇下風景好過,但好多團友係入面聽左好耐,佢地最後發生咩事就唔知啦,哈哈^^
返到馬路上車,繼續向香格里拉進發
陪左我地兩日既小巴
離開觀景台,汽車由山上落到河邊,沿金沙江向北行
跨越金沙江後,好快就會到下一個目的地
就係呢道啦--虎跳峽
「虎跳峽,中國最深的峽谷之一.在雲南省玉龍納西族自治縣龍蟠鄉東北.峽谷長16公里,南岸玉龍雪山主峰海拔5596米,北岸中甸雪山海拔5,396米,中間江流寬僅30~60公尺.虎跳峽的上峽口海拔1,800米,下峽口海拔1,630米,兩岸山嶺和江面相差2,500~3,000米,谷坡陡峭,蔚為壯觀.江流在峽內連續下跌7個陡坎,落差170米,水勢洶湧,聲聞數里,為世界上最深的大峽谷之一.」
虎跳峽有16公里咁長,分為上虎跳﹑中虎跳﹑下虎跳,而我到呢個就係最易去最輕鬆既上虎跳;上虎跳仲有細分為麗江上虎跳同香格里拉上虎跳景區,今次好好彩去左兩個之中最輕鬆既麗江上虎跳景區^^至於中虎跳下虎跳,一般旅行團就唔會去架啦,因為要行山路又上又落,唔係個個人都咁好體力應付,所以都係上虎跳最適合我呢啲懶人
經過一堆小食檔就正式入場;不過...虎跳峽呢道唔承認香港學生證,想慳返少少入場費都唔得,好彩入場費只係五十蚊唔係大貴
左邊係香格里拉哈巴雪山,右邊係麗江玉龍雪山,兩座五千幾米高既高山之間小小既峽谷就係虎跳峽,當時導遊話虎跳峽係世界最深既幾個峽谷之一,同美國大峽谷呢啲峽谷齊名:事實係點就冇去考究,不過我知道虎跳峽計算高度係由最高既玉龍雪山山頂計起,而唔係計算而家可見既峽谷高度,所以除左坐飛機之外係好難見到虎跳峽有三千米落差
呢個位置仲未可以見到最出名既虎跳石,要行大約2公里棧道先到;呢條棧道好好行,全條都係平路完全冇難度,行下影下相唔覺悶,所以我話呢道上虎跳真係最輕鬆
好快就進入峽谷之中
沿路都係好靚既平路
棧道由山中間開挖出來,睇落有少少驚險,都係行快啲先
有啲地方原本係山邊棧道,但就封左要改行隧道,可能某啲路段太危險;見到地下有好多碎石我估係由山上跌落黎,所以行隧道係安全啲
出左隧道就繼續沿江邊行,咁樣凹左入去就唔怕比石頭扑中啦
對面有山泥傾瀉?
冬天水流少,河都窄左好多,夏天水量足一定好澎湃
過左橋就差唔多到啦
前少少有個位河水特別急?
呢道就係今次既目的地,上虎跳峽既虎跳石
「上虎跳是峽谷中最窄的一段,離公路邊的虎跳峽鎮9公里,其江心雄踞一塊巨石,橫臥中流,如一道跌瀑高坎陡立眼前,把激流一分為二,驚濤震天.傳說曾有一猛虎借江心這塊巨石,從玉龍雪山一側,一躍而跳到哈巴雪山,故此石取名虎跳石.」
中間呢塊就係傳說中既虎跳石
石頭係正河中間,就咁睇石頭距離兩岸好遠,正常老虎應該就唔可能跳得過對岸;但傳說為虎跳峽增添左令人幻想既空間,可能將來真係有人影到老虎係虎跳石之上跳過都唔定呢
而家係冬天枯水期,虎跳峽流水依然兇湧澎湃,發出巨大聲音,夏天來到既話流水會更強,感覺一定更強烈
有人會覺得要辛辛苦苦去到中虎跳先叫欣賞到虎跳峽美景,但我覺得輕輕鬆鬆來到上虎跳一樣可以睇到美景,睇到咁澎湃既流水我已經好滿足啦
平凡人到此一遊
行返上天橋就可以沿路去返出口
望到對面屬於香格里拉既虎跳峽景區,有一條長長既樓梯由山上伸到河邊,好好彩今次唔係去左對面,落山個時就舒服,要行返上去就唔好玩啦...
麗江呢邊就舒舒服服沿河邊行返到出口
出來比入去行得更快,好快就出到來啦
虎跳峽有碼頭?可以坐船去邊道呢?
係停車場搵返自己部車,等埋其他團友就可以離開
下一站就係去到路邊一個不知明地方午餐
唔知係咩地方唔緊要,最重要係知道呢個係靚地方;今餐就對住呢個咁靚既雪山開餐,唔好睇呢個雪山冇咩雪,其實佢就係麗江日日都見到既玉龍雪山,只不過係換左另一個角度去觀賞,原來玉龍雪山唔只得一個山峰,係由好多個山峰組成架
風景唔睇住,食飯重要啲;大家都唔知叫咩食好,最後幾個人坐埋一齊夾分叫一個二百蚊既套餐,佢比咩就食咩大家都唔洗煩;呢餐不過不失,可以食得飽
飯店就係開係咩都冇既山邊
就係因為咩都冇所以風景特別靚,一面面向玉龍雪山,另一面係金沙江靚景
食完就上車繼續向香格里拉進發;行左冇幾耐窗外景色突然有好大變化,出面所有地方都係雪,馬路變成凹凸不平既冰面,車速要減到好慢好慢
沿途景色好壯觀,一路都係大山之中行走,可惜我坐係左邊影唔到相,坐右邊就正啦,所以去香格里拉最好就係坐右邊座位,會開心好多
一路都係好靚既雪景
有人話坐車去香格里拉最好唔好訓教,因為訓左會比較大機會出現高山反應;但睇住咁靚既風景又點捨得訓教呢,當然要好好欣賞啦,仲會越睇越精神架
一路都係雪地,前面有鏟雪車來回開路,唔通岩岩又落完大雪?
去到一個叫「小中甸牧場」既地方可以落車休息一下,又可以慢慢觀賞美景
話明係牧場就當然有馬仔啦;牧場春天會開滿紅色紫色杜鵑花,夏天會有黃色小花,秋天又會開滿紅色既花,而冬天就咩都冇,所以野都被大雪覆蓋;今次我黎呢道既目的就係睇雪,所以仲開心啦,哈哈^^
藍藍既天空配合雪白純潔既白雪,係一個完美配搭;天空好似突然變得好近,伸手就可以摸到...
啲雪睇落好似綿花咁鬆軟,好想一腳踩落去
踩左落去啦^^呢個位算淺,出面既雪有膝頭咁高,係好難好難行到路架
最後影多張相就要上車繼續前進啦,距離香格里拉仲有三十多公里,一個傳說中既世外桃園好快就可以去到啦
車繼續係雪地上慢慢向前行,越來越接近呢個我期待左好耐既地方,我係麗江等左咁多日就係為左呢一日咋,希望香格里拉唔好令我失望啦(岩岩睇到牧場雪景我已經非常開心,我相信呢兩日短短既旅程一定好滿意)
條路乾晒,我諗就快到目的地啦
到第二十日,終於去到香格里拉啦!首先去到月光廣場
月光廣場對上龜山公園之上有一個世界最大既轉經筒,係香格里拉呢道第一次感受到藏族文化,旁邊既建築﹑佈置都帶有藏族氣息
月光廣場邊有一間博物館,但入面只係一個呃人睇藏醫既地方,唔入去唔洗煩
快啲行上山睇個大轉經筒
香格里拉位於三千三百米高既高原之上,唔想出現高原反應上樓梯最好慢慢上,我都係慢慢碌上去
全個香格里拉都係平房
慢慢行,終於去到呢個高21米,重60噸既轉經筒旁邊
所有轉經筒外面都刻有六字真言,裡面刻有經文;藏傳佛教認爲,唸六字真言越多就代表對佛越虔誠,而轉經筒每轉一個圈就代表將筒內經文唸一次,所以係西藏或者藏族地方會見到藏族人不停轉不停轉;呢個大轉經筒入面一定記載左好多經文,我都轉返幾個圈當唸左好多經先,不過一個人係轉唔郁呢個超級大轉經筒,要叫其他朋友仔幫手一齊轉
轉經筒之下就係被大雪覆蓋既獨克宗古城,可惜當時冇去,而家古城被大火燒毀想去都冇得去啦...可惜可惜......
望向月光廣場
係山上轉左轉經筒又睇完風景,係時候離開啦
最後望多一眼呢個美景就上車繼續去下一個地方
好快就去到松贊林寺;松贊林寺係雲南地區最大既藏傳佛教寺廟,遠睇松贊林寺好似布達拉宮,所以有「小布達拉宮」稱號;暫時去唔到拉薩布達拉宮,黎呢道睇下小布達拉宮都好過冇啦
要先去售票處買票,再轉車去松贊林寺
好快就行到去售票處,但售票處職員話就快夠鐘關門,叫我地唔好入去!咁遠路來到門口都冇得入!好彩我對寺廟興趣唔係咁大,唔係因為松贊林寺先來香格里拉,所以都冇咩感覺,唔入去咪唔入去囉!但最後連松贊林寺係咩樣都未見到就要走啦......
冇得睇就算啦,係個牌前面影張相當去左(個雪人成個外星人咁)
冇得睇就坐車走人啦,唔知係唔係因為落雪所以一路車速都比較慢,結果就去唔切松贊林寺...算啦我來香格里拉係想睇雪睇雪山,見到一地都係雪已經好興奮,呢次係我第一次去到會積雪既城市,Yeah!
時間唔早啦但仲係日頭,我地先坐車去酒店;香格里拉位置比香港西好多,日落會比較遲,所以會多左日頭時間玩,當然日出都一樣會遲好多,但就岩晒我呢啲遲訓遲起身既懶人
去到酒店放低行李(其實都冇野放),就同幾個團友一齊出去食晚餐;附近可以選擇開餐既地方唔多,見有餐廳就入去,隨意點左幾個菜,六個人五餸一湯又完成一個晚餐
食飽就返去酒店休息,但仲係日頭時間算係早;如果當時可以醒少少就自己搭車去古城行下啦,跟住條馬路直行就到,但個時咩都唔識,結果係戇居居返左酒店冇野做...咁就浪費左一個去古城既好機會......
夜晚可以去睇歌舞表演,有團友選擇唔去,不過大部分都有去,雖然我對呢啲表演完全冇興趣,但既然唔洗錢出去行下都好過係酒店訓教,跟大隊出發
去到一個咁既地方
有青棵酒酥油茶招待,但我又唔飲酒又唔飲奶,唔鐘意呢兩樣野,叫做試過就算
大家都好落力唱歌跳舞,似係表演藏族舞蹈,最後仲邀請大家上台一齊玩
睇完就返酒店lu;呢道可以話係全個旅程住得最高級既地方,亦係唯一一晚住酒店,呢晚當然住得好舒服啦
夜晚冇沖涼就訓覺啦,大家都話去到高原唔好即時洗頭沖涼,因為會容易引起高原反應;但我覺得係麗江住左咁耐已經適應晒高原環境,唔擔心有咩高原反應lu,明天可以安心上雪山玩


text:
貳零壹貳年捌月貳拾貳號(柒月初六) - 順天街坊盂蘭勝會
因大把時間,所以由西貢去番順天睇下有冇得睇最後一日既北斗同散旗,去到居然有,仲做緊北斗,但其他野大部份已經化左,仲有人拆緊野,平安米呢就見派剩一小堆,再睇下儀式睇下d人咁就差唔多完左,而且開始燒d元寶既東西,因已經由神壇放左落地等燒,所以可以比較近咁欣賞下之前一晚見過既紙摺元寶,隔離阿婆無lala同我講叫我影d紙元寶,仲同我講係佢摺既,個花樽都係,果然利害,佢仲同我講其他呢就係邊個邊個摺,哈,我叫左佢其實ed叫咩,佢有同我講但我又唔記得咩名,唉,下次都真係要寫得先得
無幾耐理事等人就一人手手台一個頌經時既木筒離開經師棚走埋一邊(由全男班而且年紀頗大既伯伯做,依個儀式即係送斗),等我去到神壇時見佢地原來係倒緊木筒入面d米出黎再用膠袋裝好,又係平安米之類既東西啦,其他街坊呢就一人羅一個果盤離開,依類屋村入面既盂蘭勝會真係非常地道但又感覺親切
之後清左個台等左陣就開始散旗,因某一兩座停電既關係,所以多左d人落街,聽d街坊研究緊邊年最好睇邊年少左兩個圈等等,哈
因地方實在太細,雖然只有8位先生但要散旗都真係幾迫,果然不出所料走位好細但見佢地尚算落力,雖然唔夠粉嶺既精彩但都算幾唔錯,而且太近仲可以係側邊睇所以望得清楚好多,不錯
[22/08/12]
Photo Link <<<<<<<<<


text:
俾坤哥屈貪錢前度Aka踢爆:其實佢玩我7,387views│2016年05月18日坤哥表面傻傻戇戇,但講到溝女,佢的確有一手㗎!難怪網民封佢做「偽毒坤」啦!13年做二打六嘅坤哥將42吋長腿嘅宅男女神SuperGirls隊長趙慧珊(Aka)溝到手,兩個玩地下情大半年,分手後就因為坤哥一句「冇錢就冇得選擇發展!」,搞到Aka被指嫌棄男友無錢無車,係拜金港女!受盡委屈嘅Aka終於忍唔住係森美主持節目《公 ...
俾坤哥屈貪錢 前度Aka踢爆:其實佢玩我
7,387 views│2016年05月18日
坤哥表面傻傻戇戇,但講到溝女,佢的確有一手㗎!難怪網民封佢做「偽毒坤」13年做二打六嘅坤哥將42吋長腿嘅宅男女神Super Girls隊長趙慧珊(Aka)溝到手,兩個玩地下情大半年,分手後就因為坤哥一句「冇錢就冇得選擇發展!」,搞到Aka被指嫌棄男友無錢無車,係拜金港女!
受盡委屈嘅Aka終於忍唔住係森美主持節目《公子會》大爆發喇! 當場大爆自己喺坤哥生日當日慘被拋棄,連Aka啲朋友都認為係坤哥玩佢.當時坤哥同Aka拍咗大半年拖突然話要放個假提出暫時分開,Aka等足一個月,終於忍唔住問坤哥,可唔可以同佢慶祝生日,坤哥起初竟然Say No,點知Aka話請佢食飯,佢又話OK 喎!就係坤哥生日當日,Aka仲傻吓傻吓走去整咗個生日蛋糕諗住可以和好之制,坤哥要Aka等到零晨先應約結果收完個Cake 就加句 「我諗過我哋都係唔可以係埋一齊!」 就game over咗!
Aka仲講到呢次係自己咁多年來第一次比人飛兼最hurt嘅一次究竟坤哥當日點解要分手?真係佢自己先知喇!


text:
2014年8月27日星期三
2014年8月24日星期日
南乳芋頭冰豆腐
超恐怖!!
今朝 (其實都差唔多中午) 起身之後就即刻去開機洗衫,之後先至去梳洗兼 “辦大事”,做埋早課之後啲衫就啱啱洗完可以晾,正當我拎出個洗衣機隔網準備清理裡面啲毛塵時,發現隻曱甴屍骸喺個網入面,嚇到我丟都丟唔切,晾到最後一件衫時,原來機底仲有啲殘肢同翼!!!嗰一刻我真係有諗過成機衫重新再洗過,但係諗吓重新再洗又要嘥多四機水,算吧,當無事發生過!!其實都唔係第一次㗎喇,真係好唔明究竟佢係點樣自投羅 “網” 嘅!!
泡菜炒飯 Kimchi Bokkeumbap 김치볶음밥
醬油麴涼拌青瓜
2014年8月23日星期六
海鮮意粉伴南瓜汁
整好 pasta 之後,更係要趁新鮮即刻煮啦!今次我用咗青口同魚柳,再加個南瓜蓉做醬汁,簡單易整又好味!
Gennaro's Pasta
哈哈,同一日內連整兩個 Gennaro 食譜,咪就係因為睇完 focaccia 條片時,又俾我發現埋整 pasta 條片囉!又係意大利人教整意大利麵,我都一於又跟!!!!
彩色雜菜沙律
巡 blog 時成日都睇到好多 blog 友話紅菜頭點好食法,味道點甜法,但我自己都唔係好食到甜味,可能係因為我都只係用嚟煲湯,未試過就咁食,而且煲完湯又唔覺得啖湯特別甜,所以早幾日就買咗個紅菜頭返嚟整沙律,一於試試原味係點.
以前我都好少買紅菜頭,因為覺得好貴,起碼要 $10 斤,嗰陣時買斤菜芯或者學斗白菜都只係 $6 斤左右.但依家買斤菜閒閒哋都 $12 斤,但紅菜頭都依然係賣 $10 斤,相比起上嚟就變得唔覺好貴!今次我將紅菜頭切粗粒後放滾水內略煮至微微軟身,味道果然好清甜,同我之前食嘅湯渣完全係兩回事,而啲菜葉就有少少似莧菜味道.
Gennaro's Focaccia
早前上 Youtube 搵食譜時,無意中見到 Gennaro Contaldo 跟 Donal Skehan 一齊整 focaccia,個成品非常之靚,好吸引,而且 signor Contaldo 又係 Jamie Oliver 個師傅,應該信得過,唔會衰得去邊!
好,就試吓佢個食譜,開工!!
2014年8月19日星期二
真係激死人呀!!
前後都只係相差四日,個價又再創新低!?!?真係激到爆!!好彩今日睇咗新 catalogue,盞燈嚟緊都仲係賣 $199.9,如果今年仲賣平咗的話,我真係要撞牆同咬脷!!!!
2014年8月18日星期一
梅菜蘿蔔燜麵筋
上星期去教 Charmaine 時,佢媽咪問我食唔食梅菜,之後又問用唔用八角,跟住就越問越多,原來係佢個 friend 間酒樓做唔住要摺埋,所以俾咗好多用剩嘅食材佢,多都佢要不斷送俾朋友.除咗梅菜同八角之外,仲俾咗白芝麻,日式麵包糠同冬菇我㖭!跟住 Charmaine 仲抵死,話佢阿媽做乜唔問埋有無鮑參翅肚喎,真係衰!!
燜呢個餸就用咗八角同梅菜,本來都諗住落埋冬菇,但後尾都係無落到,懶得就懶,做少一樣得一樣呀,哈哈!
2014年8月16日星期六
Fruit Crumble
上個禮拜買咗份雪梨供佛,用咗 3 個,剩低兩個自己食,點知難食到爆,可能未係時候啦,入口有渣之餘,仲酸到呢 …… 真係打哂冷震兼即刻變超人,另外嗰個即刻放棄唔食!!
供完佛換落嚟嘅蘋果,一個要咗嚟整泡菜,另一個又唔知點用好,見到個超酸雪梨,靈感即刻到,就用嚟整 fruit crumble 啦!
2014年8月15日星期五
IKEA 執平貨
放喺琴頂盞座枱燈都用咗起碼有十幾廿年,雖然仲未壞,但係啲 "關節" 已經衰弱到無哂力,完全抬唔起頭做 "燈",都係時間要退休喇!喺「IKEA」度睇中咗盞座枱燈好耐,諗住等吓會唔會有機會做特價,我不嬲買嘢都好忍得手,相對貴嘅嘢好多時都會俾我等到減價!當然,好多時都會係換季貨色或過期款式啦,不過無所謂啦,我都唔多介意,依家先開始用智能手機都係咁啦!
早兩個禮拜教完琴之後,去搭車返屋企途中,途經鴨寮街,發現原來都有好幾檔賣 LED 燈膽,但價錢睇落都唔平得過「IKEA」幾多,不過其實我唔係太清楚要買乜型號,火數,對 LED 燈更加係完全無認識,見到覺得貴嘅燈膽型號喺「IKEA」買可能更加貴都唔定,趁今朝一早喺銅鑼灣教完琴,順便走過去「IKEA」度做吓功課先!
2014年8月14日星期四
紅麴醬油麴
大家仲記得我之前用紅麴代替米麴去整甘酒嗎? 既然整得甘酒,咁就唔差在試埋整醬油麴啦,話唔定遲啲又玩埋發酵味噌㖭,哇哈哈哈 ~ ~ ~ ~
記得同大家分享用甘酒整嘅麵包食唔到有明顯甜味,因為當時麵包係伴果醬一齊食,並無仔細品嘗味道,到第二日就咁食白麵包時,發覺越食越好味,除咗有明顯鹹味之外,仲有一種好特別嘅鮮味,好似煮餸時落咗味精,雞粉,香菇粉之類調味料嘅味道,突然間令我聯想到鹽麴同醬油麴,唔知係咪有相似嘅發酵作用而令到麵包有呢種鮮味呢?就係呢種味道令我更加有推動力用紅麴去試整醬油麴!
blog 友鬼嫁話用嚟醃豬肉效果最明顯,咁我就試吓用嚟醃肉片,唔係自己親身體驗過都真係唔信咁神奇,肉片真係比平時鬆軟好多,好似出街食嗰啲 "鬆肉粉" 肉片咁腍,但係同時又醃到無哂肉味,味如嚼蠟,而用醬油麴醃過嘅豬肉就腍得嚟仍保持豬肉原來鮮味哦!
blog 友鬼嫁話用嚟醃豬肉效果最明顯,咁我就試吓用嚟醃肉片,唔係自己親身體驗過都真係唔信咁神奇,肉片真係比平時鬆軟好多,好似出街食嗰啲 "鬆肉粉" 肉片咁腍,但係同時又醃到無哂肉味,味如嚼蠟,而用醬油麴醃過嘅豬肉就腍得嚟仍保持豬肉原來鮮味哦!
2014年8月10日星期日
素炒粒粒
整炒粒粒真係完全無難度,只係功夫多,洗洗切切都用好多時間!
平時我會用豆腐乾嚟炒,少重功夫嘛,唔使預先將豆腐略煎炸至挺身,呢次用豆腐嚟整,之唔係懶之過囉,買咗嚿豆腐原本諗住用嚟整甜品,點知有啲材料又唔記得提前解凍,雖然依家天氣好熱,但雪到成嚿石頭咁,都需要一段時間先解到凍,等吓等吓,等極都未得,見個人又攰攰哋無乜心機,索性將啲嘢全部掟番哂上冰格,費鬼事整,嚿豆腐咪變咗用嚟炒粒粒囉!
平時我會用豆腐乾嚟炒,少重功夫嘛,唔使預先將豆腐略煎炸至挺身,呢次用豆腐嚟整,之唔係懶之過囉,買咗嚿豆腐原本諗住用嚟整甜品,點知有啲材料又唔記得提前解凍,雖然依家天氣好熱,但雪到成嚿石頭咁,都需要一段時間先解到凍,等吓等吓,等極都未得,見個人又攰攰哋無乜心機,索性將啲嘢全部掟番哂上冰格,費鬼事整,嚿豆腐咪變咗用嚟炒粒粒囉!
2014年8月9日星期六
人生的第一次貓山王
貓山王聽就聽得多,呢次都係第一次食咋!小弟有幸品嚐得到,當然又係要多謝老友 Ernest 媽咪啦!
見到店舖張卡片寫住「專業出口香港 (送貨上門服務)」,但原來起碼要訂 100kg 先送貨呢!咁攪法,要喺度攪個團購至得囉,哈哈!! XD
2014年8月8日星期五
自製韓式年糕 (純粘米粉) Tteok 떡
2014年8月7日星期四
班蘭咖吔椰檳 Pandan Kaya Coconut Loaf
成日都話最怕就係食港式 “牙印包”,尤其係雞尾包,真係避之則吉!本身個餡味道已經唔多討好,包質仲軟身到不得了,一啖咬落去時,個牙印深到呢 …… 都唔知落咗幾多油去整!!但都有例外呀,有兩款港式包我都幾鍾意食,就係菠蘿包同椰檳,因為不單只食落香口,最重要係佢哋包質都係比較乾身,咬完都見唔到牙印!
2014年8月6日星期三
彩椒全麥 scone
前幾日買咗啲韭菜花,芽菜同三色椒嚟清炒,見到啲三色椒顏色咁靚,突然諗番起好耐無整嘅香蔥甜椒 scone,於是就留番起少少韭菜花同三色椒嚟整.除咗用韭菜花代替蔥之外,今次仲溝咗部份全麥粉落去整,食得更加健康呀!
訂閱: 文章 (Atom)


text:
丙丙知我鐘意食西餐, 所以生日當天我地就去咗位於Royal Garden 的 意大利餐廳 -- Sabatini
其實好多年前我都好想去呢間餐廳到一試, 但外於佢比夠貴, 所以一值都未有到此店.
現場有live band, 可以即席點唱, 場內大多數都係外國人, 唔知係咪我地係中國人, 所以佢地無走過來問我地想點乜野歌
先來一籃四款唔同麵飽
仲有3款唔同的醬同牛油
呢個係 Parma Ham with Melon, 老實說, 我覺得個呢個ham 比不上Yamm. 仲有如果佢係跟無花果會更好一點
蘑菇湯 ~ 好香同好CREAMY, GOOD!!
Duck liver ~ 第一次食duck liver, 始終都係覺得 foie gras 香口d 同好味d
呢個係佢地最出名的pasta, 本來個 presentation 係幾好, 但係分咗2份之後就比佢地攪成咁, 呢個pasta 內有點鮮, 分別係半隻蝦, 4隻帶子, 5-6隻蜆同2隻青口, 味道的確係唔錯, 但係太貴了
跟住來個牛架, 平時食牛係紅肉, 但呢到d 職員話因為佢地飲牛奶, 所以係白肉喎, 我地都唔係好多信, 但出來的結果係好有牛味, 但d肉都的偏白, 但當然無豬同雞咁白啦
呢個係伴菜, 加錢跟的, 用咗小許蒜頭同辣椒
最後來個Tiramisu作為呢一餐的完結
仲有係佢地附上的小餅, 因為我兩太飽了, 所以無食到
呢餐真係食得好貴呢, 多謝你


text:
想當年,我有個朋友屋企係開燒臘舖嘅,仔乸生意,無請伙記.佢負責斬賣燒臘.平時得一條友企喺舖頭度,有顧客嚟幫襯都重好啲,起碼有啲勢藝.遇啱水靜鵝飛,拍烏蠅多過賣野嘅時候,真係會悶死架!呢個朋友係我同學嘅表弟,佢企舖企得耐,無人傾偈,久而久之,個人變得木訥,平時可以一句聲都唔出,好多街坊以為佢啞嘅.俗語話齋,唔怕生壞命,最怕改壞名,佢個花名叫福頭,呢個唔知係咪導致到佢唔出聲嘅原因喇!除咗呢樣,佢個人重好鬼孤寒,我哋間中去佢燒臘舖陪佢兼吹水,佢係咁意整舊义燒我哋嘆吓都未試過.
佢啲燒臘燒得好唔好食就唔清楚,因為無食過,不過我見到都有好多街坊幫襯,質素有番咁上吓啩?咦?開燒臘舖都幾發喎!
我心諗.佢間舖頭,除咗賣燒肉,义燒,燒鴨同埋油切雞之外,重有滷水豬肚,雞腳雞翼等等.我好細個已經識煮飯同埋煮餸,我相信滷水食物唔係咁難整啫,只要將啲豬肚,雞翼烚熟,跟住放晒落啲滷水汁度,咁咪搞掂囉!但燒味呢家野就真係考起喎!我去問福頭,可唔可以教番我一兩度散手,燒燒鴨同埋义燒,點知佢話啲燒味由佢老豆親自泡製,佢都唔係好識,同埋佢老豆唔會將啲技術外傳咁話喎,即係話想去偷師都無得傾.福頭跟住話,如果同佢一齊開燒臘舖嘅話,咁就有藉口搵佢老豆教授燒臘,所以人不可以貌相,咪睇佢儍頭儍腦,心水唔知幾鬼清!呢啲屎橋我都有得出賣,嘥鬼氣,唔教咪唔教囉!駛乜係度噏咁多癈話呢!
工字不出頭,如果想搵大錢,
梗係要做生意喇.呢句話無乜點錯,睇吓香港好多有錢佬都係做靠做生意起家嘅.我有個死黨叫阿貴,佢老豆有間舖位係元朗,咁啱租約期滿,佢問我有無人想租舖?我諗起福頭嘅燒臘舖提議,即刻問阿貴有冇興趣玩吓開燒臘舖?阿貴問我係咪講笑,我問佢我個樣似講笑咩?佢話:你成日都講笑架喇!佢講得無錯,不過我話呢次係認真嘅.阿貴話燒嘢食就識,燒臘呢家嘢就真係唔曉個喎!我話我諗過呢個問題架喇,福頭做咗燒臘呢行成十年,唔識多都識少喇,一於搵埋佢做《拍拿》咪得囉!是鬼但喇,阿貴話:總之你搞掂晒就通知我喇!
我開始搜集資料,原來開間燒臘舖頭要辦好多手續嘅,好似商業登記証,售賣熟食牌照,舖頭裝修要按食環署同埋消防署要求等等.另一方面,有好多《架撐》要添置,好似刀,枮板,掛燒臘用嘅鋼鈎,大冰櫃,燒臘鐵爐,打氣火水爐等等.最後埋數,發覺要成十皮嘢先至可以開張.如果三個人夾份,即係每人約莫3萬鬆啲,我挖埋啲神沙數數,好彩勉強夠數.我列好晒啲支出俾阿貴睇,佢睇都唔睇就話無問題,我即刻飛車去搵福頭,俾佢睇吓我要準備嘅嘢有冇遺漏,佢同平時一樣,既無反對又無異議,所以有時覺得問佢都係多餘嘅,我唯有開始籌備工作.
講真,同熟人一齊做生意係有啲著數.我同阿貴講:我哋可唔可以唔俾上期租金同按金你老豆?阿貴話是但喇.我話重有,可唔可以唔起租住,等裝修好先至正式起租,掂唔掂?阿貴話無乜所謂,點話點好!嗱,呢啲先至係死黨嘛!
眨吓眼我已經將啲申請表攞晒番嚟,其中一欄要填舖頭名稱,係喎!我哋間燒臘舖重未安名喎!我同幾個老友即刻坐低商量一下.大家度吓有冇好嘅名.有人提議《平霸》,嘩!你估賣電器咩?又有人提議《雙喜》,唔得,個名好煙仔;《好美味》,都係唔係咁好,好似即食麵.估唔到諗個招牌名都咁困難.最後諗到一副對聯嘅下款:財源廣進達三江.一於攞第三同埋第五個字,即廣達,好!財源廣進發大達,就叫廣達燒臘.
舖頭開始裝修,個陣時我日頭返工,夜晚同星期日一有時間就去買架撐,真係好忙,呢啲叫有自唔在,攞苦嚟辛!但諗到第日搵到大把錢嘅時候,成個人即刻充滿動力.
買嘢同埋裝修都要錢,我唯有搵阿貴同埋福頭攞住部份錢先,阿貴好爽快,即刻將佢嗰份錢全部拎晒出嚟;輪到福頭,佢一時話啲錢擺咗入定期,一時又話借咗俾人未收得番!講吓講吓,佢突然間話老豆要佢睇舖,根本無時間出嚟搞生意,所以佢打算退出.吓?乜話?咁你唔早啲出聲!呢舖真係俾佢繞起!我一輪星星月亮太陽之後,就面左左咁走咗,好彩最後搵咗另一個朋友入股,咁先至無咁惆悵.
但福頭唔嚟幫手就真係問題多多.喺咁嘅環境之下,我哋唔請個燒臘師傅都唔得.最頭痛嘅地方就係根據法例,我哋必須提供一個有牌嘅燒臘供應商,先至符合攞牌條件.唔講都唔知,原來全香港大約得二十個有牌嘅燒臘供應商.當然,你可以同呢啲供應商攞燒好嘅义燒,燒鴨同燒肉賣,不過如果咁做,你就要將價錢提高先至可以維持運作.而燒臘送到嚟嘅時候,已經冇咗新鮮出爐香噴噴嘅氣味,又貴又唔得新鮮熱辣,你話點同其他行家揮!
一般嚟講,如果你無燒臘牌嘅話,唯一方法就係俾錢嗰啲有牌嘅供應商,攞個証明嚟申請售賣燒臘牌,實際上啲燒臘都係自己燒嘅.我透過朋友問,攞個証明要幾多銀,吓?要二萬幾蚊?食咗我隻 咩!貴啲喎!之後知道福頭間燒臘舖係有牌嘅,無辦法, 硬住頭皮都要做一次,唯有扮死狗咁,死死地氣走去問福頭,點知佢話個舖頭圖章俾佢老豆喼住,想 個証明我哋都唔得,唔通個圖章鎖喺夾萬度咩?聽完之後真係屎都滾埋,我同佢講以後都唔會再煩佢!大家從此無FRIEND !
喺呢度奉勸各位,如果要同老友一齊做生意,一定要好清楚佢嘅為人,最好佢係未結婚嘅,何解?因為就算佢本身好信你,但佢嘅另一半未必同佢嘅諗法一樣,咁嘅情形下,分分鐘連朋友都冇得做!
佢叫江師傅,講嘢帶有好重嘅鄉音,開口埋口都《之之》聲,開頭唔知佢噏乜?原來佢將《豬》讀成《之》,《燒之》即係等於《燒豬》,你話死未!初嚟報到都叫做盡責,喺開張之前嚟舖頭睇吓有乜野地方要執執.佢睇完枮板同埋把刀之後話:你估自己屋企用咩?個枮板咁鬼薄,把刀唔夠厚,點斬燒豬骨呀!所以唔係嗰行即係唔係嗰行.師傅跟住問我哋邊個識得斬料?吓?無呀?阿貴同佢講,一路斬一路學掂唔掂?佢話咁你哋《聽》執笠喇!嘩!有冇咁嚴重呀?阿貴跟住同江師傅講,叫佢燒完嘢之後出嚟幫幫手.
佢解釋話:做燒臘分二輪,咁先至夠新鮮.第一輪朝早5點就要燒,喺7點就要有燒臘賣;跟住到晏晝3點半,然後先至開始燒第二爐,通常燒臘舖會喺晏晝5點開市.燒完第一輪之後,要醃定啲鴨同义燒,咁晏晝先至有嘢燒.剩係燒嘢我都已經踢晒腳,無時間兼顧售賣燒臘.重有喎,你唔好以為斬燒臘好簡單,好似斬雞咁,首先要將雞嘅脊骨,脾骹骨起晒出嚟先,咁斬出嚟嘅雞至唔會骨槮槮.企係燒臘舖度,除咗識斬料外,重要識得睇秤同埋收錢!你話我知你哋掂唔掂喇?真係唔講都唔知,斬料都咁鬼繁複,同埋我哋識鬼睇秤咩!我望住阿貴,攤攤手,無計,唯有聽師傅講,請多個幫手.
江師傅話有個同鄉,都係做開呢行嘅,做嘢好有交帶,應該幫得手.二千蚊月薪,有冇問題?我哋有得選擇咩?我心諗.結果請多個斬料師傅,支出又大咗.不過總算搞掂,鬆一口氣.
我有個死黨,佢對風水命理有啲研究,
據佢所講,佢係賴布衣嘅N代傳人喎! 信住先喇!佢話開張好緊要,一定要揀個吉日,咁先至可以一本萬利!我講笑話我唔貪心,一本千利已經好滿足囉!佢攞咗本通勝出嚟,睇咗一陣間,就揀咗個日子.唓!我都識揀喇,原來喺通勝裡面,每一日都註明宜乜宜物嘅,就係咁揀個宜開張嘅日子,咁就話叫做識睇風水?佢跟住話開張要拜神,祈求大吉大利,重要喺舖頭門口貼副對聯,咁先至夠殺食.吓?對聯?無問題,好彩我過年嘅時候,屋企買多咗一對,等我攞番嚟用咪得囉.
點知個死黨話過年啲對聯唔啱嘅,要另外作一副有意思先至得,佢叫我哋唔駛担心,因為佢已經幫我哋諗咗一副架喇.呢個死黨算係咁架喇,不過我睇完副對聯之後,忍笑忍得好辛苦,見佢一番誠意,我唔忍心掃佢興.嗰副對聯以 字同 做開頭,都幾搞笑,唔信大家睇下:
上聯:廣大街坊嘗燒臘;下聯:達官貴人來幫襯.
棋額:客似雲來.
你哋話係咪勁好笑呢! 我同阿貴講,平時日頭要返工,收工之後至可以嚟舖頭幫手,周末周日先至會成日嚟睇舖,阿貴話無乜所謂.嗱!呢啲先至係真真正正嘅老友,你哋話係咪呀?嘩!你都好市儈啫,或者你會咁話,有你著數你就話老友.不過如果你硬要咁講,我都唔會否認嘅!
冇幾耐江師傅帶咗個後生仔嚟,佢介紹俾我哋識:呢個就係我講嘅斬料師傅,佢叫阿鍾,你哋叫佢 就得架喇.咦?個花名改得好別緻喎 !我哋同江師傅講已經擇好吉日開張,佢話剩番嘅時間唔係好多嗰喎!你哋攪掂晒啲嘢未?有乜嘢要準備?我哋唔係好知喎!江師傅話:好似要去搵定間舖頭入貨,例如肉食同醬料等等;
我打蛇隨棍上,即刻話:啱喇,師傅,唔該你講聲我哋聽,睇吓重有乜嘢須要準備!
江師傅大致講講點樣運作間燒臘舖,我哋聽完之後,先至知道义燒係用急涷嘅梅頭豬肉,經解涷之後,再用醬料醃半個鐘先至可以入爐燒;而雞分開白切同埋豉油兩種,啲雞買番嚟之前己經劏乾淨,
而豉油雞係將賣剩嘅切雞,再用秘製嘅豉油醃製,所以大部份地踎舖所賣嘅豉油雞都係由隔夜賣剩嘅雞嚟做原材料.師傅話燒隻豬嚟賣非常唔化算 ,加上我哋舖頭地方唔夠大,根本無辦法燒豬.所以燒肉就喺附近嘅燒臘舖攞,每日二十斤左右就夠架喇.至於燒鴨就比較覆雜,首先要去揀鴨,每個月逢初3,初6同初9 係墟期,元朗雞地會有雞同埋鴨賣.買鴨係以每手計嘅,即500隻一手,頭担鴨價錢貴啲,乜嘢叫頭担鴨呢?即係大隻啲同埋皮下脂肪比較少啲,我記得曾經有隻頭担鴨超過十斤重,好鬼誇張.每次嘅《喊欄》價都唔同,睇下你好唔好彩.以我哋間蚊型燒臘舖,每次買2手已經差唔多喇.
嗰陣時我哋每次買成1000隻鴨 ,平均每隻要11到13蚊.買完之後就要運去劏,1蚊雞劏1隻,不過,啲鴨毛可以賣番錢,所以劏房唔收劏工費,但鴨毛歸佢哋所有,算係扯個平喇!
如果喺我嗰個年代出生嘅朋友,相信好多人都試過親自劏雞同劏鴨.唔知大家重有冇印像,有啲阿叔會逐家逐戶去收鵝毛同鴨毛.佢哋一路行一路嗌:《鵝毛鴨毛對火柴》,我哋一聽到佢哋嘅嗌聲,就會將過時過節剩番嘅鵝毛同埋鴨毛,拎出去換火柴.
講起我細個嘅時候,最鍾意郁手劏雞同劏鴨,嗰陣時唔知乜嘢叫做殘忍,重覺得好過癮添.所謂樂此不疲,每次劏雞殺鴨,我都爭住去做,直至到有一次,我捉住隻鵝,坐咗喺張櫈仔度,跟住用手掹甩佢條頸嘅一執毛,然後一手用力將佢條頸向後屈,喉嚨向出,另一隻手用把刀割佢喉嚨,唔知係咪把刀太過鈍,我鋸咗成幾分鐘先至將佢條頸割開,重割到血肉蕪糊添.我用隻碗裝住啲血,滴到隻碗差唔多滿晒嘅時候,見隻鴨己經唔識掙扎,我就將佢擺埋一邊,跟住劏雞,我照板煮碗,跟住將啲雞血滴落隻碗度,突然間我感到有嘢撞我背脊,我下意識用手向後面撈,咦?乜毛茸茸嘅?我擰返轉頭一望,見到隻鵝企咗起身,成條頸都係血,唔知係咪我捏得佢條頸太緊,佢雙眼充晒血,碌到大大隻望住我,真係好得人驚!我咁大胆都嚇咗一跳,自此以後,我都唔敢再劏鵝囉!
劏完雞鴨或者鵝之後,要淥一淥佢哋先至可以掹毛,你唔好以為啲功夫好簡單呀!因為淥雞淥鴨同淥鵝嘅水,熱嘅程度係唔同嘅.如果啲水太熱,會淥甩晒啲雞皮,咁就大件事喇;如果啲水唔夠熱,啲毛又會黐住隻雞,一掹之下,連皮都扯甩,你話死未!好彩阿嫲教咗個口訣俾我,就係:
雞〈滋〉 水接近滾嘅時候
鴨〈滾〉 開始滾嘅時候
鵝〈泙澎〉. 水大滾嘅時候
吓?講乜呀?以上三個詞查實係用嚟形容水滾嘅程度. 係啲水開始流動,接近滾嘅時候; 係有水泡從水底冒上水面嘅時候;而 則形容啲水大滾嘅時候.接近滾嘅水用嚟淥雞最好;剛剛滾嘅水淥鴨最正;而大滾嘅水淥鵝就無得頂!
講番我哋間燒臘舖先,我哋聯絡咗一個雞販,每日送10隻劏好嘅新鮮雞嚟.咦?你或者會問點解唔一次過好似買鴨咁買一大批呢?因為新鮮嘅鴨同冰鮮嘅鴨燒出嚟係無分別嘅,所以一次過可以買一大批,但啲雞急涷過就無咗份鮮味,所以嗰陣時嘅燒臘舖都係用新鮮雞.
有話則長,無話則短.好快趣就到開張嗰日,我哋就喺舖頭門口擺咗啲西餅同飲品招呼啲街坊,我有好多朋友都嚟捧場,場面相當熱鬧.
白色衫呢位就係拍檔嘅大哥森記,
開張踏入第3日,就有事發生.嗰朝早一開舖,就有三條友仔走入嚟,叨住枝煙,非常樣衰.我哋以為係嚟幫襯,問佢哋要啲乜?點知其中一條友仔擸起衫袖,SHOW咗啲紋身出嚟,
跟住話:《你哋生意唔錯喎!我哋係呢區嘅陀地,有我哋喺度,冇人敢胆嚟搞搞震嘅.》講咁多癈話,無非係想收保護費,阿貴見勢色唔對,走去隔離搵佢大哥出馬.
幾經辛苦先至捱到周末,諗起未開舖頭之前,一到星期六就會同班FRIEND去燒野食,踩單車或者開PARTY,幾鬼開心.依家認真折墮,放假都要倒屎咁早起身.所以人嘅一生,好多時會作出錯誤嘅抉擇,由出嚟做野,投資以至到婚姻,都有機會揀錯.如果你到依家都無後悔過,即係話你所作出嘅抉擇完全正確,真係要恭喜你喇!
呢個係開張嘅第一個周末,我唔駛返工,我將燒好嘅义燒同埋燒鴨推咗入舖度,跟住留咗喺度學嘢.《打靶鍾》遲咗成十幾分鐘先至返燒臘舖,好彩阿貴已經喺度打點一切.我好留心阿鍾點樣秤燒味,收錢同埋斬燒肉,江師傅講得無錯,如果俾我哋做,真係唔掂,有時人影無隻,有時就人山人海,所以唔熟手嘅話,莫講話斬燒味,單係叫你揸住個秤條繩仔,
然後撥個鉈,睇吓有幾重,然後再用心算計吓幾多錢,真係會手忙腳亂.我同阿鍾講:你都好醒喎,啲义燒一擺上個秤度,你就即刻計到個價錢出嚟!阿鍾話梗係唔係咁計喇,查實賣野之前,心裡面已經計好數,好似一隻燒鴨,由買返嚟到劏乾淨要13蚊,去到燒好出嚟成本大約18蚊.我要將隻鴨賣60蚊先至有利潤,咁一邊咪要賣30蚊囉,鴨分上裝同埋下裝,上裝即鴨翼部份,下裝係鴨脾部份.上裝冇咁多肉,所以賣13-14蚊,下裝則賣16-17蚊.如果隻鴨細啲,驚唔夠秤嘅話,咪畢多幾売汁落去囉.如此類推,每一樣燒味喺我心目中都已經有個價錢,睇秤只不過係整色整水嘅唧!哦!依家明白晒囉!唔怪得知我以前買燒味,次次個價錢都差唔多喇!
嗰朝學咗唔少野,講落你可能唔相信,原來如果要啲滷水汁唔變壞,就要加多隻蛤蚧頭落去同埋啲葯材一齊煲,你話係咪好神奇哩!
我哋每日返舖頭將啲汁煲滾,再將啲烚熟咗嘅雞潤,雞腎,鴨腳鴨翼,豬脷,豬肚等等,放入滷水汁滾番吓,就可以賣架喇!大約2個月左右,我哋又要買過個新嘅蛤蚧頭擺落去,因為先前嗰隻蛤蚧頭已經溶晒,如果你見到啲滷水汁面有個蛤蚧頭浮吓浮吓,我諗你可能唔敢再食滷水食物.滷水汁愈耐啲味愈正,為咗保持滷水嘅水準,個桶唔會洗同埋啲滷水唔會更新.
到咗晏畫3點鐘左右,阿貴跟阿鍾學企檔斬料,我就去幫江師傅手,睇吓點樣醃义燒.佢首先將啲解涷咗嘅梅頭豬肉,用义燒粉醃半個鐘,义燒粉查實係由糖,鹽,味粉加埋花紅粉混合而成嘅.之後將啲梅頭用條义燒針穿成一排排,
每條針大約可以串10條豬肉,江師傅跟住用水整濕啲報紙,撕到同鐵枝咁長,大約3吋濶,然後《鋪》喺近住鐵枝穿住嘅梅頭位置,江師傅話近住鐵枝位置嘅火力最猛,如果唔用啲濕紙遮住,會燒燶晒,咁啲义燒嘅賣相就無咁好睇喇!我問江師傅,咁報紙啲油墨可會甩落啲义燒度喎,怕唔怕呀?師傅話通行都係咁做,你話怕唔怕喇!我覺得自討沒趣,唯有轉話題:咦?啲燒鴨今朝早已經整好晒,究竟點整呢?江師傅話:駛唔駛咁急呀你?今晚你跟住我做,整定等第二朝燒,好快趣就識架喇.
臨去燒之前,師傅用一隻細嘅匙羹,喺個膠桶仔度,《畢》咗一PAT嘢出嚟,嗰PAT嘢發出剌眼嘅熒光,只見江師傅將PAT嘢撈落去啲墨魚同埋雞腳度,一細PAT已經可以將一大膠盤肉染成橙色,嘩!呢啲係乜野料呀?咁勁嘅!師傅話呢啲係工業染料.唔係啩?容乜易食壞人架?江師傅話食少少無事嘅,跟住又係嗰句:呢行個個都係咁做架喇!我喺呢度奉勸各位,喺街邊見到橙色嘅墨魚同埋雞腳或者生腸,千祈唔好買嚟食,因為肯定對人體有害而無益.
差唔多4點鐘,我同師傅推啲嘢去燒.個爐成5呎高,用鐵蓋蓋住,鐵蓋上面有一個可以開關嘅窗口仔.
江師傅首先將啲炭用水沖一沖,原來要將啲炭粉沖走,以防止啲炭一路燒一路啪啪聲,將啲炭粉變成炭屎,彈到四圍都係,部份會黐喺啲义燒或者燒鴨度,咁就唔係咁好睇.佢倒啲火水落啲炭度,一點就著,不過要燒一陣間,等啲火水味燒走晒先至好掛啲肉入個爐裡面.個爐裡面有個鐵圈,江師傅掛大約十隻鴨入個爐度,佢話記住鴨肚向住中間嘅爐火,因為肚腩肉厚,受火多啲.
佢跟住再加上兩排用义燒針穿好嘅义燒,然後冚好個蓋,咁就大功告成.一爐炭可以燒15分鐘,換句話講,15分鐘就要加炭,通常义燒15分鐘就燒好;鴨就要20-25分鐘,如果燒過龍嘅話,啲肉就好似 柴皮咁,你話好唔好食喇?但如果燒得唔夠時間,就會血淋淋,啲客見到會走夾唔透!所以掌握時間好緊要.
义燒喺加完炭嘅時候要拎出嚟,跟住將冚喺面頭嘅報紙拎走,然後成抽浸落預先準備好嘅糖水度,嗰啲糖水係由麻糖加水開稀造出嚟.浸完糖水之後,跟住《擎》乾,再掛番入個爐度慶大約5分鐘,啲义燒會變得立立令,睇見都流口水;至於啲鴨,一般要焗住燒20幾分鐘,如果喺嗰個時候拎出嚟,你會呆一呆,因為啲鴨皮唔單只唔脆同埋重係保持入爐之前白嘥嘥嘅顏色.我之前提過話個鐵蓋上面有個窗口仔,查實頭嗰20分鐘主要係將隻鴨焗熟,跟住將個窗口仔打開,由於有空氣對流,你會見到啲火舌喺個窗口仔度飈出嚟,3分零鐘左右,啲火會將鴨皮扯到變成火紅色同埋脆卜卜,
喺呢個時候,要將啲鴨拎出嚟,如果唔係,就會燒燶晒.啲鴨掛喺度燒嘅時候係頭向天,拎出嚟之後要將個鴨頭向下,咁鴨肚裡面嘅醬料先至會由個肚流返去鴨頸度,經過個鴨肺嘅時候,由肺部嘅微絲血管,一路滲透全身,隻鴨先至有香味.我係度講就好似好容易,之不過要將隻鴨燒到成隻卜卜脆,控制個火同埋幾時拎啲出嚟幾考功夫架.我試過用個勾將隻燒好嘅鴨喺個爐度拎出嚟,點知隻手腕掂到個爐邊,痛到我一縮手,成隻燒好嘅鴨咁就跌咗落爐底,結果臨尾香,江師傅見到都禁唔住搖搖頭!
原來啲油用嚟做腸粉同埋河粉,
唔怪得知啲腸粉咁滑喇!照咁睇,啲腸粉同河粉食得多真係冇乜益喎!
應有儘有,每晚都高朋滿坐,由黃昏7點開到深夜2點先至收舖.啲野食唔係好差,不過貴咗少少,咁點解重有咁多人幫襯?原因係位置方便,你可以將架車泊到埋枱嘅側邊,一路食一路睇住部車,唔駛四圍搵位,所以成功除咗天時同人和之外,地利都好重要!
睇吓個錶,重有大把時間先至夠鐘學整燒鴨,我見無乜勢藝,咪走過華記同嗰班伙記吹吹水.喺舖頭側邊見到祥哥,佢係華記嘅淥麵師傅, 見佢將條魚乾喺個炭爐上面烘完面又烘底,我問佢喺度做乜?佢話喺度煨緊左口魚乾,煨到咁上下條魚就會脆,跟住將佢磿粉,然後溝埋啲鮮蝦同冬菇度,用嚟包雲吞,
咁就會惹味好多.唔怪得知佢啲麵咁好賣喇!一於記住,有朝一日開雲吞麵檔,可以照板煮碗.查實做生意咁鬼辛苦,搵到錢都無命享喇,但個心重有咁嘅念頭,你話係咪好居吖! 行過少少,見到另一個伙計喺度攪緊煲粥,我就哄埋去學吓野,原來啲粥煲得咁《綿》係有啲繞妙嘅!我見到個伙記喺啲粥滾番有咁上下時間,竟然落咗成大碗豬油,
原來落豬油喺煲粥度,啲粥會滑好多,又食唔出有油嘅味道.有啲人去大排檔,諗住清清地,健康啲食碗明火白粥,點知啱啱相反,估都估唔到會食咗咁多油落肚.
睇到咁上吓,聽到江師傅嗌開工,嗱嗱聲返舖頭,預備泡製燒鵝,查實一般燒臘舖燒嘅都係鴨,不過鴨鴨聲唔好聽,加上鵝貴過鴨,故統一叫燒鵝,當然間中都會整啲燒鵝出嚟賣,不過價錢貴好多.江師傅喺下晝已經將啲鴨喺個冰箱拎咗出嚟,放咗落個膠盤度解涷.我哋首先將啲鴨洗乾淨,然後將花椒,八角,
葱頭撈埋落啲鴨粉度,鴨粉係由味精,糖,鹽按比例溝成嘅.隻鴨由個肚下部正中央位置劏開約6吋,只見師傅將啲料用手塞晒入個鴨肚度,跟住搽渾隻鴨肚每一個角落,師傅問我有冇留意隻鴨個肺係無掹走到,原因係啲醬料溶咗後,會沿住鴨肺,滲入鴨嘅不同部位,咁隻鴨先至夠味.所以第日收啲鴨返嚟嘅時候,千祈唔好投訴話劏得唔乾淨,連個肺都懶得掹走!
入晒啲料落個鴨肚之後,再用一條大約7吋長嘅鐵枝,俗稱鴨針,將隻鴨肚連埋,
再用水沖乾淨.跟住師傅咗鑊熱水,用手揸住條鴨頸,擺落啲熱水度拖一拖,將黐喺鴨身上面嘅醃料沖淨.我依家喺度交代吓隻剛鴨劏完咗之後,劏鴨師傅會利用氣泵將啲氣打入鴨皮同埋肉嘅空間,廹駛皮同肉分開.所以當師傅用熱水拖拖隻鴨嘅時候,喺冷縮熱脹嘅原理下,隻鴨會變成漲卜卜.師傅唔知幾時預備咗一桶帶有酸味嘅液體,佢話要將啲液體小心淋落隻鴨身度.唔可以翻淋,即淋完再淋,因為如果某部份淋多咗,嗰部份燒出嚟就會比較深色同埋燶啲.所以淋得唔均衡嘅話,隻鴨燒出嚟嘅顏色就唔會一笪深一笪淺,個賣相認真無得頂!
我即刻問師傅嗰啲液體點溝出嚟嘅?點知師傅剩係肯講由糖水同醋溝出嚟,至於份量比例係幾多比幾多呢?師傅就咋咋啼啼話遲啲先至教.呢啲咪中國嘅傳統智慧囉 - 教曉徒弟無師傅!
好啦,淋完啲鴨之後,就好似《浪》衫咁, 用個鈎
將啲鴨逐隻逐隻掛起,之後開大兩把牛角扇,牛角扇喺當時嚟講係最勁嘅風扇,
咁過咗無幾耐,有一次啲鴨燒完出嚟有啲唔係好妥,其中一隻白嘥嘥嘅? 江師傅話你班友仔一路做野一路發夢,話咗你哋架喇!嗰隻鴨無淋到糖醋囉!你搵鬼買喇!死人江師傅,幸災樂禍,窒頭窒勢,我都唔示弱咁話:你信唔信我可以賣咗佢呀?師傅話:好呀!賣到我就切個頭俾你當櫈仔坐.嗰日我同阿貴一齊企檔,有啲客見到隻咁嘅鴨都好奇問係點解?我就解釋話呢隻鴨係我哋嘅新嘗試,因為有啲人鐘意食燒鴨,但又怕熱氣,我哋就專登唔燒到啲皮咁脆,迎合一啲客人嘅口味.今日試燒一隻咁大把,買就趁手!又真係估唔到喎,有個阿伯話想試下,要咗個下裝,有幾個客都唔執輸,結果唔駛一陣間就賣晒!我好得戚咁同師傅講:做生意講食腦嘅!日本仔將啲爛鬼飯團炸脆,加啲糖,然後包裝得靚一靚,貴貴都大把人搶住買.啲野嘅質素唔得嘅話,用銷售技巧搭夠咪得囉!江師傅你明唔明呀?我故意大大聲咁講.師傅俾我吹到碌大雙眼!我話:執到喇你!好彩我對你個頭無乜興趣,費事坐汚漕我個籮友!
過咗成個月,開始習慣呢種非人生活,我同拍檔阿貴喺呢段時間學咗唔少嘢,由醃製义燒,燒鴨到燒出嚟賣,都叫做學得七七八八;阿貴由於成日留喺舖頭幫手,佢已經可以單獨企檔斬燒臘同埋收錢.佢同我講話依家搵埋搵埋,都唔夠俾啲師傅人工,如果要有錢贃,一定唔可以請伙計,所以要快啲學識晒佢哋啲嘢.阿貴講得好有道理,故此我一得閒就同阿鍾傾偈,順便睇佢點斬料.佢同我講,切嘢嘅時候,千祈唔好伸啲手指出嚟,如果唔係,分分鐘手指都無埋.跟住話我知,工多藝熟,佢一拎上手就知舊燒臘有幾重同埋收幾多錢,如果吓吓要睇個秤嚟收錢嘅話就蚊都瞓.大家可以睇吓去開街市買餸嘅阿嬸,佢哋一拎起啲餸菜,就知夠唔夠秤,所以千祈唔好呃佢哋.查實評估啲燒味價錢唔係好難嘅啫,例如一隻鴨要賣60蚊,咁半邊咪賣30蚊囉,上裝同下裝就14蚊同16蚊囉,如此類推,雞同义燒都係咁計.
我見到阿鍾收完錢之後,無洗到手就繼續斬燒味,嘩!好唔衞生啫,啲錢咁汚漕!咁重未算,斬完燒味之後,佢跟住喺枮板隔離個水桶面,拎咗條布出嚟扭一扭,就用嚟抹乾淨把刀同埋個枮板.我等個客走咗之後就同阿鍾講,我話佢收完錢應該抹吓雙手,咁斬料先至衞生,重有呀,嗰桶洗潔精水撻撻,抹過個枮板同把刀之後,應該要用清水過一過啲洗潔精,先至好切嘢俾啲客.打靶鍾平時都幾好老脾架,點知嗰朝好似食咗火葯咁,一句質埋嚟:係咁架喇,唔滿意咪炒我囉!咁啱江師傅入嚟打圓場,佢叫我得閒去其他燒臘舖睇吓!個個師傅都係咁做架喇!所謂形勢比人弱,我即刻沙冧話我只不過提少少意見啫,阿鍾唔駛咁勞氣喎!老實講,我條氣都唔係好順,專登搵一日去附近嘅燒臘檔睇吓,發覺打靶鍾真係無講錯,個個師傅都係收完錢就斬料,而抹嘢嗰塊布都係長期浸喺啲洗潔精水度.自此以後,我買燒臘會揀一啲有專人收錢嘅燒臘舖先至買,同埋唔駛佢哋斬,我會成舊义燒或者成隻鴨拎走,情願返屋企辛苦啲自己斬比較穩陣啲.
我好快趣就已經搞掂收錢嗰PART,開始學斬料.嗰把刀比我喺屋企用嘅重得多同大得多,雖然我斬得唔係好快,但都叫做可以做到呢份工,阿鍾見我話想學野,即刻話俾機會我,實則乘機走去隔離森記打牙骹,佢話如果人多搞唔掂,大聲嗌佢就會即刻彈番嚟架喇.嗰日生意一般,我斬咗半朝,開始覺得都唔係好難啫,呢啲手作野,好快趣就上手.為咗喺啲客面前搔下QUALI,我開始玩吓花款技巧,咁就瀨嘢喇!記得其後有個阿嬸嚟買义燒,諗住用最短嘅時間切好包俾佢,即時使出連橫刀切法,突然感覺到隻手指尖有少少麻木,大鑊,原來一吓唔覺意,將隻食指頂部嘅一塊肉連部份手甲一齊削甩咗,我唔可以俾個客知我咁屎,惟有忍痛用條抹枮板布住隻手指,嗱嗱聲將啲义燒草草包好,個客一走我就大嗌阿鍾返嚟頂住,阿鍾見到我住隻手指塊布索滿血,知到我切親隻手,跟住幸災樂禍咁話:切親手係表示你重未夠班,切多幾次先喇!唔好以為做啲哋呢行好容易.正打靶鍾!老細都敢窒!我都死雞撐飯蓋,話啲义燒唔夠鮮色,所以咪加啲血落去等啲义燒靚啲囉!之後諗起都有少少唔安樂,啲义燒都唔知有冇沾咗我啲血,不過應該無害啩!
自從開咗燒臘舖之後,平時玩開嘅朋友,又多咗一個好去處,一有時間就會嚟燒臘舖飲吓酒食吓燒鴨吹吓水.我同阿貴都好豪爽,唔靚嗰隻都唔俾班FRIEND食.班友仔除咗食之外,又鍾意玩吓斬燒臘.有一次,賣剩咗一隻鴨嘅上裝同埋一隻雞嘅下裝,師傅交帶,隻鴨嘅上裝賣14蚊而雞嘅下裝賣20蚊,點知個朋友攪錯咗,將隻鴨嘅下裝賣20蚊,由於個街坊識得森記,向佢投訴話我哋賣得貴,以後都唔會再幫襯!又有個街坊話我哋好似玩玩吓咁,將啲义燒切到一粒粒,都唔知係咪出嚟搵食嘅!我發覺我哋間燒臘舖似娛樂中心多啲,好多老友有一時間就會嚟打吓躉食吓嘢或者斬吓燒味.
眨吓眼又過咗成四個月,有一晚收工返舖頭幫手,阿貴話嗰朝有個衞生幫嚟過查牌,跟住話我哋觸犯衛生條例,要傳我哋公司上庭.吓?乜咁大鑊要上法庭!阿貴重話個幫辦臨走時話要搵個代表,帶埋公司授權信,早啲到庭應訊,如果唔出席嘅話,分分鐘俾法庭通緝!嘩!好大件事喎!我同阿貴講,唔駛坐監啩?阿貴話問過森記,無牌剩係罰錢嘅啫,定啲嚟!
好快趣去到上庭嗰一日,我同阿貴整定份公司授權信,睇清楚張傳票,應訊時間係早上10點半鐘,地點係粉嶺法庭4號庭.我預早攞咗假,嗰朝我哋叫阿鐘同江師傅睇檔,我哋就上庭應訊.前人講得好啱,所謂生不入官門,死不入地嶽.我哋兩個咁大個仔第一次上法庭,我話唔驚就真係呃你.
我哋去到4號庭,見到門口有好多人出出入入,時間剛剛好,10點15分,我哋兩個戰戰競競咁進入法庭,原來入庭嘅時候要鞠躬 .個庭幾乎坐滿被告人,我哋剛搵到位坐低,就聽到個法官問被告人:你認唔認帶咗3 隻烏蠅入境?
被告人係個中年男人,佢同法官講:我承認!依家罰你9千蚊,即每隻罰3千!吓?呢個官有冇搞錯?入境嘅時候點會留意有冇烏蠅黐喺自己件衫上面啫?如果一吓唔好彩,黐咗唔止3隻,咁咪好大鑊?真係離晒譜喎!你話啲食物裡面有烏蠅要罰都講得過去,但喺黐喺件衫度跟埋入境要罰,就都幾寃枉!呢啲係乜鬼法例呀!咁我哋單畸士照睇唔會輕得去邊?呢次真係唔走佬都唔得!
個官跟住問嗰被告人有冇其他野想補充?個男人話:法官大人,我哋啲小市民好多時唔知邊啲合法同邊啲唔合法?咁咪對我哋好唔公道!
正癈話!烏蠅都唔識分?我心諗.跟住個官喺枱側邊拎咗一張彩色嘅POSTER出嚟,上面印咗十幾種動物同飛禽,列明受保護嘅動物同禽鳥,未經許可帶入境,會遭受檢控.法官指住一隻黑鷹咁話:你唔須要識佢哋,只要對吓個樣就知道乜野可以帶,乜野唔可以帶,嗱!呢種烏鷹係受保護鳥類,未經授權攜帶入境就觸犯法例,明唔明白!吓?原來自己擺緊個大烏龍,攪錯咗添!法庭審緊嘅係《烏鷹》
而唔係《烏蠅》!
雖然重未輪到審我哋單畸屎,不過聽吓審案都幾過癮.下一個被告係被控亂丟垃圾,我心諗應該無得拗啩.點知呢位大叔同個官講:我無亂揼垃圾,我只不過將個汽水罐擺咗喺欄杆上面,所以唔算揼垃圾!但係法官話:欄杆唔係放置垃圾嘅適當地方,你對於控罪毫無悔意,依家罰多你100蚊堂費,總共450蚊,如果你唔認罪,我會將案件押後排放期再審,你認唔認罪?大叔俾法官教訓一輪,死死地氣咁話:認罪.
跟住輪到審交通案件,被告係個後生仔,佢被控揸車《咳雙白線》.法官問佢認唔認罪,佢話唔認,因為佢感覺前面架車好似想死火,所以被廹超越嗰架車.官問:咁嗰架車最後有無死火呀?後生仔答:我爬咗佢頭,唔係好清楚,可能之後死咗火都唔定.咁你即係唔認罪喇?法官話:我依家將你件案押後到8月11號審訊.
我個心諗,低你死!唔遵守交通標誌重死撐!隨後突然聽到書記嗌出一個熟識嘅名稱:廣達燒臘!吓?乜咁快輪到我單畸屎!我即刻起身答:到!有無帶公司授權書?有!我跟住拎出去俾個書記再轉俾法官睇.個檢控官話告我哋無牌經營熟食檔.法官問我哋認唔認罪,我就解釋攞熟食牌係好困難,個法官問:咁你即係唔認罪囉喎!我連忙否認,跟住大聲話:法官大人,我認罪,請求從輕發落!法官跟住判罰款1千元.好彩唔係太貴啫!法官跟住話:如果再犯,會重判!快啲申請番個牌喇!有頭髮邊個想做癩痢?鬼唔知阿媽係女人咩!不過,我揞住良心答:知道喇法官大人.
上完庭一身鬆晒,同阿貴一路食飯一路講番間燒臘舖,覺得檔生意真係前途似《咁》,既無前景又無近景!呢幾個月連皮費都搵唔夠,重要每個月倒貼幾千蚊添!我同阿貴講,一日最衰都係嗰個福頭,如果唔係佢,我哋唔駛今日咁折墮!阿貴話江師傅都同佢講過,話我哋呢檔野好難做,人流太少.如果唔請伙記,自己做番,仲可以捱番一年半載.佢見到我哋依家咁嘅環境,都唔好意思再做落去.我同阿貴講,睇落《源》就無得開,唯有節流,一於炒咗阿鐘,以後由你担大旗做企檔師傅.
炒咗阿鐘之後,皮費輕咗,但生意依然無乜起色.所謂屋漏更兼逢夜雨,有一朝我好似平時咁返燒臘舖幫手,去到閣樓正想將吹乾咗嘅鴨拎去燒嘅時候,發覺有部份鴨嘅表皮,俾野咬到溶溶爛爛,數一數,有成6到7隻,我即刻講俾江師傅聽,佢睇完之後話係啲老鼠嘅傑作.
老鼠?係真唔係呀?啲鴨用條幼繩掛起晒,照計隻老鼠咁肥,無乜可能可以沿住條咁幼嘅繩,爬上爬落隻鴨度噃?我半信半疑,師傅話唔信你搵晚伏吓佢哋喇!
到咗第二晚收舖之後,我一於同阿貴匿埋喺閣樓度,通宵吼吓係咪有老鼠作反.雖然己經凌晨12點幾,但閣樓仍然充滿陣陣熱氣,我哋冇開燈,屏息以待,我揸住棍,準備同啲老鼠搏過,替啲鴨報仇!不過周圍又焗又熱,都幾辛苦.等咗成半個鐘都唔見有乜動靜,我望吓阿貴,佢嘅眼神話俾我知,千祈唔好發出任何聲音,以免功虧一簣.
如是者又等咗半粒鐘,我開始覺得眼瞓,就喺呢個時候,我聽到有啲吱吱吱喳喳嘅聲音,成個人醒晒,望吓阿貴,嘩!乜野人嚟架,見到佢仲係金睛火眼,望實啲鴨.我開始有啲緊張,揸緊棍,就喺嗰個時候,喺黑暗之中見到幾點紅光,沿住條繩一路爬埋啲鴨度,喺微弱嘅光線之下,嚇然見到有成隊老鼠,約莫5至6隻,喺條繩上高爬行.
阿貴向我示意,一齊撲上去抽啲老鼠,我將呢幾個月屈埋屈埋嘅怨氣,用盡九牛二虎之力,一棍向其中一隻肥老鼠毆落去,佢應聲撻咗落地,七孔流血.其餘老鼠發覺被伏擊,即時雞飛《鼠》走.
有兩隻慌不擇路,竟然走咗入厠所,阿貴同我即刻衝入去,跟住關埋棟門,然後開燈,作困獸鬥,舊式唐樓嘅厠所幾大吓,阿貴衝入厠所嘅時候,連棍都跌埋.佢隨手住個膠袋套咗喺隻手度,就喺厠所面狂追隻老鼠,嚇到隻老鼠亂鬼咁跳,重彈到成3,4呎高添,我都被佢嚇親,幾驚佢跳上我個身度.阿貴真係好野,趁住隻老鼠再彈高嘅時候,一手用將隻老鼠抓住,監生將佢《練》死.跟住佢再追另外嗰隻.嗰隻老鼠眼見同伴遭逢不幸,更加驚慄,亂衝亂撞,阿貴不斷咁追,點知一吓唔小心,成個踎厠踩爛咗,隻老鼠就喺個缺口度走甩咗,算佢命大!
經過呢次教訓,阿貴搵咗幾個老鼠籠番嚟,一於要班老鼠《鴨》債血償,結果晚晚都發市,好過我哋檔生意.
最近次次都買剩野,蝕到阿媽都唔認得!相融約莫一個月,又收到傳票上庭,起初以為罰錢搞掂,點知呢次除咗罰錢之外,主控向法庭申請多一項禁制令.我哋返去同江師傅講,佢話出咗禁制令就唔可以再開舖,佢都打算同我哋講,佢會搵過份新工,而我哋呢間舖周圍嘅環境,唔適宜做燒臘舖.就算江師傅唔講,我都做到無晒癮,反而知道將會執笠嘅時候,我同阿貴覺得一身鬆晒,嗰晚走過去華記擦咗餐勁嘅,跟住《光榮結業》!
雖然我哋蝕咗有限錢,不過就嘥咗好多時間,作為人生嘅一種體驗,有啲朋友安慰我哋,話呢啲經歷,用錢都未必買得到!呢種講法,就真係見仁見智!估唔到喺幾十年之後,嗰次嘅經歷竟成為我呢次網誌嘅主題,咁係咪真係值得呢?你哋話喇!
(完)


text:
Saturday, March 8, 2014
飛機餐
26 comments:
免費商務位, 真係恨死隔籬咯.ReplyDeleteReplies
唔好恨呀,你人工高比錢買飛一樣咋.Delete
你橫掂都經上海, 點解唔停返幾日玩下又食下上海野呀...港龍既膳食不嬲都唔錯, 尤其佢依家同國泰聯合左就更多款...韓航都唔錯呀....有好地道既拌飯食^^ReplyDeleteReplies
臨時决定經上海走,住喺上海啲朋友都唔喺度,下次再經上海至得.Delete
港龍飛機餐真唔錯,上次我喺首爾返香港,上唔到班國泰機,無緣食佢嘅飛機餐添.
坐商務真係"零舍不同",瞓個覺都甜D!ReplyDelete
記得細個時阿爸成日話港龍係天上有地下無--->指佢得一架機飛咗上去就無第二架喺陸上,好無聊,但好攪笑 XDReplies
飲番杯紅酒,仲好瞓呀!Delete
我估你都有好多你阿爸啲幽默真傳.
我坐長途機全程都眼光光, 不過有時我都扮下瞓架, 尤其是隔離個位唔識既好想講野ReplyDelete
我好享受搭飛機架, 睇戲打機打到唔想落機. 如果有免費機票當然更開心!ReplyDelete
飛機餐有珍珠雞,比我實笑出聲.Replies
嗰日我見到啲蘿蔔糕都由心笑出嚟,你知我哋呢度就算坐五個鐘飛西岸都喺俾兩塊餅乾咋.Delete
港龍的飛機餐算是數一數二好吃的,比國泰的餐有誠意.ReplyDeleteReplies
我都估唔到原來飛機餐都幾好食.Delete
免費商務位>> 羨慕ingReplyDelete
我一諗到要坐十幾個小時回家探望家人就打冷震, eek !ReplyDelete
如果有免費的,我會成日飛囉.ReplyDeleteReplies
我成日返架,試過得四日都返.Delete
有免費機票,飛多幾次都唔緊要.ReplyDelete
嘩,頭等既飛機餐果然正好多丫ReplyDeleteReplies
我最想試吓國泰嘅頭等飛機餐,不過無咁嘅機會喇.Delete
係咪我要求高呢? 我覺得個頭等日本餐個樣好唔得喎... (以頭等嚟講)....ReplyDeleteReplies
美國航空公司係咁上下喇,所以就算國泰貴咁多,好多香港人都係要坐國泰,唔坐美國啲公司.Delete
JackieReplyDelete
~我覺飛機餐已經進步咗好多!!
~其實, 我都鐘意食, 但我坐飛機, 唔係太要求食個方面, 我反而想我自己和行李, 全部整整齊齊,好安全咁到達目的地. 飛機啲人又係正正經經, 我就happy!! 但當然有啲好嘅野食, 會係bonus 啦!!Replies
我唸北美嘅人對飛機餐要求唔大,好多時根本無飛機餐添,不過亞洲嘅航空公司就好注重飛機餐,我有冇飛機餐都冇問題,因爲我冇俾錢,哈哈.Delete


text:
估唔到新居要入伙三星期後先可以出場同大家見面~
因為…因為大屋搬細屋,唔止唔見一籮榖,仲唔見哂啲收藏嘅空間~ 結果一直仲有幾箱嘢無開箱就咁喺廳中間過咗一個禮拜又一個禮拜~
最後決定要將佢哋趕出呢間屋~ 咁趕去邊呢? 我哋搵咗一種好似迷你倉嘅服務,不過唔使自己拎去倉度,而係佢會上門收送~
好喇~ 所以直到今個星期終於個廳終於都似返個廳喇~
宜家個客廳有梳化,有電視,有鋼琴~
當然仲有用嚟上網寫blog嘅筆電喇~
至於飯廳方面,餐枱同餐椅喺呢個角落陪我哋食每朝嘅早餐~
飯廳嘅後面就係開放式廚房~ 同之前嘅廚房相比,呢個真係細咗一截,所以一定要向高空發展搵返多啲空間出黎~ 見到成幅牆都係層架同掛通就大概感受到喇~
咁洗手間呢?就同之前差唔多大細~ 好在都係有個大枱面,可以放好多Mommy嘅扮靚用品~
另一邊就係花灑淋浴間~ 用趟門,唔怕啲水飛哂出嚟~
不過淋浴間又係原本無乜擺嘢嘅位置,所以Daddy都自行加設咗一啲置物架~
咁睡房又如何呢? Daddy Mommy嘅房除咗應有嘅雙人床,仲有Yuki之前嚮舊屋個廳放玩具嘅組合架~ 因為宜家呢度嘅廳同Yuki房都實在搵唔到地方安置,所以唯有放入Daddy Mommy房囉~
登登登登~ 最後到Yuki嘅房間嘞~
一入門口有張學校式小書枱及椅~ 貪佢細得嚟啱啱放得落果個位置,兼且呢張枱椅都可以調較高低,應該可以用好幾年~
另外呢邊係一張大人size嘅單人床~ 係用返之前Yuki喺舊屋瞓地台果張床褥~
咁點解仲有個BB用嘅床邊圍欄呢?
因為Yuki雖然唔係BB嘞~ 但係都仲係太反瞓喇~ 一晚之間可以由床頭到床尾再返床頭,其間再加頭腳位置作多個高難度轉體變換位置~ 所以Daddy Mommy深信如果無嘢圍住張床,Yuki應該一晚會跌落地無限咁多次~
由床上嘅角度望返過嚟~ 就有Yuki自選顏色配搭嘅衣柜~ 雖然比起之前間房細咗,但係總算最重要嘅幾樣嘢都有喇~
搬咗嚟呢度三個星期,最開心係可以坐幾層電梯就去到爺爺嫲嫲屋企嘞~
期待喺呢間新居留下一啲美好嘅生活點滴同回憶啦~


text:
恭喜!恭喜!今日,孫柏文首 先想恭喜因湊女忙碌,而讓咗篇幅畀我嘅《利字當頭》一欄總舵主利世民兄.恭喜佢同阿嫂喺禮拜日添丁!噚日朝頭早,我打電話畀利世民恭喜佢嘅時候,佢仲話, 雖然特區政府上個禮拜先至出口術話要打壓啲祖國大肚婆,今個禮拜陪老婆去醫院生仔,已經見唔到有祖國嚟嘅大肚婆.唔通特區政府變成聯儲局或日本央行,一出 口術就見效?我仲記得上個禮拜寫咗一篇文章,話因政府會打壓啲祖國大肚婆,不過又唔會即時實施,所以會見到大批大批嘅大肚婆喺實施限期之前蜂擁來港.不 過,如果利世民兄嘅經驗,唔係個別事件,咁就真係好在嗰篇文章嘅題唔係《一注獨贏買大肚婆湧港》.
唔發牌就唔使孭鑊
講番正題,孫柏文噚日睇到一篇關於一間食肆無牌經營嘅新聞報道.嗰間食肆名叫「板前壽司」,係一家連鎖式日本餐廳.
無 牌經營嘅分店,位於旺角登打士街柏裕商業中心家樂坊一樓.呢間「板前壽司」,聽聞人頭湧湧,生意滔滔,根據基本市場經濟學,啲嘢應該食唔死人,甚至可能好 好食.不過,唔知道點解,政府遲遲未發出牌照,等佢可以有牌經營.其實,無論係食肆或酒吧,甚至舞蹈學校,發牌制度根本已經去到擾民嘅地步.
呢啲發牌條件,往往出於保護消費者嘅出發點而制訂,不過,今時今日已經去到就連消費者都覺得討厭.我曾經多次話過,官僚唯一考慮係會唔會「孭鑊」,唔發牌就唔需要「孭鑊」.
官僚最想見到嘅香港,就係冇酒吧,食肆嘅香港.大家都知道,我哋嘅家,我哋嘅香港,飲食文化扮演一個非常重要,肯定我哋身份嘅角色.
好多因為官僚唔發牌而消失嘅食肆,往往就係因冇牌而從此從我哋嘅集體回憶中消失.大家如果曾經參與過「保護天星」或被保護人士嘅行動感動過,今次就要來一次轟轟烈烈嘅公民抗命.
原先,今日呢寫篇文章,絕對唔需要將該分店嘅地址完完整整重複一次,不過,今日孫柏文就係希望大家可以跟住地址去嗰間分店,幫襯佢哋.保護集體回憶,你同我都有責任,大家不如挺身而出去食(柏裕商業中心嘅)板前壽司!
噚日同尹思哲兄講起呢單嘢,佢都覺得為咗公民抗命(柏裕商業中心嘅)板前壽司值得支持,所以我哋已經訂咗枱,呢幾日之內就會去.如果有緣,希望見到大家!
孫柏文呢幾日內就會同尹思哲兄去( 柏裕商業中心嘅)板前壽司擦番餐.


text:
講返雕塑,女嗰件係擺喺奧斯陸市政廳前面嘅廣場,男嗰件就放喺韋格蘭雕塑公園,都係遊客必到嘅景點.無論本地人又好,遊客又好,都見到佢地有帶埋細路去睇,似乎唔覺得有乜好避忌.咪以為淨係西人先係咁開放,好多亞洲遊客都係咁架.如果喺香港,呢兩件雕塑實會俾淫嬸處評為淫褻物品啦.因為兩件雕塑都係三點盡露,而且重要部位又冇刻意簡化,仲要擺埋個大開中門嘅姿勢添.
淫嬸處豬公當然唔會理係咪藝術品,亦都唔會關心作者想表達乜.佢地有一套簡單而明確嘅標準,總之按本子辦事就掂.其實咁嘅手板眼見功夫,使鬼嗰班有識之士做咩,求其個阿嬸做都得啦.一套侏儸紀嘅標準,加埋一班豬玀紀嘅人,真係唔出事先怪.
結果真係出事嘞,淫嬸處豬公居然搞笑到將大名鼎鼎嘅大衛像列為不雅物品,要幫佢著返條褲仔先可以公開展出.雖然事件最後俾法庭擺平咗,但係就已經笑死晒班簋佬.香港仲話係國際都會,其實喺呢方面完全追唔上國際步伐,甚至比大陸更保守.
講到大衛像,忽然諗起一單陳年舊事.記得中一歷史教科書有一張大衛像嘅相,女同學都唔覺得有問題,不過就有個男同學無聊到用水筆幫大衛加咗條泳褲仔.估唔到見多識廣嘅淫嬸處豬公,思維竟然會同上世紀嘅一個初中生完全冇分別.
本來有個咁嘅淫嬸處已經夠頭痕架嘞,但係偏偏又有明肛社呢衛道組織喺度推波助瀾.佢地雙劍合璧,真係天下無敵,誓要將香港帶返去石器時代.明肛社提倡嗰清規戒律真係十分惡頂,連自慰都話唔俾.本來人地教派嘅我都唔理得咁多,但係佢地成日高調咁投訴呢樣,投訴嗰樣,連非教徒都要搞埋,我就睇唔過眼嘞.
最經典就係幾年前嘅中大學生報情色版事問卷事件,到而家仲記憶猶新.份問卷問埋晒關於亂倫,人獸,多P,同埋性幻想嘅,不過裏面就冇繪影繪聲嘅描述,亦見唔到有鼓吹呢嘅意圖.呢禁忌唔係話唔講得,如果真係想探討呢問題,或者更深入去做學術研究,喺學生報發表絕對冇問題.不過我就見唔到份問卷有乜學術成份,我覺得班學生只係貪玩,想觸及一社會禁忌啫.咁嘅內容當然唔叫得做雅,只會令人覺得無聊同埋品味低俗,俾人砲轟都好正常.但係明肛社竟然小題大做到走去淫嬸處投訴,而學生又死都唔肯認錯,單就越搞越大.後來淫嬸處仲將嗰期情色版評為二級不雅,有關學生可能要負上刑事責任.好彩後尾法庭推翻咗淫嬸處嘅不雅評級,班學生先可以甩身.
睇返成件事,學生,明肛社,同淫嬸處都令人好反感.先講明肛社,明明係芝麻綠豆嘅小事,但係就要搞到上淫嬸處,分明係想置學生於死地,枉佢地仲成日講神愛世人!到淫嬸處嘞,佢地又係用埋晒豬玀紀標準,將低俗無聊評做不雅,真係唔知佢地個腦生咗喺邊度!評級成日俾法庭推翻,難為佢地又唔覺得瘀,真係佩服到五體投地!至於學生,佢地係始作俑者,受教訓係絕對應該.不過佢地死唔認錯,仲要扯埋言論自由同學術自由嚟講,真係不可救藥!講言論自由都算嘞,佢地有自由發表的咁嘅,人地都有自由鏟佢地.至於用學術自由嚟做擋箭牌,呢樣先俾佢地激死.如果真係有人以為中大嘅學術水平低到咁離譜,就絕對係累街坊,連我呢個中大校友都映衰埋!我交咗咁多年稅,原來係資助咁嘅人讀大學,條氣真係好唔順!


text:
2016年5月10日星期二
Speckfest熏肉節
其實同維也納啲乜乜節差唔多,都係賣嗰啲嘢.唔係特別多熏肉賣囉.
呢附近一個足球隊SV Horn.
呢隊球隊最近新聞有報導,因為有幾個日本球員.新聞訪問咗啲居民對日本人代表佢哋出賽有乜感受.
我攞咗佢哋嘅poster數過, 有七位日本人呢.
話說呢隊球隊被日本人收購咗.之後引入日本教練同日本球員.佢哋嘅球賽會有日本食物賣㗎.
32 則留言:
好似有啲拍烏蠅feel無乜人來睇熏肉節回覆刪除
會唔會有和果子派呢?回覆
薫肉主要是豬定牛?回覆刪除
好似肉絲都冇條喎回覆刪除回覆
薫肉時時都見,有乜好影呢.刪除
鎮仔人少攪乜鬼啦!趁早摺埋佢.回覆刪除回覆
我見你講啲嘢,同肉都乜關連.回覆刪除回覆
我覺得係搵個借口搞活動啫.刪除
唔係特別多熏肉賣囉<-- 所以王子都無影到,哈哈~回覆刪除回覆
仲有係薫肉時時都見,冇乜好影刪除
連王子你都唔知有呢個燻肉節,咁証明一定係麻麻啦!回覆刪除
- 回覆
唔係bacon,似Prosciutto o個d.刪除
新聞訪問咗啲居民對日本人代表佢哋出賽有乜感受 <-- 咁究竟有乜感受啫?講啲唔講啲 :p回覆刪除回覆
因為我聽唔明啲鄉下話囉.刪除
會唔會你係閒日去,到周末可能好多人呢?!!回覆刪除回覆
呢日係星期六嚟喇.刪除
熏肉只有賣,冇得試食架?回覆刪除
SV Horn 係咪好出名架? 足球呢樣野, 我真係唔識回覆刪除
人丁單薄,個主辦單位好求其回覆刪除


text:
Monthly Archives: June 2013
世青狂牛
唔經唔覺世青盃分組賽又打到最後一輪,表現比較穩定都係班鬥牛勇士,可能係基本訓練充足,所以暫時唔會有青黃不接既現象,其他既好似南韓可以有啲驚喜,神秘既伊拉克亦可大放異采.
西班牙可以續大國腳之後,呢班年青小將又可以封為王者,宜家佢哋兩戰兩勝得6分,排A組榜首出線希望甚濃,而呢組最大既威脅就係現時排名第二既法國隊,近年法國人才配出,好多年輕小將都出國搵食,有咗啲外流經驗,使到班波在技術上豐富咗,喺世青盃班波在技術上的確係好,但係華而不實,好似英國既阿仙奴咁得個"搓"字,有攻勢但係又入唔到波,最尾一輪分組賽會與西班牙正面交鋒.
呢場波應該都係西班牙會秤先啲,因為無論在攻守方面都可以算得上OK,真係人腳有番咁上下,而法國頭先都講過,對住死守既美國隊,喺領先一球既情況下被逼和,西班牙在世青盃期間既比賽中,都係喺半場就領先對手,所以半場主勝可以一捧,而半全場可以揀埋個主-主,應該好分過齋博佢哋贏,喜歡既不妨參考一下.
洲際盃奇兵
洲際國家盃呢個星期六舉行,大熱巴西,西班牙,意大利,不過應該有黑馬可以突成功既,首先講下A組有主辦國巴西,意大利,日本,墨西哥.
而墨西哥應該可以突圍而出取得出線權,因為墨西哥年輕球員為骨幹,以打整體快速戰術見稱,相反巴西以個人技術為主,意大利就以巴洛迪利為主既打法,日本近況亦唔係咁好,最近喺世界盃外圍賽既表現亦係好一般,所以墨西哥可乘勢而起,墨西哥有小豆,同杜斯山度士等年輕球員,再聯合2012奧運腳,應該喺發揮方面完全冇問題,可以一捧.
而B組就有世界盃冠軍西班牙,同組既有尼日利亞,烏拉圭同首次參賽既大溪地,除咗西班之外,烏拉圭應該係奇兵一路.烏拉圭有射手蘇亞雷斯,卡雲尼同轉做後上中場既科蘭等,可謂火力強勁,相反尼日利亞只靠整體防守戰術,真係攻弱守強,而大溪地喺欠缺大賽經驗之下,難免成為該組既魚腩-予取予求.論人腳烏拉圭應該可以同同組對手周旋,且可以順利出線,可以一吼佢做冠軍.
投注站軼事-我要安田
話說某個星期日跑馬,會轉橎日本既安田紀念,喺當日去咗投注站落飛,真係估唔到又有故事發生,正所謂"好嘢又嚟!".
今次遇到個發咗狂惡既中年壯漢,真係好心急咁嗌-"XX老味,安田呀!安田呀!",有個女職員拿拿臨走埋去想處理呢個查詢既期間,個中年壯漢又响度發癲,猛咁嗌"安田响邊",言語之間個壯漢,就使用佢極之專業既粗言穢語,真係好耐都未聽過咁流利既,搞到個女職員頭耷耷咁,最後都係不歡而散.真係好多人都係可以响危急關頭,做出啲令人意想到不到既嘢,所謂潛意識行為,香港人真係要放輕鬆啲啦.
今日又有場世界盃南美洲外圍賽厄瓜多爾對阿根庭,呢波場認為係入球細同埋受讓既主場可以一吼,阿根庭作客高原地區,表現一般.而主隊厄瓜多爾近態回復水準,近三次主場錄得全勝,仲係大比數咁擊敗對手,相反阿根庭在乎美斯係咪落到場踼,真係無咗呢個Key Man,表現差得好遠,好似無咗靈魂咁,個個喺度發夢,有波唔識交又唔識射,捧佢哋好似揼舊錢落鹹水海.呢場波真係吼番受讓既主隊好過,起碼係自己地頭點都會打高啲既,另外入球細都會可以兼顧.
投注站軼事-呢個阿叔好搞嘢
上星期六諗住去投注站落飛,點知遇到一啲趣事,好想响呢度同大家分享下,嗰日下晝經過投注站,就入咗去買下波咁啦,撞正嗰日有馬跑,人山人海咁,條龍排到鬼死咁長,喺當時就搵嗰位填飛啦,填填下聽到有人响度嘈,話唔知啲乜鬼換咗騎師都未改咁既事,有時真係好話唔好聽,跑跑下至話更換騎師,啲投注站職員真係會做唔切更新.
因為好多時臨場先至話換,要馬會方面搵到合適而又符合條件既騎師至換得,所以有時真係會唔夠時間,同埋連貼唔切個壁報板,呢我覺得唔係問題,但係嗰個阿伯好似狼狗咁咬住唔放咁,捉住咗個投注站職員去問長問短咁,仲係用好大聲既語氣,搞到成個場都知咁.有時真係得饒人恕且饒人,何必大動干戈,搞到場面好尷尬咁,其他人以為你响度發癲,其實資訊既嘢真係用唔到文字去傳達,可改用另外一種方式去傳達,可以用聲音,影像等謀體去傳達,經此一事認知道世界上各樣人種,各樣心態既人都有,真係世事如棋局局新,亦會知道用其他途徑可以傳達資訊,希望人人都會靈活變通就好嘞.
今日想講一場阿甲就學生隊對拉魯斯,首先講下現居榜首既拉魯斯先,呢隊一哥作客認真麻麻,近五場作客賽事得一勝三和一負,最近一仗輸俾聖馬田聖祖安1:3,而主隊有入波能力,倒不如吼下入球大啦,博佢好分嘛.
東瀛雙絕
週六有兩場日本波都幾好心水,一場係FC愛媛對住札幌岡薩多,另一場係北九州向日葵對大阪飛腳,呢兩場波客勝既機會好高,宜家嚟同大家研究一下.
首先講講FC愛媛對札幌岡薩多嗰場,呢場波主場既愛媛近況真係麻麻,近期踢既八場波僅得一勝,其餘就一和六負,而客隊喺作客賽事中近四場波錄得三勝一和既紀錄.相比之下,客隊現時狀態的確勝主隊一籌,仲有呢場波相信會是入球大,因為主隊近來失波頻頻,而客隊攻擊力亦不俗,所以入球大都可以吼.
另一場係北九州向日葵對大阪飛腳,先講講飛腳近排表現有復甦跡象,主客四場波全部勝出,反而主隊面對上游球隊可以頂得幾咀,有時甚至可以守和半場,到下半場才潰不成軍.形勢造就客勝既機會,因為客隊名氣甚大,會想升返上頂級联賽,現時只有贏波盡快確保升班資格,才是上策,所以值得捧場.
阿根廷南美做“大”~“哥”
鷹擊長空
背水一戰
英倫花旗
聽晚有場兩場U21既歐洲國家盃分組賽,其中一場係英格蘭對意大利,應該係同組既大戰.講番英格蘭最近十場主場成績九勝一輸,對住弱旅可以大炒,面對強敵亦可以守和或悶和對手.意大利就有名牌效應,其實表現只屬一般,近期作客十戰七勝一和兩負.不過今勻英格蘭有主場之利,兼且受讓可以一博,因為剛才都講過英格蘭响主場,真係可以頂到兩咀,就揀佢既下盤,應該唔會衰得去邊,仲有入球細都可以揀,因為英格蘭主場對強隊非常之頂得住,入波好少既情況下,入球細當然係首選.
美國聽日都有一場獨頭戲費城聯對哥倫布機員,呢場波係互相鬥攻之局,入球大應該係首選.往績近四次對賽有三次開出入球大,而呢三次都係由哥倫布機員取得勝利,主隊無論主場同作客都有球必應,入球率好高,客隊喺作客既表現亦相當不俗,不如冷吼個客勝,回報都唔曳,呢場波一於吼呢兩瓣,是但一開瓣都有銀分.


text:
Oct 27, 2011
THURSDAY
Jayden is 18 months and 2 weeks old today
今日我要返工呀
K baba 陪Jayden 返學
今日班小朋友又開生日會啦
我都好想去啊, 最衰要返工 !
今日係孖仔開2歲生日會呀
真開心
o^_^o
今日冇同Jayden 影相
點解會咁gei ?
我都唔知
點會唔記得ga
其實我都預左K baba 日頭唔同Jayden影相
但係我放工返到屋企居然唔記得影
哎
到今日打blog先發現冇相
哈哈, 今日係20-11-2011啦
我以為轉左part-time之後, 會有大把時間打blog
原來唔係lor
Full-time 媽媽仲忙過返工
Jayden 一日到黑ma ma聲
唔理佢又唔得
真係咩自己時間都冇呀
堅持每日一blog
因為我要記低每日發生gei事
最多遲十幾廿日先補打blog
遲打好過冇, 起碼記低每日發生gei事
o^_^o
yeah
之前都堅持每日最少一相
但今日又失敗左lor
>_<
激~死~我~啦~
Jayden 前2日開生日會gei小禮物
又幾靚wor
好快我都要幫Jayden 預備小禮物排俾佢d同學仔啦
(嘻嘻, 仲有成5個月, Jayden出年4月先開生日會)
期待


text:
第 2次做親子勞作, 一睇個美勞袋
咦~ 今次似乎簡單D 喎
剩係得一張A4 SIZE o既填色紙咋喎,
正在盤算叫小齊自己油左佢之際, 佢話...
"老師話唔係就咁油咖, 要整到凹凹凸凸咖!"
我問: "下? 點凹凹凸凸?用咩整?"
小齊又唔係講得好具體, 我估個意思係要有d 立體o既部份~
咁我就話不如剪個風箏形狀出o黎懶立體啦, haha
我屋企有d scrapbooking materials, 又拎出o黎比佢用
小齊揀左一 d 出o黎備用
我比左D scrapbook 用o既背景紙佢, 叫佢自己剪個風箏形出o黎
媽媽幫佢用海綿膠紙貼
跟住用學校派o既蠟筆油油其他o野, 再睇下點裝飾啦
小齊話老師冇講用咩油咖喎, 即係自由發揮啦,
咁我見上次用左水彩, 今次試下蠟筆啦
小齊真係幾喜歡畫畫, 佢油顏色油得好專心
大致油好喇!
接住到裝飾o既部份, 媽媽冇o野多, 貼紙無聊 o野最多,
o係個百寶箱揀 D 出o黎比小齊用
好多我都唔記得o係邊度買, 行街買又有, 去旅行買又有, 淘寶淘又有, 仲有d 係 N年前 (做女果陣)買落o既, 有返咁上下歷史咖~
Jackie Bear o既 Masking Tape 就記得啱啱果次去台灣o係清境間紙箱王買o既
媽媽同小齊一齊貼埋d 貼紙
最後小齊再畫埋兩舊雲咁就搞掂晒~ 又有貨交啦 YEAH!!
暫時小齊都幾enjoy 做親子美勞功課, 我諗緊不如下年幫佢報d 畫班等佢學多d 技巧
唔知有d 咩畫班比較好呢?!


text:
港式生活更新版
港式生活新版加入無線逢星期日下午新聞後做亞星既電影﹐做完強伯父就做上海灘賭聖﹐之後做千王之王二千﹐總知就一定係亞星.禁D香趕人禮拜日實晏起架嗎﹐禁第一餐落街食茶餐廳﹐就會食住飯體亞星﹐衰然個個體過百九幾次﹐但係臺臺都會繼續望下個電視﹐然後傳來咭咭笑聲.
上禮拜六終於的起心肝整隻假牙﹐過程復雜搞左成兩個鐘先出番黎﹐個護士又唔惦﹐吸口水支野成日整到我好想嘔﹐以前熟手個個都唔會禁既﹐都唔知幾舒服.整完自己一個人行落西九龍九場行街﹐之後鴨寮街的金蛋﹐買左支相機LEG架﹐五十皮﹐遲D再去錄影.
行完番黎去左港灣間爛鬼茶餐廳食飯﹐渣到無倫﹐食肥牛雪菜河粉喎﹐都唔知咩黎既.
上星期五晚開心呀﹐同MARK﹐減﹐丈食飯﹐係奧海蛋﹐上左風月強食飯﹐去到岩岩滿晒﹐無人走﹐蛋左好耐﹐稔住走﹐又岩岩比位我地.坐低肚餓到爆﹐係禁叫野﹐寫單隻女唸急口令禁﹐比亞減鬧爆拒.食下食下﹐最尾都淨番好多﹐點知比我後來KO晒﹐嚇死拒地﹐今餐主題圍妖亞丈參加高佬的婚宴﹐之前亞丈都問過我會唔會去﹐我話梗係唔會啦﹐好熟咩.亞丈為人噸厚﹐面面俱圓當然一口答應﹐重參加埋BACHELOR PARTY添﹐講番成渣舊同學既名﹐笑到我同MARK LUI癲禁濟.我同MARK LUI點會去呢﹐不屑﹐唔岩傾﹐成班友帶住假面具做人﹐重要做番讀書個行添﹐好野啦﹐長情呀呢班友﹐無論對住朋友同份工都長情啦.


text:
2012年8月20日
相隔兩星期, 園內出現各種有趣的小變化!
對上一次入樂園玩嘅時候係8月6日,過咗兩星期,昨日入去嘅時候,發現有啲小變化喎!( 呢個Blog開始慢慢多返啲關於 香港迪士尼樂園 嘅文章,大家會唔會唔慣?千祈唔好啊,因為 東京迪士尼之旅2012 嗰啲真係就黎講完,我都好唔捨得 >_< )
第一個小變化相信係比較矚目嘅一個,就係 美國小鎮大街 嘅新商店啦!之前已經露出天幕部份,而剩下嘅圍板亦終於拆埋啦!原來佢叫做 Victorian Collection!
以後能夠經過呢間新商店來往 百貨店 同埋 大街糖果店,相信一定會方便好多!
曾經,我覺得個天幕同周邊建築物好似唔係好夾;但見到整間商店嘅外型之後,好似好睇咗!事實上,響大街上步行的話,呢間商店都唔係好突出,行到好近先會顯眼啲.
另外,雖然 灰熊山谷 只係開幕冇幾耐,但都有繼續加新裝飾架!昨日就發現新加咗一個 灰熊山瞭望站 嘅牌,上面印有關於 灰熊山 各項景物嘅資料.咁樣就可以令一啲新黎到 灰熊山谷 嘅遊客更加了解到呢個小鎮嘅歷史同特點啦!
迷離莊園 係三個擴建園區之中最遲開幕嘅一個,其實亦係我最感興趣嘅一個,值得我繼續關注!而家每當我入樂園,總會行下經過 迷離莊園 嘅小路,睇下 迷離大宅 以及其他設施有咩新進展.今次入去,雖然大宅好似冇咩大改變,但周圍建築物就開始慢慢拆除帆布.( 冇影到相,抱歉!)
雖然 灰熊山谷 只係開咗一個月左右,但我真係好期待下年春季開幕嘅 迷離莊園!只好繼續靜候...
訂閱: 張貼留言 (Atom)


text:
大宋係中國史上一朝,趙氏,南渡避金人前後,分北宋,南宋,都汴京同埋臨安.
宋朝之前係處於分裂局面嘅五代十國.宋朝立國皇帝趙匡胤本來係五代後周一個禁軍將領.一次佢出兵打仗,中途發生陳橋兵變,趙匡胤黃袍加身做咗皇帝,自此宋朝立國.宋朝經過趙匡胤同佢細佬宋太宗趙光義嘅努力,終於統一咗全中國.
宋朝係一位作風比較進取嘅朝代[1],因為宋朝要面對嘅係兩個強國──遼國同西夏.遼國同西夏經常都蝦宋朝,宋朝需要喺財政上落多啲工夫.其中最出名嘅係「王安石變法」.
之但係遼國滅咗之後,取而代之嘅係金國.金國佔領咗宋朝大半土地,宋朝被迫南下,最後建立咗南宋.南宋一直都只能夠守住江南,再都攻唔番,最後重響1279年俾蒙古人消滅.
宋末帝昰同帝昺,走難過香港一帶,九龍城留有宋王臺古蹟,以作紀念.
宋朝一路同北方一啲國家對立,好似遼國,金國,西夏等等,打仗打唔贏,俾人迫到簽和約,向呢三個國家進貢.一路到蒙古人消滅為止,都係咁樣.
宋朝係一個比較注重經濟嘅朝代.宋朝嘅皇帝對外都係以銀兩或者布匹同外族講和,相當於而家嘅「金錢外交」.北宋嗰陣嘅首都汴京(家下嘅開封),係宋朝喺北方嘅經濟重心,主要都係對外貿易為主.而喺江南沿岸重有多個通商口岸,買賣貨品到南洋等地.


text:
大家都問我,到底Bibi會考成績ok,有咩獎勵喎?我地點慶祝喎?
老實講,讀好d書,係做學生既本份,考到好成績,已經係對自己既鼓勵啦.仲駛獎咩呀?Bibi亦從來唔會要求獎品既.
”唔駛啦,考到好成績,已經係對自己既鼓勵啦”呢幾句係Bibi六年級時,姑姐問佢想要d咩既時候,佢答返人既說話,係後尾姑姐同爸爸傾開計,又講返俾爸爸知既.
至於話果日係原校註完冊之後,我地有咩慶祝活動?
首先,就係幫佢嘉勉先,立即買定校服裙,事關佢地學校中六既校服裙係唔同款既,亦都係女生係校內身份既象徵黎.
因為我早餐都未落隔,真係陪唔到佢擦一餐住.所以,就由得佢係肯德基放縱下,食餐炸物,仲飲埋汽水添.跟住去超市買餸,打算晚餐叫Bibi親自下廚煮餐謝師宴俾A-Maths叔叔食.
返到去,佢第一時間開電腦同d同學仔傾下,然後先醒起未通知麥Sir喎!由得佢玩咗幾粒鐘msn,俾佢洽返個靚覺,六點幾先起身下廚.佢都好耐冇咁hea過咯,由於要煮幾味,我就充當執碼既角色,幫佢洗洗切切,等佢可以慳返d時間黎訓覺.
就係佢訓緊既時候,爸爸就拎佢d新校服裙黎睇下.我話:如果你幫隻豬熨埋校服,佢一陣訓醒實會好感激你架!
到佢熨到第三條裙既時候,我就走入房做少少手腳,通水話俾Bibi聽爸爸係廳度同佢熨緊衫,一陣出到去要好感謝佢至得喎,就趣趣地獎佢錫啖額頭仔啦.
今次,原本餐單係蘑菰肉碎煮蕃茄(呢樣佢已經煮過,所以我走咗出廳),菜脯炒蛋(我先煮一份做示範,然後就俾另一份材料佢自己炒),煎素雞扒,灼油菜既.但後尾又唔知點解整咗肉碎菜脯炒蛋喎,咁爸爸咪冇得食?於是我唯有炒多碟蘑菰素雞丁炒蛋,取消咗煎雞扒.整好晒d野,好似到會咁拎去A-Maths叔叔屋企.
蘑菰肉碎煮蕃茄(估唔到呢個不鏽鋼兜咁大食既,半鑊餸都裝佢唔滿呀!)
菜脯炒蛋(我炒果份係底,睇唔到啦,Bibi炒果d就係面,大家睇到晒架啦)
爸爸既蘑菰素雞丁炒蛋
油菜
我今次有相機係身啦,所以可以提供牛B既玉照,我地去到佢都未訓醒
呢個係佢剛剛訓醒既懵樣
有返多少知覺啦,就自己玩
係我手,佢個樣寧舍俊既
去到Bibi手呢,就冇咁好表情啦
至於要返牛B老豆抱咯喎....大家明啦


text:
貳零零柒年拾貳月壹至貳號 - 大東山爛頭營2008(大東山14號屋)
今次上大東又係好好天,但比起上次朦左少少,夜晚望天唔見星星日頭望落山都唔係咁清
依間係14號屋,間格感覺冇咁好,冇18號屋咁歸一,野食方面亦空空如也,冇咩物資留低
可能今次早左上去,多左時間周圍走,食過熱狗飲過湯後時間多到痺,爭d可以訓過晏覺都仲得
天氣相比起上黎亦冇咁凍,感覺當然冇咁好啦,夜晚我地打邊爐及室內烤羊肉牛肉等等
可能人少左,野食都食唔得晒,有點兒浪費,今次因為冇人帶啤牌及uno,所以食完野洗完碗好快就訓覺lu
可能黑仔既關係,我揀左張好食風既床,攪到我訓到半夜要去關埋廚房既窗,但之後都唔好得幾多,背脊陣陣涼但又唔係果尾野喎,哈哈,卒之要起身著多件衫先訓得著
第二朝都唔記得幾點起身lu,食過早餐後就行去上次冇去過既山頭,天朗氣清之濟特然間烏天黑地,唔知有d咩係海邊吹埋黎,開頭我地以為山火後尾睇睇下先知係霧氣,好古怪
番到屋後先知收到俊仔既message先知原來大東都有Geocaching,佢地預備午餐,而我同雪榚就走左出去搵下有咩收獲,原來又係頭先岩岩去過既山頭,激死,搵左半個零鐘卒之搵到了,但我就係咁比隻蜜蜂煩住,攪到影左一陣相睇左一陣就急急走人
番到屋入面,飯已差不多煮好,雖然天氣唔係咁凍,但臘味飯真係好好食
可能天氣好同埋星期日既關係,好多人係度煩住我地食飯又話要入黎又話想租間屋,真係好鬼煩,上次18號屋明明冇咁多人架
食過飯後開始執野準備走人,今次我地係行南山走,冇咁多樓梯,感覺上好行好多,但要係梅窩轉船,有少少唔方便啦,但研究過後,我地下次都係南山走好d,起碼唔洗行樓梯行到嘔,上次隻腳痛左幾耐呀陰公


text:
( 3-AUG-2013 SAT )
今朝 8 點起身 餓到呢 本來想喺屋企樓下食完先番工 但覺得咁樣好似好趕咁 最後都係去到菇場附近先食 唔知係咪餓過龍 所以食咗一半已經好飽 真係點都食唔落囉 ~
次次星期六都好忙 自己部腦又唔得 要去另一個同事個位度做 佢部腦慢到呢 平時 5 分鐘做嘅嘢變咗要 30 分鐘先做完 真係人都顛呀 所以 d 時間過得好快 做幾做又到放工 lu ~
因為去 Mega Box 我會番九龍灣 join 里奧大人一齊坐 van 仔去 離遠見到架 van 仔好開心啦 點知里奧大人無帶銀包 又要番屋企拎 咁唔緊要啦 我都想番屋企換袋 ~
天氣又焗 又一來一回行黎行去 雖然慢慢行 不過搞到我都有 d 唔舒服 本來我勁想去 ikea 食嘢 但我最後話飲茶 好想抖下呀 ~
前菜 ( 蒜蓉雲耳 ) - 間唔中食雲耳唔錯架 清清腸胃 ^^
食到 3 點幾就周圍行下啦 天氣報告又話有驟雨 都唔想行戶外 如果唔係想去銅鑼灣影高達 ~
又無咩地方想去 但我勁想打邊爐 所以最後決定去家姐屋企喇 ~
買完皮帶就準備走 因為約咗家姐喺新都城等 點知勁多人等 shuttle 諗住打的又係勁多人 最後我地坐 van 仔 喺家姐屋企附近等佢算喇 好感恩去到即有車 仲快過家姐添呀 不過我同里奧大人都唔記得家姐屋企條路 所以要佢車埋我地番屋企呢 ~
( 我覺得黑雲似條魚 白雲似鯨魚咁呀 )
6 點半開始打 打到差唔多 8 點半 食埋生果又同 d 狗仔影相 再抖陣之後家姐就番屋企喇 ~
( 我打完嘅時候 覺得牙肉同條脷好痛呀 所以勁飽都要食哈蜜瓜呀 )
番到屋企里奧大人做公司嘢 我就翻睇中國好聲音 睇到差唔多 1 點先瞓 但其實又唔係好眼瞓 不過都要瞓啦 聽朝要番教會呀 ~


text:
Anyway因為佢味道正宗,都會有下次嘅.
2013年11月17日星期日
扣分
Anyway因為佢味道正宗,都會有下次嘅.
66 則留言:
在奧地利吃日本菜貴嗎﹖回覆刪除回覆
個鐵板燒唔係响你面前燒架?回覆刪除回覆
晚市先o係你面前燒. 我呢個位可以見到佢燒架.刪除
如果樣樣嘢都講究,可能再會貴D, 最緊要食材新鮮.回覆刪除回覆
擺位,上碟唔使extra o野都可以做到嘛. Anyway佢味道又幾正宗o既.刪除
架野唔係芽菜就係椰菜架啦 , 仲要唔係當地, 咪就地取材囉.回覆刪除回覆
我又好少見架野有芽菜喎刪除
咁好!有人請食飯!!回覆刪除
要咁正宗係咪要去日本呢.回覆刪除回覆
唔使. 近近地去德國Düsseldorf都可以.刪除
價錢廿歐都算OK啦回覆刪除回覆
HK食我估平d囉.刪除
阿sir點樣擺筷子先至正宗?回覆刪除回覆
喺澳洲食日本野都好貴回覆刪除回覆
o係HK時真係要食多d刪除
王子連筷子放法都有留意,真係心思細緻,應該好識體貼人.回覆刪除回覆
係睇過有關日本人生活習慣o既書啫.刪除
抺茶雪糕加生果.....芽菜又好似騎呢左少少...因為椰菜都唔係難找, 都叫普遍呀~ 椰菜好似岩數D...回覆刪除回覆
有無魚生呀,壽司呀?回覆刪除回覆
有幾塊細三文魚生, 冇壽司刪除
侍應生,廚師同老板係咪都係日本人?回覆刪除回覆
侍應生,老板同部份廚師係日本人刪除
見到相...好似冇乜人客?!回覆刪除
咁你地咪可以專心撐下檯腳...^ ^回覆
鐵板燒呢邊好大油煙味,冇乜人想坐.刪除
日式餐廳, 香港真係周街都係, 但味道未必正宗, 真係正宗果d都唔平,回覆刪除
王子呢分定食, 如果在香港午餐時份可能一百有找, 但晚餐好能都要比多一倍價錢回覆
我都估o係香港食一百有找刪除
喺外國食好難百分百正宗架啦.回覆刪除回覆
口味正宗都OK啦.刪除
最緊要係有人請啫XXD回覆刪除回覆
通常離開本土就唔正宗了~回覆刪除回覆
例外o既係英美澳紐加.刪除
哈哈 , 有得食是旦食住先喇 , 第日返香港順道去日本咪可以食番夠本囉 .回覆刪除回覆
咁又係. 有得食都好過冇.刪除
喺外國好難食到百分百正宗日本料理嘅!回覆刪除
環境看似很高級呢!回覆刪除
食家唔好要求咁高啦! 始終唔係日本呀.回覆刪除
不過筷子個到就真係扣左分羅
地方都好整潔,好食就得啦!回覆刪除
我覺得食日本嘢最平係加拿大呀!!回覆刪除回覆
我去加拿大時冇食過日本o野添.刪除
我諗韓國呢邊食像你這家正宗日本菜,一定比你嗰邊貴囉﹗回覆刪除回覆
原來你o個邊食都咁貴架?!!!刪除
- 回覆


text:
起身食完個cereal生果早餐就揸車出發.
第一站係去Ross Bakery.中間經過金寶鎮(Campbell city),停低去個廁所.
澳洲啲公廁好鬼乾淨!分分鐘仲乾淨過啲商場廁所呀!再喺超市買左些少生果.
跟住就繼續揸多半個鐘到去Ross.但係我哋太唔小心,無check到佢聖誕期間嘅營業時間.原來佢由23號開始放假放到27號先再次營業.
Ross Bakery
地址:15 Church St, Ross TAS 7209, Australia
結果就白走一趟,話晒嚟到,無理由即走架,唯有去佢隔離果間bakery買啲嘢食.
買左個sausage roll同帶子批.
個sausage roll麻麻地,個帶子批係咖哩味嘅,係好多帶子喺入面不過味道只係普普通通.
食完就出發去下一站嘅Kate's berry farm.
Kate's berry farm
地址:12 Addison St, Swansea TAS 7190, Australia
呢到無得自己'宅'生果,只係有得食佢啲莓,甜品,雪糕或者買佢出嘅產品.食左個雪葩同法式薄餅,雪葩同香港食嘅無咩分別,個薄餅就整得幾靚,不過個人覺得太甜,可能因為我本身唔好甜品有關.
另外試過佢啲果醬,覺得士多啤梨係最好味,買左樽帶返香港.
話咁快又到食飯時間,所以下一站係去Freycinet Marine Farm食生蠔海鮮.
Freycinet Marine Farm
地址:1784 Coles Bay Rd, Coles Bay TAS 7215, Australia
由Berry farm揸過去唔使1個鐘.去到巳經係晏晝2點幾,但係都仲係人頭湧湧,排隊買嘢條龍差不多排到出門口.
搵好位之後我就出去買嘢,買左2打蠔,1隻鮑魚刺身,1隻龍蝦.啲蠔唔使講超新鮮,淡淡都有海水味.而且細細隻好易入口.鮑魚好彈牙,幾好食!龍蝦就相對普通左啲,如果可以中式整法同熱食會合我哋香港人口味多啲.
食完有啲唔夠喉!再加多左個牛油帶子同熟蝦.
食完先醒起唔記得同啲熟蝦影相😁😁,食得出係新鮮嘅,不過都係鐘意熱食同中式整法多啲囉.前前後後買嘢買左A$160,即係差唔多$900蚊港紙.
食飽飽之後諗住去Wineglass Bay Lookout,由Freycinet Marine Farm揸返出去會見到路牌指示,揸入去就會去到.去到中途先發覺原來我哋唔記得左買National Park Pass!唯有揸好Bicheno嘅tourist centre到買喇.成惠A$60.個pass有效期2個月,但係跟買果個人嘅姓同車牌嘅,即係如果你或者你朋友喺有效期內揸去啲National Park,除非你哋同姓兼揸返同一部車,如果唔係就麻煩你買過張喇.
買完個National Park Pass就順便去埋酒店check in,因為塔斯曼尼亞呢到啲酒店唔興24小時當值,多數朝8晚6,除非預先通知作安排,如果唔係去到會無人幫你check in,最慘係夜晚無地方瞓.
房間尚算整潔,擺低啲行李之後就立即揸返去,一來一回浪費左成個鐘呀!上到去我哋發覺有啲唔對路,點解行唔到落去沙灘嘅.到夜晚先醒起我哋去錯地方,雖然都睇到Wineglass Bay不過係要去Freycinet National Park先啱!
試過沿小路行15分鐘落去沙灘,但係愈行就愈多樹阻住,最終都係放棄行返轉頭.
喺呢到攪左成個鐘就揸車返Bicheno.返到去個天仲好光,喺市內揸架車四圍兜,去左睇Blow hole喇.
又去左搵間炸魚薯條店買炸魚薯條做下午茶.
即買即炸新鮮熱辣好好味!係無跟茄汁差左啲,比左A$2買盒茄汁.
距離夜晚企鵝團仲有2個零鐘,因為啱啱先食左個炸魚薯條做下午茶,食唔落嘢住.諗住去附近超市買啲嘢是但做晚餐就算.點知6:45去到巳經關門了!原來聖誕節期間收早,今日佢收6:30!唯有搵間餐廳食晚飯喇.超市附近有間中國菜,Cafe同意大利餐廳.中國嘢自己喺香港都煮到,Cafe就只有麵包,唯一選擇只係得喺超市對面果間意大利餐廳,上Tripadvisor睇啲comment唔差,去左問有無位,又點知有一張檯比我哋.咁我哋就選擇左喺呢到食喇!
嚟左咁多日,一次啤酒都未飲過,難得夜晚唔使揸車,食完都係揸2個街口就返到酒店.坐低即刻叫返支啤酒啤啤佢先啦!(雖則只係揸2個街口,我都係飲半支咋,免得有機會犯法!)
睇左一輪餐牌,叫左個Seafood Chowder:好大碗夠2,3個人飲,不過有啲咸同無之前果日飲到果個咁好飲.
一個塔省產火腿+菇薄餅:佢呢間嘢啲pizza係有gimmick嘅,就係柴火烤焗.講真我食唔出同用電爐焗嘅有咩分別,而且批底偏厚,唔似正宗意大利薄餅咁薄.
再加個燒牛肋骨:另一個又係偏咸嘅菜式.而且整得好燶,我唔知係失手定係設計係咁,同我諗嘅牛肋骨有啲出入.
埋單A$72.個人覺得麻麻地!但係無法,鬼叫自己無預備定啲嘢食,又無留意超市幾點收.食完就揸車返酒店休息一下,準備一陣間去企鵝導賞團.
企鵝團booking網址: http://www.bichenopenguintours.com.au/
出發前個零月巳經經email book好左個tour,亦都經信用卡比埋錢,收埋佢個confirmation.Book果陣巳經講好9點會嚟酒店接我哋.我哋亦都預早10分鐘出定去reception門口等,架車比原定時間遲左少少,起初都有啲擔心會唔會漏左定點,不過見到好多人都企喺到等先無咁擔心.9點2到架van先到.坐10分鐘到就到,喺邊到睇我真係唔知道,因為果到黑麻麻,幾乎仲手不見5指.好彩工作人員好醒目,巳經喺停車果個位接我哋.佢哋就係帶我哋嘅導賞員.
導賞員介紹完自己之後就開始帶我哋去睇企鵝,基本上周圍都有,大大話話完到不下過百隻企鵝.成年嘅又有,BB嘅又有.導賞員一路帶你睇一路解釋佢哋嘅習性同生活習慣.可能有人會話自己去邊到邊可以睇到唔使比錢,第一佢有車載你;第二佢有人帶你去睇同解釋比你聽,而且會警告你做咩嘢會影響到啲企鵝;第三佢哋賺左啲錢唔係全部袋晒,會用部分去整啲人造巢比啲企鵝住.如果自己去,可能係省左一百幾十,不過要冒住睇唔到同可能影響到啲企鵝嘅機會.我個人覺得唔值.
不經不覺差唔多一個鐘嘅導賞團就完左,工作人員會帶你利返出去頭先落車果個位,架車巳經喺到standby等我哋載我哋一團人返酒店.返到去又要休息準備第二日嘅行程.


text:
BB Expo @ 2nd
round
今趟真係大出血喇!!!!
係BB展最後一日最後衝刺!!
首先,因為剛好朝早九點半要去會展bid車牌
順利係大約十點完成基本手續去hall 1喇!!
去到會場唔多人呀!
VIP日排到傻傻吓先換到gifts
但last day好輕鬆咁就換到
基本上十點行到兩點多
係過一點後先好多人~
先睇睇今次既free gifts先~~~ 行完BB展先食午餐 呢日換到既free gifts俾VIP日仲多=.=” 先睇睇今次既free gifts先~~~ 呢份唔知係咪free gifts 定係要報名先有(因為好大份,裡面內容好詳細) 其實佢係”五角大戰”裡面個言語治療師既公司counter 估唔到其中一個上過電視既治療師 原來是上進大學暑假活動時既同學 呢個師姐(我相信佢應該係早我 一兩 屆~) 一見上進即帶佢入個counter睇有咩gift可以俾我地 不過搵唔到D for newborn 呢套gift係for 一歲以上 係教D小朋友語言能力 同叔仔個女玩過吓 覺得都好有用~ 師姐話到我地阿B一歲時 可以搵佢教我地用 仲可以介紹D試玩playgroup俾小B 有爬石牆個D體能活動~ 好似好好咁…希望到時join有discount啦!!!
行完BB展先食午餐 呢日換到既free gifts俾VIP日仲多=.=” 先睇睇今次既free gifts先~~~ 呢份唔知係咪free gifts 定係要報名先有(因為好大份,裡面內容好詳細) 其實佢係”五角大戰”裡面個言語治療師既公司counter 估唔到其中一個上過電視既治療師 原來是上進大學暑假活動時既同學 呢個師姐(我相信佢應該係早我 一兩 屆~) 一見上進即帶佢入個counter睇有咩gift可以俾我地 不過搵唔到D for newborn 呢套gift係for 一歲以上 係教D小朋友語言能力 同叔仔個女玩過吓 覺得都好有用~ 師姐話到我地阿B一歲時 可以搵佢教我地用 仲可以介紹D試玩playgroup俾小B 有爬石牆個D體能活動~ 好似好好咁…希望到時join有discount啦!!!
呢日換到既free gifts俾VIP日仲多=.=” 先睇睇今次既free gifts先~~~ 呢份唔知係咪free gifts 定係要報名先有(因為好大份,裡面內容好詳細) 其實佢係”五角大戰”裡面個言語治療師既公司counter 估唔到其中一個上過電視既治療師 原來是上進大學暑假活動時既同學 呢個師姐(我相信佢應該係早我 一兩 屆~) 一見上進即帶佢入個counter睇有咩gift可以俾我地 不過搵唔到D for newborn 呢套gift係for 一歲以上 係教D小朋友語言能力 同叔仔個女玩過吓 覺得都好有用~ 師姐話到我地阿B一歲時 可以搵佢教我地用 仲可以介紹D試玩playgroup俾小B 有爬石牆個D體能活動~ 好似好好咁…希望到時join有discount啦!!!
先睇睇今次既free gifts先~~~
呢份唔知係咪free gifts
定係要報名先有(因為好大份,裡面內容好詳細)
其實佢係”五角大戰”裡面個言語治療師既公司counter
估唔到其中一個上過電視既治療師
原來是上進大學暑假活動時既同學
呢個師姐(我相信佢應該係早我 一兩 屆~)
一見上進即帶佢入個counter睇有咩gift可以俾我地
不過搵唔到D for newborn
呢套gift係for 一歲以上
係教D小朋友語言能力
同叔仔個女玩過吓
覺得都好有用~
師姐話到我地阿B一歲時
可以搵佢教我地用
仲可以介紹D試玩playgroup俾小B
有爬石牆個D體能活動~
好似好好咁…希望到時join有discount啦!!!


text:
觀塘綫調景嶺 財務公司支店検索
調景嶺
調景嶺站是港鐵將軍澳綫及觀塘綫的一個地底跨月台轉車站,觀塘綫的東面終點站,位於新界東西貢區將軍澳調景嶺翠嶺路與景嶺路之間,於2002年8月18日啟用.調景嶺站與將軍澳站相差約800米,該站是觀塘綫唯一位於新界的鐵路站.調景嶺站啟用初期,由於四周只有彩明苑及維景灣畔兩個屋苑,因此車站出入閘人流一直比較少.但由於車站是觀塘綫及將軍澳綫的轉車站,因此,大部份利用車站的人流均為轉車的乘客,當時成為前香港地鐵系統中出入閘人流較少車站之一.直至鄰近屋苑,例如健明邨,城中駅,都會駅及學校落成後,車站人流開始上升,並帶動車站商店的生意,加上位於車站旁的香港專業教育學院李惠利分校及香港知專設計學院的新校舍於2010年9月起啟用,善明邨亦已於2011年4月入伙後,車站人流絡繹不絕.亦有人選擇無須多乘一程將軍澳綫列車的情況下,直接由調景嶺站步行往返將軍澳站一帶.該站附近有街道及設施,包括彩明苑,彩明商場,路向四肢傷殘人士協會,信義會健明幼兒學校,真道書院,港澳信義會明道小學,香港家庭褔利會,健彩社區會堂,基督教樂道幼稚園,寶覺中學,東華三院華都獅子會幼稚園,仁愛堂鄧楊詠曼幼稚園香港知專設計學院,香港知專設計學院,翠嶺路,香港專業教育學院(李惠利),將軍澳華人永遠墳場,維景灣幼兒學校,女青年會,都會駅,城中駅,佛教正覺中學,明愛專上學院,優才(楊殷有娣)書院,健明邨,維景灣畔,匯知中學,善明邨等.


text:
08:39~08:52 | (快速) 中央線中央特快 | 新宿 → 三鷹 220円
09:00~09:05 | コミュニティバス | 三鷹 → 三鷹の森ジブリ美術館 210円
17:21~17:34 | (快速) 中央線快速 | 吉祥寺 → 新宿 220円
(交通收費及詳細資料請往實際交通篇)
酒店:ホテルサンルートプラザ新宿
哩日係我行程中其中一個重點,一向鐘意睇宮崎駿嘅動畫,一直都好想到三鷹の森ジブリ美術館,上次嚟東京時由於朋友唔係太好宮崎駿,無安排嚟到.所以今次係第一個列入必到嘅項目.
朝早八點多就出發從新宿中央線前往三鷹.
貓巴士駅喺JR車駅南口,喺車駅已經見到貓巴士停咗喺巴士駅啦!
行到去巴士駅啱啱準備開車,所以連貓巴士車駅牌都無影就上咗車啦!
一坐底就開車,唔使十分鐘就到達.
落車地方就喺正三鷹の森ジブリ美術館門口
距離開園時間重有成個鐘添!不過門口已經有六,七個人排緊隊啦!
我哋四周圍影吓相先,見到天空之城嘅機械人啊!真係有啲興奮呀!
工作人員見到已經有人龍,而且落住毛毛細雨,所以提早咗十分鐘開園,我哋入咗館後就一馬當先衝上頂樓去同機械人合照先!
久仰大名,今次終於有幸會面啊!
睇到佢嘅背影,背脊有個窿咖!
小路盡頭係天空之城拉普達的中樞石碑.
上面刻了拉普達文字.
龍貓巴士已經有好多小朋友圍住嚟玩啊!我都想玩埋一份,但只有小朋友先可以進場啊!
由於宮崎駿原意希望入嚟參觀嘅人可以用心去睇裡面嘅展品,將睇到嘅嘢記入腦中,所以館內嚴禁拍照.
館內好詳細咁介紹點樣去製作一套卡通動畫,好值得一睇,跟住我哋再睇咗一套十多分鐘關於一對老夫婦同老鼠相撲嘅動畫,雖然唔識聽日文,但都明白內容,好好笑,好好睇.喺小戲院裡面有好多好小好小嘅小朋友,未開場前個個都係到扭計,但動畫一開始,個個小B都立刻靜晒,重聚精會神咁睇,真係好神奇啊!
睇完動畫後,室內嘅展品睇得七七八八,就出戶外走走.
哩間係餐廳,時時都好多人排隊,不過當日時間尚早,所以大把位,不過因為諗住晏就去吉祥寺食松阪牛,所以我哋無喺到用餐啊!
由於室內唔准影相,所以餐廳外嘅洗手盤都係大家影相嘅熱點.
貓貓水嚨頭
地下有個水井嘅物體,落去睇吓先!
水井旁有個Locker位,如果多嘢可以放底身上負擔.
有個靚靚花園
牆上有個窗裝滿煤炭屎鬼呀!
重有喺洗手間都影咗幾張相,因為我自己都覺得洗手間設計都好靚啊!
要睇嘅嘢都大致睇晒,唔覺唔覺就行咗出去出口離開,完全唔記得去返正門同坐喺售票處嘅龍貓影相. 真係激鬼死啊!


text:
真係好大霧, 又落住雨, 凍到好似得幾度咁, 所以最後都用0左原本諗住上合歡山用0既暖包.
經過賣羊飼料0既販賣機, 因為太趕, 所以冇買到, 不過之後有d後悔......
實在太多人又大霧, 根本乜都睇唔到, 只係聽到聲.
不過好彩有d綿羊會周圍走, 陪遊客解下悶.
真係慘, 佢地都成身濕晒.
你都冇買野請佢地食, 佢地梗係唔理你啦.
跟住我地就搭公車到市中心.
如果天氣好的話, 可以買杯starbuck坐0係對面平台果d 檯 再慢慢欣賞高山0既景色.
好難得見到冇被雨水毀壞0既櫻花.
我地都買0左風車同聖誕樹, 連七彩閃燈都只係NT150 @.
其他貨品又靚又唔貴, 所以就算落大雨, 我地都照樣買到一袋二袋.
行完紙箱王, 去埋7-11入貨都只係四點幾, 所以我地call 民宿接我地返去整理一下戰利品, 等到6 點幾再請民宿送我地去食晚餐.
由於民宿只會送到我地去國民賓館, 所以我地要自己向山下再行10 分鐘到餐廳.
本來我地想去雲舞樓, 不過去到發現有太多人, 要等最少個半鐘先有得食, 所以最後去0左見晴.
唔知係咪因為見晴收8 點幾, 而我地7點幾先去到, 所以去到都冇乜食客.
今餐都係擺夷菜.
首先有雲南大薄片, 好似美斯樂惹味d.
菜脯炒蛋, 煎得幾香.
椒麻雞, 有d乾, 美斯樂好d
月亮蝦餅, 唔錯.
錦灑都係美斯樂好食d
清炒高麗菜一樣咁甜
]
洋芋粑粑
4個人食0左8個菜, 都係清晒, 連職員都話" 見到你地食野, 真係好過癮", 莫非我地太大食?
食完飯散步到國民賓館, 再call 民宿接我地返去都只不過係9點到, 今晚又有排玩啤牌.
可惜我地都係咁黑, 結果又輸多接近NT 300.
不過可幸0既係我地終於可以0係深夜時份見到幾粒星星.


text:
聖誔節幾日,到了紐約,在Rockefeller欣賞了跟中環太子大廈外那裸幾近一樣的聖誔樹,到Wall找那隻舉世知名給遊人團團圍著拍照的牛並悄悄地告訴牠我在大牛市裏竟然輸錢,吃過兩餐久違的港式廣東菜,光顧了一分鐘賣廿杯咖啡的老星,搭了無數次地鐵,跟一位貌似杜可風的好好先生吃過茶,見識過曾在一頓飯裏打瀉兩杯水的小女孩,其餘的時間,都在友人家裏.
友人來美多年,家裏有幾百隻vcd/dvd,呢期入了無線八十年代的重頭劇「大運河」,有黃日華梁朝偉陳玉蓮劉青雲吳啟華歐陽振華秦漢等等我認識的花旦小生,劇集背影是隋朝至唐初.自上預科以後,我已經開始沉迷於網上溜連,好少睇電視(最多都係睇youtube同土豆),已經久違左無記既劇集好耐,出國之前,間唔中喺屋企食飯,電視播住既劇集已經好少吸引到我既注意,近年最有印象既大概係黃子華既《棟篤神探》同埋《金枝慾孽》同埋《糖心風暴》,其餘既,都唔係幾記得.
呢套《大運河》都可算係大製作,朋友睇過佢既製作特輯,話當年佢地係番大陸取景既,大家諗下一九八幾年既大陸係咁境地,以我依稀既印象,果時(已經係九十年代初)既深圳仲係一腳牛屎既不毛之地,上到北京買紀念品仲係要去友誼商店用外匯劵既,的士司機竟然未聽過香港呢個城市,家母唯有話自己係個响廣州做小買賣既小資,記住,果時已經係九十年代,八幾年既大陸都可想而知係幾咁落後.
無記上去拍劇,取境既地方一定冇可能响大城市度,去到荒山野嶺連水連電都冇,隨時要自己帶埋發電機上去添,仲未計開飯同埋住宿連埋臨記既問題,我唔知係唔係香港電視史上第一次上大陸拍劇,但,果時有勇氣做呢樣野我己經好appreciate佢地.
睇番二十年前既劇集,唔知係我個人大左,定係真係個社會唔同左.而家既電視劇,角色既忠奸好似冇咁分明,亦都冇咁易估,相對地,我睇大運河既時候,每當壞人出現,個背景即時變左做一啲比較吊詭既音樂,演員又要做一個超級誇張既奸樣,驚死觀眾唔知佢係個奸角咁.有時候又要左大量既無謂對白去交代一些好顯然易見既情節,畫公仔畫到出曬腸.但同時,响字裏行間,發覺以前既對白精彩過而家好多,我覺得某情度上係因為而家廣播條例比以前緊左,尤其係响黃金時間裏面既節目,所以粗俗少少既對白而家完全唔出得街;但係當個角色係一個連字都未必識寫既粗人,佢地講野又點會係好學識淵博武功高強既虬髯客咁文皺皺?
另外,點解啲宮女可以咁樣衰?話曬呢套都係當年既大製作,運得咁多器材咁多星級演員上去,點解唔運多三幾個比較睇得既宮女?
但,一路睇一路就recall緊我讀中史時既苦況.記憶裏只係有隋煬帝開過條大連河,佢有個friend叫宇文化及,係做過咩就完全唔知,亡國既原因都莫過於係個皇帝昏庸無道同埋天災連年.果時讀中史係令人最想死既一科,又悶又多人又多重覆但重覆得黎又有少少唔同,考試問親X代亡國原因基本上全部都係亂吹出黎.呢幾日匆匆咁睇左廿集大運河,起碼,我都輕鬆地記得有楊素楊廣李淵宇文述宇文化及社伏威等人及其事蹟.
點解,中史教科書唔可以寫得生動有趣些少?又,點解etv唔可以搵tvb拍,起碼,吸引到我既注意力先啦.


text:
唔知點解最近有好多朋友去咗旅行(唔係四月先復活節連放五日咩),仲要十個有九個都係去日本,日日喺facebook睇大家嘅旅行相,再加埋知道米高今個月尾會去日本出trip,真係恨到艾菲心癢癢,恨不得丟低燒腩仔一個喺香港,暱喺米高個喼到跟佢過去影櫻花,但現實係我哋已有共識,今年內應該唔會去旅行,唯有的起心肝寫埋個就來隔咗一年,幾乎爛尾嘅北海道名古屋之旅來止痕啦﹗(艾菲肯寫埋個遊記,相信領隊米高就最開心,事關佢真係催咗艾菲好多次艾菲都無理佢:P)
由於睇天氣報告,知道呢日天氣相對較好,所以米高早就鎖定呢日去小樽,但一朝早起身食完早餐又未夠鐘出發,於是帶燒腩仔去大通公園逛吓,點都叫做影張相到此一遊,之後行吓行吓就去咗時計台,上次我哋入過去睇,都係得D鐘嘅歴史同零件睇,燒腩仔絕對唔會有興趣,所以都係門口影張相就算.
行到返去札幌車站見仲有時間就去咗睇叮噹《Stand By Me》嘅Road Show,有好多個叮噹放咗喺到任人影相,又有隨意門玩,最正係有竹蜻蜓頭箍帶住扮飛,相對香港架叮噹車,日本嘅宣傳真係揼本好多囉﹗
車站樓上間ESTA仲有專櫃賣叮噹嘅紀念品,好克制嘅艾菲就只係買咗張叮噹Post Card寄返香港,同一盒Rement,嘻...艾菲好好彩咁抽到最鐘意嘅時光機呀﹗
夠鐘就坐火車出發去小樽啦﹗第一站首先係去三角市場開餐﹗基本上間間嘅價錢同質素都差唔多,所以我哋見邊間坐得舒服就入去,刺身飯當然係呢到必食啦,另外我哋再點咗兩隻生蠔同一條燒喜知次來食,估唔到呢個燒腩仔超識貨,來咗九日餐餐都唔多願食正餐嘅佢,呢餐有喜知次餸飯居然好畀面咁食晒成碗﹗
食飽就慢慢行落去小樽運河,運河盡頭係個影相位來,我哋當然都有影張到此一遊相,但比起上次來真係多咗好多遊客(特別係強國遊客),我哋等咗好耐先等到一個好人嘅台灣哥哥,好好心機咁幫我哋影張影唔到其他人嘅全家幅.
來小樽除咗去三角市場食刺身飯,艾菲同米高最想就係回味Letao嘅double fromage,雖然宜家香港間中都可以買到來食,但佢個texture真係要現場即食先最perfect,急凍到香港已經係另一回事,而蛋糕怪燒腩仔見到我哋食蛋糕又點會放過我哋吖,最終要order三件一人一件先掂.
之後去玻璃館逛咗陣,米高就又帶咗我哋去西松屋,唔知係唔係呢邊已經算係市中心呢,所以呢間西松屋D嘢相對無之前幾間咁平,但都畀艾菲買到件特價Mickey衫畀燒腩仔,Good!
最後睇埋音樂盒館就走啦,原先見燒腩仔咁鐘意D音樂盒都諗住買返過畀佢留念,但可能第二次來知道來來去去都係呢D款,反正上次已經買咗個絕版音樂盒,就無謂再亂買啦﹗
來嘅時候見到其中一個月台設計得古色古香咁,專登叫米高回程時預返少少時間畀艾菲同燒腩仔影相,估唔到影出來效果又唔錯喎,而車迷見到火車係興奮到不得了,不停邊跳邊大叫「火車呀」,成個大鄉里出城咁,笑到艾菲同米高肚痛咁滯﹗
因為第二日就會離開北海道,所以我哋呢晚出返札幌,喺車站求其搵間餐廳食個烏冬,喺附近逛個圈睇吓電器,再去便利店買定燒腩仔第二朝早餐,就好乖咁返酒店執行李啦﹗
燒腩仔遊日本@2014:
Day 1 HK>札幌
Day 2 札幌>帶廣 part 1
Day 2 札幌>帶廣 part 2
Day 3 阿寒湖>知床 part 1
Day 3 阿寒湖>知床 part 2
Day 4 知床>網走 part 1
Day 4 知床>網走 part 2
Day 5 網走>美瑛>富良野 part 1
Day 5 網走>美瑛>富良野 part 2
Day 6 富良野>蘆別>麓鄉>札幌 part 1
Day 6 富良野>蘆別>麓鄉>札幌 part 2
Day 6 富良野>蘆別>麓鄉>札幌 part 3
Day 7 札幌
Day 8 札幌


text:
中環在線:港交所「神壇」曝光
周松崗李小加匿埋切燒豬
■交易廣場地下呢個機房平時門常關,估唔到入面供奉咗關二哥.周松崗(右)同李小加噚日仲喺入面切燒豬. 夏家朗攝
噚日係羊年第一個交易日,港交所(388)主席周松崗與行政總裁李小加按照慣例出席開市儀式,仲向在場嘅出市代表同傳媒大派利是.但原來佢兩位喺開市儀式後,有一個更加重要嘅任務,就係去港交所嘅秘密「神壇」拜神,幫交易所同香港股市祈福.
1986年沿用至今
港交所呢個「神壇」,地點神秘得嚟其實又好公開,位置就喺正中環交易廣場,即係交易大堂下面嘅巴士站旁邊.由於門口只係得一對鋼門,冇其他指示牌,望落同普通士多房冇乜分別,所以就算平日好多人行過,都唔知道呢度內有乾坤.
呢個「神壇」實際上係交易所嘅機房,早喺一九八六年四會合併之後,交易大堂搬到現址就存在,裏面安有關帝像.
聞說最早期只係交易所嘅技術人員,為咗祈求工作順利,所以喺呢度拜神,後來到咗九十年代,交易所有些少事情唔順利,有人就建議不如每年開市都喺度拜神祈福,前交易所主席利漢釗,李業廣,夏佳理等人,都曾經同埋當時嘅行政總裁一齊喺呢度祈福.
噚日周松崗同李小加出席完開市儀式,就即刻落咗去呢個「神壇」拜神.燒豬同生果當然唔少得,更重要嘅係,佢哋兩位都好神心咁向裏面嘅關二哥上香,唔知係祈求滬港通嘅交投可以越來越活躍,還是深港通可以盡快開通呢?
可能真係拜得神多自有神庇佑,噚日恒指開市冇耐一度向下跌過百點,但最後收市都拗腰微升四點,勉強令羊年首個交易日收紅盤.
李華華
mailto:LiWaWa@AppleDaily.com
李華華
LiWaWa@AppleDaily.com
中環在線 - 李華華 舊文


text:
2014年5月11日 星期日
我的志願做膠官
曾經內地有位小學雞講過:我的志願係做貪官.香港仲叫做有ICAC,所以我話,我的志願當然係做膠官.
上一代會話識得揀,一定要考政府工.以前以為正苦工好悶,咪搞,後來先發覺我俾班唔想有人同佢爭做正苦工嘅人洗腦.做正苦工起薪唔係好吸引,咪同普通文員差唔多,但人地有point跳,出面加個少少就好似恩賜,然後唔夠人又唔請,一味係公司儲空櫈.
做得正苦工就一定要向上爬,要做膠官,當你係職場打份牛工,然後發現個班超級中產膠官嘅年薪高過你月薪,佢嘅年薪先夠俾六百萬上車盤嘅首期.由今日開始,你應該決心做個膠官,膠官最重要係真心膠,只要按本子辦事,面皮成丈厚,一切以阿爺為首.俾人鬧下又點,你月薪係係佢地年薪喎,呢班人眼紅同仇富啫,不值一提.
如果太遲入職都唔怕,即刻加入民賤聯,記住係民賤聯,千其唔好去錯白鴿黨,個邊無做到五十都無得你玩,民賤聯好,錢多,大把錢俾你做街坊福利,爭取個上蓋,然後再做廿幾三十個banner貼晒成條村,做幾年屋村社區野,可以挑戰下做立會議員,唔差,都有廿幾萬一個月,一般OL年薪都無咁多,又可以話悶唔開會.就算去開會都可以照上facebook,睇相,只要識揀啱用嘅保護貼. 但要做都唔好揀議員助理入手,一萬幾千做到死,但你個阿頭月薪多過你兩年年薪,仲要係part time咋喎,街坊有咩投訴咪又係鬧左你先.決定左喇,即使做唔成膠官都要hea做議員!!
訂閱: 文章 (Atom)


text:
食完好豐富o既早點又去左85C買左杯重LATTE飲. 嘆左一陣就行去搭返葛瑪蘭號巴士返台北!! 真係好快, 大約1個鐘左右就返到台北轉運站喇!!!
因為訂左12點o既火車票去苗栗, 所以就去左京站廣場行下Micia. 去到o既時候都仲未開門!
係Micia買左o的DIY用品, 就慢慢行返去台北火車站, 順便去買左便當上火車食, 去7-11買咖啡飲, 我飲左靜岡抹茶咖啡, 都唔錯喎!!!! 點解香港便利店冇o架!!
準時12:00上左自強號就出發去苗栗喇! 係車上就慢慢嘆個便當!! 其實個便當唔算太好食…不過不失啦!
下午1:41就到苗栗, 其實去苗栗係去join 17號舅父, 因為佢想帶我o地去佢新屋坐下然後就同我o地一齊出發去台中, 係舅父屋企坐左一陣就去左佢而家種菜o地方睇下… 以前返台中都有食佢自己種o既菜, 真係好好食o架…而家佢搬左o黎苗栗都有種…下次再o黎就可以食!!
離開菜田之後就上高速公路去台中喇! 因為約左5點鐘去紅豆溝通! 到左台中係中港路真係好塞車, 好多車排隊入新光三越!! 攪到勁塞車….好在最後都趕得切5點前去到紅豆o乍!
溝通詳情請看: 紅豆婚紗之旅 - 溝通篇
完成左溝通之後, 舅父就接左我o地同幾個阿姨一齊去中南海餐廳食飯, 正式宣佈我o地兩個下年結婚喇!!!
食完飯就返左去休息喇, 準備聽日影相相!!
Day 4
今日係拍攝日, 有關詳情請看:
紅豆婚紗之旅 - 拍攝日之造型篇
紅豆婚紗之旅 - 拍攝日之外景篇 (車站)
紅豆婚紗之旅 - 拍攝日之外景篇 (神社+海灘)
紅豆婚紗之旅 - 拍攝日之內景篇


text:
今日我地會去參觀海鹽工場;漁港海鮮市場睇劏金鎗魚,仲可以任食添;再去OUTLET名牌總滙自由購物.
琉球神獸.
早上七點起身,梳洗好就去食早餐.
食過早餐上車出發,酒店負責人出門口歡送我地.
到咗海鹽工場.
坐低抖吓.
食杯海鹽雪糕涼吓先.
辦野攪攪震!
製鹽過程.
再參觀岩鹽展品.
製鹽工場!
館內都有間售賣紀念品店,呢對係琉球神獸.
沙古喇,沙古喇,我又攪攪震.
週圍都有嘅假菠蘿.
上車去漁市場食金鎗魚刺身.
首先放條金鎗魚比我地睇吓先.
梗係要同條魚影張合照喇!
呢位師傅開始劏魚.
手起刀落,乾淨俐落!
話咁快就將條金鎗魚解體.
即劏即食.
食得幾多得幾多.
食飽金鎗魚刺身,再行入去魚市場參觀吓.
全部都係野生捕獲嘅海魚,仲唔貴喎!
買咗即同你整熟,喺現場開餐.
魚市場外海邊停泊嘅魚船.
\
上車離開魚市場,又到午餐時間.
今餐都係食日式定食,仲有師傅教我地整手卷壽司.
用紫菜做手卷壽司.
完成攪掂,我都包得唔錯吖.
仲幾好味添喎.
大人都話攪掂.
食飽出番去上車往碼頭,乘海底玻璃生態觀光船出海.
到咗碼頭,一陣我地會乘搭呢架玻璃底觀光船.
上咗船坐上層,須然晒少少,不過睇風景會清楚D.
隻船駛到景點停低,我地就落倉底從玻璃窗觀賞窗外海底景色.
其實果度得D石頭,魚都唔多,仲細細條添.
睇完海底就回航.
有人喺度釣緊魚喎!
遊完船河就去遊單軌火車河.
呢個站話係日本最南端嘅車站喎!
搭一個站過吓引.
喺呢個日本最西端嘅車站落車.
上車去OUTLET名牌總滙自由購物.
又到晚餐時候.
今餐喺食日式海鮮火煱.
食飽飽就上車番酒店.
呢間酒店喺那霸市中心,設有日式風呂,泳池,房間冇上一間大,绽總算OK喇!
沖埋涼睇陣電視,嘆埋杯奶茶就瞓喇!
請留意下篇第四日嘅行程.


text:
2015年4月8日 星期三
亞視講波隨時冇工開 鍾志光仔:唔想靠老豆入大台 [FACE - 411 - 大專校園] 亞視,BKD_S,MF,
鍾行廉 21歲 教院體育教練及管理副學士 Yr.2原來 Isaac同朋友開咗間公司,雖然連名都未改,但已經籌備緊同旅行社合作搞一啲專睇 NBA的旅行團,仲話賺得多唔多錢係其次,最緊要推廣到籃球. Main Camp 亞視講波隨時冇工開 鍾志光仔:唔想靠老豆入大台 亞視終不獲續牌,原先亂吹王維基會買起亞視,原來係王征 FF!俾佢玩殘又點只香港市民,現就讀教院體育管理副學士 Yr.2, 21歲嘅鍾行廉( Isaac)本已傾好下週二( 14日)首次擔任亞視直播本地甲一籃球聯賽評述,但家陣亞視隨時執笠,份工凍過水.其實 Isaac係大台足球評述員鍾志光長子,同樣流住講波血, Isaac有老豆做後台,根本唔驚冇工開啦,不過佢話:「唔想靠老豆入大台!」後生仔最緊要有骨氣! 鍾志光仔 Isaac從小就鍾意睇波,開電視總聽到爸爸(鍾志光)做評述,所以當正佢係偶像,仲想做老豆接班人:「被爸爸影響,自細就鍾意體育,中五已經申請入 TVB實習做倫奧資料搜集員,諗住鋪路做夢想嘅講波佬,不過 TVB唔多招攬新血,咁啱上年亞視請體育評述員,結果俾我成功入圍,咪焗住同老豆打對台.」不過𠵱家亞視不獲續牌,評述員份工凍過水, Isaac直認只要爸爸向公司開口,要入大台體育組唔難,不過 Isaac始終冇咁做,「我想靠自己,唔想俾人覺得我冇料,全靠父幹!」 亞視不獲續牌,睇嚟 Isaac喺 14日第一次嘅「處女作」,甲一籃球聯賽永倫對晉龍嘅評述隨時冇工開.他亦表示仲未收到通知究竟要唔要返工!網上圖片 咪以為 Isaac同鍾仔兩個喺屋企睇波實會拗到面紅耳熱,原來兩仔爺都齋睇唔講. 做甲一打雜鋪路 唔好睇 Isaac(黃圈)斯斯文文,其實佢睇得又打得,仲係仁濟醫院王華湘中學籃球隊助教. 為咗省靚履歷,向大台評述員目標進發, Isaac就算功課有幾忙,都盡量搵體育有關嘅兼職,中五同年就有幸入咗本地甲一籃球隊福建做領隊助理:「喺大台實習有次出去採訪籃球比賽結識到張志豪(亞視體育記者兼前福建領隊),佢問我有冇興趣幫佢一齊管理球隊,我梗係𦧲飯應,一做就做咗 3年.有時見街場打波勁嘅,又會叫佢哋試下去福建跟操,甚至隊員練波比賽有啲咩唔敢同教練溝通,我就做埋社工角色,好似當佢哋朋友咁傾偈,同教練分享番啲球員感受,所以我同班球員好 friend㗎!」Isaac坦言做咗福建領隊助理 2年,原來並沒有薪金,就算現於另一支甲一隊伍晉龍做,都係零收入,但 Isaac就好抵得諗,「阿爸教落做人唔好怕蝕底,我自己鍾意做咪得囉,有時受薪壓力仲大,𠵱家冇薪我都去做,證明我真係好熱愛體育!同埋我夢想可以同爸爸父子檔主持 2016奧運,𠵱家望落我白做,好似好蝕,咪當學吓嘢兼建立好人脈,等多啲體育界嘅人識我,希望嚟緊 TVB會搵我啦,我唔想靠老豆先入到大台吖!」 做埋遞水 Isaac做咗領隊助理 3年,頭 2年的福建隊友,員工甚至教練都好照顧佢,所以今年想跳出嚟,喺晉龍由零做起,「講真我打波又冇佢哋咁叻,所以我會以朋友關心佢哋,一打完波就遞水,打好關係.」 阿爸唔鼓勵入行 Isaac對體育咁有火,身邊隊友,教練及前同事都大讚佢,不過爸爸鍾志光就唱反調,唔多想佢入行.Isaac(黃圈)入行嘅恩師除咗係張志豪之外,另一位係 Keyman馬啟仁,佢話全靠 Keyman俾機會,可以喺佢間 505 Unit體育經理人公司做實習生. Isaac爸爸 鍾志光 當興趣就得! 做體育評述員當興趣就得,始終呢行喺香港同外國差太遠,不過都相信佢嘅能力,記住呢行係靠實力而唔係人脈,靠人脈只會加速死亡. 甲一晉龍教練 安慶健 幫輕球隊好多! 可能 Isaac之前喺福建做過 2年,所以過到嚟晉龍都做得頭頭是道,好有熱誠,而且佢同啲球員關係好好,幫輕咗我哋好多. 甲一晉龍小前鋒 蔡育霖 好抵得諗! 佢唔會介意我哋叫佢執頭執尾,做好多嘢好似拎飛, book場都唔會 say no,好抵得諗. 蕭芳芳細女採訪 NBA 鍾志光大仔 Isaac,一心想成為籃球評述員,同係星二代嘅蕭芳芳細女張雅琹,一樣熱愛籃球,佢曾經係英華校隊, 2011年仲做特約記者幫新浪採訪 NBA明星賽,訪問過高比同占士大帝,羨慕死人! 蕭芳芳因耳鳴淡出娛圈,大女凱琹 12年婚禮才全家出動,她向傳媒表示對細女雅琹(左)做體育記者大力支持.《蘋果日報》圖片 張雅琹雖然係特約記者,但她好落力,完場後第一時間上前同占士做訪問,毫不怯場.網上圖片


text:
星期日
(創意設計)(超吸晴!馬德里彩色幾何斑馬線)
呢條彩色斑馬線名為「funnycross」,係保加利亞藝術家Christo Guelov嘅作品,佢利用簡單幾何設計同飽和色塊連接起嚟,旨在將藝術,實用性同城市規劃結合,創造出另一種互動式嘅街頭藝術.Christo Guelov唔單止有將斑馬線轉為彩色嘅諗法,其實重希望被忽視嘅斑馬線可以用全新面貌示人,係眾多低頭族岀現嘅世代下,強調馬路安全嘅重要性.結果唔單只吸引到途人關注,亦為沉悶嘅社會注入新鮮感.
星期五
(建築設計)(港人恨唔到 西班牙斜坡絕景靚屋)
一間屋嘅室內設計好反應主人嘅品味,但屋嘅外貌,甚至建屋位置同樣可以令人拍案叫絕.呢間位於西班牙南部薩各夫雷納 (Salobrena) 嘅獨特設計兩層房屋,最特別就係建於一個成42度斜嘅斜坡當中,成間屋可以話係嵌咗入斜坡度,屋頂,外貌幾乎貼住斜坡而建,室內外嘅設計,都絕對係型到核爆呀,連窩居都要爭餐死嘅港人恨唔到咁多.波浪弧形屋簷同外牆,用灰色水泥磚設計,遠睇有些少中國瓦片感覺.下層有個室外泳池,上層主要係睡房,有兩個露台.上下兩層都有落地玻璃,將成個地中海景收埋入間屋度.兩位業主兼設計師 Pablo Gil 同 Jaime Bartolome 話︰「斜坡建屋,要用到好多創新嘅建築技術,亦促進咗建築環境可行性嘅重要思想」.
訂閱: 文章 (Atom)


text:
今朝一早就去咗瀝源健康院檢查,8:30去到攞12號籌,以為無死啦!一定好快走得,點知見醫生嗰時佢度到話BB心跳快,有170幾(正常應該around 140幾喎!),佢建議我都係立刻入威爾斯check吓好D,講真當時我又唔係咁擔心咋喎!因為早個幾星期睇私家都一切正常,而且健康院那些老化的儀器都真係唔係好信得過,但為了安心,咁都要入啦!唉!但政府D嘢真係令人好無耐,個醫生講到好似好大件事咁,叫我即刻入院,但要俾份紀錄登記處影印留底先走得,一等竟然等了廿分鐘,講真如果真係大鑊嘢,死得人啦!仲要我自己坐的士去威爾斯.
去到威爾斯,姑娘話要入院,咁唯有照辦入院手續啦!姑娘問我係咪自己嚟,我話係,我話好小事啫,唔洗驚動D屋企人啦!我問姑娘有無飯食先,無的話我就要通知我屋企人幫我買飯喇!個姑娘就好好笑咁話,其他嘢就未必有,飯就一定有得食,哈哈!咁我就開始咗我威爾斯的一天漫長的留院生活喇!
由於係正式入院,一樣要換醫院衫,有床位,姑娘好好人咁俾咗個窗口位我,仲對住電視,否則我一定悶死,我初初以為check完無事就走得,點知......
換好衫,驗完小便便駁胎心機,check咗半個鐘,姑娘話BB心跳好靚,佢話半小時BB只有兩次跳到170幾,可能佢郁得勁,先會有咁的情況,姑娘話好正常,佢話可能在健康院時咁啱個peak維持得耐咗,醫生先會叫我入院check,姑娘話咪當入嚟參觀吓囉!佢話佢哋係謝絕參觀o架!(有D醫院在產前班時好似有得參觀的)咁我問幾時走得,佢話醫生巡房話OK就走得o架喇!咁我就等呀等!等到12點幾食飯,D飯餸都OK,我都食晒,之後等等吓唔對路,問D姑娘醫生何時巡房,佢哋話唔定o架!兩點幾唔定,有時六,七點都唔定o架!吓!六,七點!? 最後我都要等到六點幾先走得,好彩都趕到同老公食晚飯!
當我走嗰時打俾老公真係嚇死佢,好彩我之前唔打咋!否則佢實一日工作都心不在弦啫!後尾見到佢同佢講個來龍去脈,佢先定D咋!哈哈!希望唔好再有下次啦!因為入院真係好悶.


text:
提起喺 COVA搞到好唔開心,拖住大女 Vianna嘅 Suki話同家姐仲有個朋友去飲茶,搞到咁佢都一頭霧水,唔明點解咁高貴嘅地方,會有咁嘅服務態度;由於餐廳侍應對佢家姐好唔禮貌,會考慮寫信去投訴.
同你吟一吟
俾錢受氣徐淑敏 投訴利園 COVA
上星期六(二十日),八珍收到闊太 auntie電話,話佢喺銅鑼灣利園一期 COVA Caffè同緊班祖國朋友三點三,見到 Suki徐淑敏同兩個女仔嚟飲茶,但坐低半個鐘多啲,就好唔開心咁埋單走.
當日 Suki三個人叫咗嘢飲,之後再要求侍應俾三杯熱水佢哋,但等咗接近十分鐘都未有,於是再同另一個侍應講多次,隔咗好幾分鐘,侍應終於攞住壺室溫水埋嚟, Suki佢哋話唔係要凍嘅,係想要熱水.
如是者等完又叫,叫完又等,但三杯熱水始終都冇出現過.之後,有個應該較高級嘅走埋嚟,對住 Suki其中一個朋友,好唔客氣咁話:你係要好熱嘅水?好熱嘅喎!
一直保持禮貌,前唔該後唔該嘅 Suki終於忍唔住問對方:點解你態度咁差㗎?我哋唔要啦,唔該埋單!
闊太 auntie話最後聽到嗰個較高級嘅同 Suki講:同咗經理講, waive咗張單,你哋走
俾人趕! Suki三個立即起身攞手袋,行到出去外面嘅 COVA Pasticceria-Confetteria,先叫出面啲職員幫佢埋番張單,留喺入面對住嗰班人多一陣都唔願.
嘩嘩嘩! Suki貼錢受氣,俾着其他人,開咗拖


text:
一早titi就哇哇叫 搞到我地都要起身咯
我地三個澡都唔沖 就走左去換泳衣 嘻嘻 出去wet下先
今日要去titi第三個沙灘 大浪灣 之前titi去過石澳 黃金海岸嘛
所以今次轉轉新口味 去下第二個灘喇 大浪灣
是次同行仲有titi姑姐呢 我地吹好晒d水泡呀 水池就出發lu
去到好好陽光呀 唔太曬 又暖暖地 啱晒titi玩
ti爸到以蝸牛嘅速度去租傘 set傘 再去廁所攞水"填池"
過左好耐好耐 titi終於有池池玩咯 好野
今日titi著嘅泳衣都係特價貨 但好靚mami好鐘意呀
最好就係條褲仔包得住條片 fit呀 titi仲著左游水特設嘅防發脹片片
哇 玩完池池就衝出去海邊 titi愈嚟愈冇咁驚d沙同海水喇
我同ti爸之前嘅心血都冇白費 希望好快就比佢學游水啦
玩完水水 就返去同titi影返幾張靚相先 到此一遊嘛
呢幾張個天開始黑喇.....
正當影影下嘅時候 個天好黑呀 好大片黑雲飄緊過嚟呀
噢 mami ti爸同姑姐二話不話執野走喇 但隔離d人仲唔走
有d人仲話 : 車過雲雨啫 唔洗驚 哈哈 呢頭講完 唔夠5分鐘
暴雨嚟啦 哈哈 好彩 我地已經徹退到士多咯 yeah~
過多一陣 冇咁大雨就上車返屋企咯
沖完澡 就同titi嫲嫲飲茶 再之後? 佢地依家打緊麻雀咯
titi就訓緊覺 mami今日覺得自己好xx呀 xx呢兩個字唔講得架
但今日mami有好強烈嘅xx感覺 thanks 老公!!!


text:
星期一, 5月 19, 2014
慢工出細貨
阿 Sir 返到嚟就梗係有好多工程佢做啦 !
其中一個就係要將屋企前門嘅小園圃翻新嘞 !
本來上手業主有種落咗 D 雜樹仔,
不過就比較雜亂;
又經過幾年嘅風霜摧殘,
所以部份矮樹仔就已經枯死咗 !
真係睇到都唔開胃 !
早幾日阿 Sir 趁天氣好就動工嘞 !
首先佢翻起晒 D 泥土,
將 D 枯樹移走,
然後逐少逐少咁將 D 枯枝雜草執走,
竟然都有幾袋枯枝垃圾篩出嚟喎 !
真係唔可以睇少 !
再將 D 仲有生機嘅水仙花回歸花圃 !
第二日我同阿 Sir 去 " 園藝店 " 買咗 D 花苗返嚟,
然後佢就等太陽落咗山先將 D 花苗移落花圃 !
唔好睇少呢 D 功夫呀 !
兼且佢鍾意慢工出細貨,
佢前後用咗三個幾鐘先整理完晒 !
真係點會唔服咗阿 Sir 呢 ~ ~ ~
星期六, 5月 17, 2014
一分錢,一分貨!
月頭喺 Currys 攞到嗰張 Voucher 之後就立即訂咗另一個牌子,
訂嗰陣又話五個工作日就有貨,
點知都要等咗兩個星期先有貨 !
雖然係要加錢去換呢部 Kenwood ,
但真係物有所值 !
而且仲可以買 D 配件一齊用.
同細囡豬商量過,
最後都訂咗個 Pasta Marker.
終於剪綵開工整包包.
好滿意部機,
唔需要將速度較到好大就已經做到預期嘅效果,
果然係一分錢,
一分貨 !
星期四, 5月 15, 2014
打敗仗!
英國天氣變化好大,
經常風雲變色 !
尤其係呢幾日超大風;
看似太陽高高掛,
但係就完全無溫暖可言 !
間中又炸一陣失魂大雨落嚟 !
我就係咁樣被打敗仗嘞!
上星期五喉嚨開始脹痛到爆 !
乾咳到飛起 !
咳到喉嚨損,
仲要半夜先嚟發病 !
呢幾日都無覺好瞓 !
好彩阿 Sir 上星期二返咗嚟,
咁我朝早就唔使趕起身去送細囡豬返學 !
希望快 D 好番,
事關呢個星期日仲要去 BBQ 呀 !
星期五, 5月 09, 2014
啱啱好一碟
夏天雖然已經來臨咗,
但係英國我呢豎依然係好涼快!
屋企後園嘅玉蘭樹都已經開咗好多靚花花喇!
而且 D 花仲比舊年多好多 o添啵!
唔單只係玉蘭花盛開,
就連用盤栽種嘅韭菜都有收成!
雖然收成唔係好多,
不過用嚟煎蛋就啱啱好一碟!
果然係韭菜就有韭菜味喎!
星期六, 5月 03, 2014
Hea 住嚟做
大豬小姐放完假返咗上利物浦嚕 !
一切歸於正常 !
家務又可以慢慢 Hea 住嚟做嘞 !
吼細囡豬返咗學;
晏晝煎咗碟勁多 XO 醬嘅腸粉嚟歎 !
又喺雪櫃摷咗 D 飲剩嘅紅莓汁嚟試做咗唧唧冰,
細囡豬都話幾特別,
咁又再用嚟整雪葩 !
事關淨飲嘅紅莓汁太甜,
被人嫌棄,
無人吼 !
做咗唧唧冰同雪葩就啱啱好 !
用嚟做飯後甜品又覺唔錯 !
訂閱: 文章 (Atom)


text:
由於過年前患了嚴重的氣管炎,又要準備過年的鎖事,故此到現在才有時間做番一個2010農曆新年全記錄.
年廿九,大掃除,辦年貨,真係好辛苦,做到手到震埋.下午做好晒屋企嘢又要同阿媽去攞雞,佢仲俾咗一隻雞,一底蘿蔔糕及一底芋頭糕我添.晚上同老友行花市,好好好多人,差點更被人迫死同踏死,故此立刻撤退,乜嘢都買唔到睇唔到,之後轉戰SOGO.謝謝老友siubee的朱古力薯片,好好味!
年三十,一早有人按門鐘,原來係偉大的奶奶,唉! 之前唔係已經拜好神嗎? 為可晨早流流又攞D嘢上嚟要放喺神枱呢? 真係費解,當然入屋又係著住對鞋四圍行啦! 真係好慘,呢日原本係整個農曆年假期唯一可以睡晏少少的一日,可惜事與願遺.唯一的安慰就係老公送咗對新波鞋俾我.晚上同老公返外家做節,回家再食湯丸.
年初一,一早回聖堂出席新春求恩彌撒兼projecter team要on duty,老公就可以瞓晏D,因為佢有重要任務,就係要搵位俾D最高領導人飲茶.呢日我阿爸阿媽去同我老爺奶奶拜年,之後出嚟大埔墟飲茶,彌撒完畢我便同細佬一齊返入去,餐茶飲到成三點多才散,終於可以回家休息,由於飲茶時食咗太多嘢,所以晚上煎咗幾件糕食便算.
年初二,老公去舅父家開年,我自己返外家,由於老公話今年唔洗我去拜年(簡直係脫苦海),所以我一早便返阿媽度.加上陳小姐又返咗我阿媽屋企度假,傾吓講吓又一日.晚上老公一家嚟同我阿爸阿媽拜年,當然係喺度食埋開年飯啦! 我都叫阿媽唔好煮咁多嘢! 費事咁辛苦,買現成的好了.老爺同我老豆傾到唔停到口,最後攪到成十點幾至走得.
年初三,唯一一日叫做出街玩吓,同阿媽及陳小姐去咗又一城睇花田囍事,好好睇好好笑,睇完去咗EXP食嘢,因為大部份的食店都排長龍,係呢間唔洗點等,不過D食物水準又幾好喎:
食完飯行咗一陣又去咗Page One的Cafe食蛋糕,又大件又好味,不過等位等咗好耐:
行完街便回家吃飯,而陳小姐亦都結束佢嘅兩日一夜度假大行動了.
年初四,五點半便起床,回聖堂參加聖灰瞻禮,因為我怕晚上那一節會趕唔到,所以早點起床返上午七點那節.返到去聖堂天都未光,好彩見到兩位婆婆,原來彌撒不是在聖堂舉行,是在旁邊小學的修院內的小聖堂舉行,幸好見兩位婆婆入修院,便跟埋入去,否則都唔知點好.原來未領洗都可以領聖灰,真係好開心呢! 小聖堂雖然細細間,但好有氣氛,彌撒未開始前更有修女在做早課呢! 下午爸爸媽媽入嚟大埔飲茶,估唔到今日唔係公眾假期都咁多人,等位等咗好耐呢! 之後入咗上水探表伯爺,自從佢中咗風之後,身體差咗好多,連吞嚥都有困難,兩個女兒又因佢早年再婚而唔理佢,我作為後輩的唯有有時間便探探他吧! 其實佢真係一個好老豆,好的長輩,只係他的女兒唔諒解吧! 講真佢仲有幾耐日子呢? 他的心願只係想女兒關心問候一吓吧! 希望佢兩個女兒能早日諗通,唔好到再見唔到面時才懂後悔.